
Bee li se na obronak starodavnoga Griča, i na 
(o) Štrosmajerovo šetalište, otvori ti se oku prekrasan 
vidik na nedoglednu ravnicu prema jugo-iztoku. Ravan 
je ova ovjenčana visokimi vrleti onamo od Okića do 
Kleka, pa od Ivančice i Kalničkih planina, podno kojih 
razastrle se poput zelena saga izatkana milovidnim cvie- 
ćem bajne drage i prodolice, kojimi protječu potoci i 
potočići tražeći si iz gorskih proloma lagodniji i udobniji 
put svojim koritom. Nebrojeni brežuljci zasadjeni vino- 
* vom lozom, i bujne guste šume, u kojih nije jošte zaha- 
račila zatorna sila sjekire, podavaju upravo čarobnu sliku. 

Sredinom ove ravnice vijuga se sad u ravnoj sad ' 
u krivudastoj crti srebropjena Sava, koja često kanda 
se htjela s prirodom našaliti, smještala je po miloj volji 
svoje korito sad ovako sad onako, tvoreći u pojedinih 
stranah gotove otočiće. Kao prkosna djevojka struji 
pravcem, koji često i naprasito mienja čineći štetu oko- 
lišnomu narodu. Ali samim ovim prkosom kanda iza- 
zivlje čovjeka, ne bi li se š njom ogledao, te joj gospo- 
dovao. Pa kad bi to čovjek znao i htio, ona bi mu 
bila vrelo blagostanju. Uz njezinu obalu digli se i razvili 

gradovi i trgovišta nanizala se ubava sela, u kojih obi- 
tava dobroćudan i milokrvan hrvatski narod. 

Tri po prilici milje od Zagreba na lievoj obali Save 
bilo vidno i ugledno selo Željkovac. U njem narod čil 
i krepak, radin i marljiv, bavio se najvećim dielom go- 
spodarstvom, akoprem ga jedna čest svake godine za- 
lazila u daleke krajeve Banata Bačke i Srbije pa ćak 
u Rumunjsku na zaslužbu po ciglanah. Obavivši ondje 
posao vraćali se kući liepom privredom, da njom una- 
priede i prošire svoje gospodarstvo. ' 

U vrieme kad se počinje naša pripoviest, bijaše u 
Željkovcu 25 kuća, ali u tih kućah živjelo je preko 700 . 
duš&. Živjelo se dakle u zadrugah. Kuće poredane su 
uz cestu, većina gradjena jih je na triem. Prema broju 
zadrugara bile su prostrane, kako su mogle svim po- 
trebam svojih mnogobrojnih članova odgovarati. U 
prizemlju bila je skupna soba u slici pravilnog če- 
tverokuta, prostrana, zračna i svietla. Soba ova bijaše 
obično boravište zadrugara zimi i ljeti. Ovdje su žene 
obavljale svoj posao: prele, tkale, vezle, šile, gladile i 
spremale rublje. Ovdje se zimi za dokolice odmarala če- 
ljad, ovdje se blagovalo a za ljuće zime i spavalo. Na 
drugom kraju prizemlja bila prostrana soba, gdje se ču- 
vala hrana i sočivo: kao kupus, repa, korienje, hljeb itd. 
Na triemu bijahu razporedane komore ili klieti za vjen- 
čane parove. U tih komorah osim obične prostrane po- 
stelje bio je stolić, dva tri stolca, kovčezi i škrinje, u kojih 
se čuvalo ruho i odielo, pak i posebna njihova prišteda. 

Prama kući bila su gospodarska zdanja, kao pro- 
stran štagalj sa ogradjenim gumnom za vršitbu, staje za 
konje i rogato blago sa obori; svinjci, kokošinjaci za 
raznovrstnu perad itd. Izmedju svih gospodarskih zgrada 
osobito iztiče se hambar, vrlo ukusno izradjen. U 

njem bijaše spremljen veći diel zadružne privrede iz 
polja. Svaka kuća imala je na strani zidanu i criepom po- 
krivenu peć za kruh i sušenje voća; pokraj svega toga uz 
mal ne svaku kuću opažaš pčelinjak (obično svojina po- 
jedinih zadrugara), koji im je priličan prihod nosio. Svaka 
kuća za sebe je neka malena ali dobro uredjena skupina. 

Punoljetna čeljad bira u proljeću izmedju sebe go- 
spodara, koji ju u kući i izan kuće zastupa, koji redi i 
upravlja poslove zadruge, opredjeljuje radnju, kupuje i 
prodaje za zadrugu i u ime zadruge. Pametan i razborit 
gospodar ne će ni jedan važniji posao na svoju ruku 
poduzeti i izvoditi, već u sporazumu sa svojimi ukućani. 
Takovo gospodarstvo ide napried i uspieva uz nepo- 
mućenu slogu i dobru volju čitave zadruge. 

Narod: je visoka uzrasta, čvrsta i jaka uztroja, zdrav, 
žilav. i uztrajan. « Marljivošću i ljepotom odlikuje se Po- 
savkinja u obće; radi neumorno ljeti u polju, vrtu, sje- 
nokoši i na drumovih; zimi u .kući na preslici i tka- 
lačkom stanu, jer sve ono ukusno i krasno odielo, 
kojimi se Posavac i Posavkinja Sdieva i gizda njezina 
je briga, njezin je trud, od kako ga je u zemlju usijala, 
pa dok ga je svojom rukom našila i izvezla. Ima tudier 
do u gluho doba noći posla, osobito ako je mladu snahu 
Bog blagoslovio, te joj osim muža i po veći broj djece 
na brigu stavio. 

Posavačka je zadruga imućna, te se tako lahko ne 
boji glada ni oskudice ; dvo i trogodišnja nerodica ne će 
je uništiti, ta u žitnici joj na tisuće vagana raznovrstna 


žitka naslagano, a staje i obori puni su liepa po izbor 


blaga, vilovitih konja, jakih volova, dobrih muzara; a u 
krmadarstvo Posavac se od vajkada razumio; jer mu od 
njega bilo hrane i začina, a suviškom je podmirio sve 
kućne i javne potrebe. . 

Zadruge slične su jedna drugoj kao jaje jajetu. U ' 
njih je svim potrebam naroda bilo udovoljeno, pa se 
stoga i nije radjala želja za diobom. I u ovo vrieme 
kada se počinje pripoviest, dakle prije dvadeset i pet go- 
dina ne bijaše u čitavom Željkovcu nijedna zadruga 
razvrgnuta. Ono dvie tri ugledne kuće, što su u Želj- 
kovcu uz zadruge postojale, ne bijahu osnovane razvr-, 
gnućem zadruge, već dobrovoljnim ustupom i prikupom 
vlastelinskoga zemljišta. 

Željkovac je oveće i reći ći bogato selo. Imade 
svega što se takovu mjestu želi i hoće. Ima crkvu t. j.. 
kapelicu do duše od drva i malenu ali, za Željkovčane 
dosta udobnu i prostranu. Već su prije sto godina za- 
željeli, da imadu svoga svećenika u selu, t. j. da 


imadu župu, pa su stoga kraj crkve podigli i neku - 


drvenjaru, da bude župniku stan, a seljani se sa po- 
štenjem svojim obvezali, da će mu u naravi podavati . 
sve, što bi mu trebalo za svagdašnji život. I dao im 
se svećenik, koji je samostalno župničke poslove u 
Željkovcu obavljao. No to nije bilo za dugo, a sve- 


ćenik bio prinudjen ostaviti povjerenu si župu i Želj- a 


kovac, i to stoga, kako je u staroj spomenici ubilježeno, 
što se nije mogao priviknuti onakovu : načinu života, 
kakav su mu njegovi župljani bili priredili. Od ono doba 
posta Željkovac opet filijal župe Dugovačke, ali se je 
redovito držala služba Božja u Željkovcu.onako, kao što . 
i u župnoj crkvi svake nedjelje i blagdane; a imali su 
za sebe izpovied, proštenja i groblje. 

U Željkovcu bijaše i škola podignuta već sad če- 
trdeset godina. Ne misli da bijaše to po kakovoj gra- 
diteljskoj osnovi uredjen hram pučkoj prosvjeti, ne, to 
bijaše čedna potleušica zbijena od drva sa prostranom 
doduše i zračnom školskom sobom; i sukromnim stanom - 
za učitelja. Prvi učitelj bijaše mlad okretan i marljiv 

- pregalac pučke naobrazbe, koji je sve svoje sile upro da 
svojoj težkoj ali častnoj zadaći zadovolji. Uspjeh se već 
u prvih godina opažao, te je Željkovački mladji nara- 
štaj: mladići i djevojke dolazio sa molitvenici u crkvu, 
skladno je i liepo pjevao; a to je ono što se narodu 
osobito mili. Mlada učiteljeva supruga bijaše vatreno 
i okretno čeljade,. te kako je volila narodu i njegovu 
napredku, podupirala je svoga supruga u njegovu 
zvanju, što je više mogla. Prikupljala oko sebe dje- 
vojčice posljednjeg razreda i opetovnice, te jih u vrieme 
odmora uzimala u kuhinju, da jih uputi, kako se priu- 
gotavlja zdrava i tečna hrana, kako će se danas sutra 
«kao valjane kućanice moći iznaći u svakoj prigodi 
obiteljskog života. Ona jim je pokazivala, kako se po- 
stupa u mljekarstvu, kako se pravi tečan sir i maslac; 
upućivala ih u peradarstvu, vodila ih u vrt, te im po- 
kazivala razne vrsti sočiva, kojega one kod kuće nemaju, 
a služi za slastnu hranu. Ona ih upućivala u šivanju, 
vezivu i pletivu; a to. bijaše uzrok, da su ju Željkovčani 
zavoljeli, isto onako, kao što joj i supruga, te su ih 
u. svemu podupirali. Tako su bili i učitelj i žena mu 
posve zadovoljni u Željkovcu, Dreinja su bili udaljeni od 
gospodskoga“ svieta, 
| U Željkovcu bila je. krčma (gostionica) i trgovina. 

Nedaleko crkve bila je stara razklimana drvenjara ; 
nekoć po svoj prilici služila je za stražarnicu i buharu, 
a danas ju je vlastelinstvo pretvorilo u krčmu, do- 
gradivši joj maleni prostor za trgovinu. Jedno i drugo 
imao je u zakupu Jakov Izrajel. Već mu ime kaže, da 
. je potomak Abrahamov, kakovih imade po svih krajevih 
i selih naše domovine, gdje se dade štogodj steći i 
privriediti. | 

Jakov bijaše okretan i prometan čovjek; razumio 
se s narodom a ovaj ga zavolio, osobito stoga, što mu 

radi raznih tražbina ne bi nikada tužbami dodijavao. 
Narod u njega uzimao sve što mu trebalo i ne trebalo, 
a u njega se svačesa našlo. U njega uzimao vino i ra- 
kiju, brašno i sol, duvan i svieće često za gotov novac, 
a još češće za stvari u naravi: za pasulj, kukuruz itd. 
Jakov najvolio trgovati sa mladimi snašami i djevojkami, 
koje mu osobito pod jesen i zimu obsjedale čedan du- 
čančić, kupujući svilu, vunu, pamuk i razne malice, što 
jim je k vezivu i pletivu trebalo. Sve je u njega bilo 
dobro i jeftino, kakono je on sam uvjeravao, a najviše ga 
preporučivalo, što bi on takove stvari običavao davati 
kao u zamjenu za jaja, maslac, guske i purane; što se 
je onako i neopazice moglo uzeti iz zadruge. 

Žena mu Liza bila je okretna i štedljiva kućanica, 
koja bi svakog tjedna barem po jedan put polazila u 
grad sa nakrcanima kolima razne peradi i sočiva, da to 
unovči. Razumije se, da je uz takovo gospodarstvo krčma 
i trgovina Izraelova dobro uspievala, 

Obrtnika ne bijaše u Željkovcu. Željkovčani umjeli 
su si i sami načiniti mal ne sve, što jim u kući trebalo; 
jedini kovač bijaše jim potreban, ne toliko za podkivanje 
konja, koliko za okivanje kola, plugova itd. Pak se stoga 
u Željkovcu našao kovač, domaći čovjek, koji je u su- 
sjednom Dugovcu zanat izučio. Zvao se Gjuka Boršić. — 
Dobar, marljiv i radin čovjek, koji se ipak nije samo 
zanatom bavio, već i poljodjelstvom. Gospodarstvo mu 
je liepo napredovalo, jer je u selu dobivao težaka na 
pretek za podkivanje, klepanje itd. Kraj toga svaka mu 
kuća davala po mjericu žitka za razne radnje kroz go- 
dinu, a tim bi on tovio blago i svinje, te jih prepro- 
davao trgovcem. Imao je ženu Mandu; nju je poznalo 
cielo selo sa neoprana i pogana jezika, koji ne bi nikoje 
čeljade pustio na miru. Njezin jezik sezao je i preko 
sela, i u obće ne bijaše novosti u cieloj župi, koje ne 

bi Manda saznala, da ju namah naravno sa mastnimi 
primjetbami dalje odpremi. Gjuki bijaše ona gotova po- 
kora, ali joj je s vremenom priviknuo, te ju pustio, da 
jezikom mlati po miloj volji; do njezina naklapanja nije 
se ni onako puno držalo. 
Ovako je po prilici izgledao Željkovac, u vrieme 
kad se počinje naša pripoviest. 


JI. 


Godine 1866. nekoliko dana prije Terezijina, bilo se 
je vrieme, prije liepo, kano u jedanput promienilo. Nebo 
zastrlo se gustimi oblaci, iz kojih već dva tri dana padala 
kiša, a sada se tomu pridružio jak sjevernjak, te se po- 
vršinom stale poigravati pahuljice sniega. Doista nešto 
prerano. | od 

Jakovljeva krčma bila danas pusta i prazna, pro- 
strana soba i onako nizka sa malenimi prozori bijaše 
već u četiri šata posvema mračna i tamna. Jakov sjeo 
do prozora te bulji na cestu, ne bi li koga opazio. 
Stara mačka smjestila se udobno na gospodaričino 
krilo, i prede po svom običaju. Liza laktom podbočila 
glavu, te zuri u vatru, koja se na kominu upravo 
razplamsala. | 

Zla su vremena, mrmljaše Jakov kao za sebe. Na- 
jamnina velika, a posao skoro nikakov, vino prolazi, a 
novac ne ulazi. 

Da, novac ne ulazi, oglasi se stara od komina, a 
tko je tomu kriv? Ti i nitko drugi, daješ na pamet, na 
vjeresiju, a tko se danas dobre volje “sjeća, da plaća, što 
je na vjeresiju uzeo. Evo pol sela pije i puši, kan da je 
badava — sve na račun. Gledj i Marko starješina, Bog 
ga vidio, već matori čovjek, ima ženu, djecu, pa i on 
u bezbrigi pije i troši sve u Božje ime; a tko će pod- 

miriti? Kaži mi, jesi li već pol godine od njega i novčić 
primio. On mal ne svaki dan po polić a kad što i po 
dva izpije. A kraj toga jošte si mu i novaca uzajmio! 
Pogledji samo na vrata, ta sva su ti od kraja do kraja 
kredom izšarana, proračunaj koliko li imade tuj polića 
(oka), koji ne budu nikada uplaćeni! Nova se godina 
primiče, valja platiti najamninu, lagvi su prazni, valja 
nabaviti vino, a odkuda novac? Tužiš se na zla vre- 
mena; ne, vremena su jednaka, ali su tvoju pamet 
vrane izpile. Liepu li spremaš budućnost našoj djeci. 
Baš si .čovjek | 

Jakovu bilo žao, što se potužio na zla vremena, 
nije mislio ni računao na ženin ukor, pa će joj stoga 
nešto zlovoljno, ali ozbiljno : 

Zla su vremena; bilo jih je uviek, ali mi nismo 
propali, točili smo vino i prodavali stvari na vjeresiju, a 
da kraj toga nismo ništa izgubili. Računaj, koliko si ove 
godine dobila za guske, purane, maslac, sir, jaja, grah 
itd., pa ćeš se uvjeriti, da nije uviek ono izgubljeno, 
što se je dalo na vjeresiju. Sa starješinom nešto je 
drugačije, ali ne smijemo mu se zamjeriti; jer ruka 
ruku pere, a obadvie lice. Pa i on će platiti, kad 
digne plaću, ili što godj proda; ako li ne plati ni onda, 
kupit ću sjenokošu, koju mi i onako nudja, pa ću si 
obračunati dug. 

A ti još misliš, da si pametan, uleti mu žena u rieč. 
Zar si zaboravio, da je Marko na sve strane dužan, a i 
Martin da ga drži za vrat. Kad ovi sve poberu, ne znam, 
što će tebi ostati. Medju tim radi, kako te je volja, ali 
to ti kažem, da se u tvoju pamet ne pouzdajem. Gledaj, 
tvoj rodjak Filip iz Dugovca u par godina sgrnuo tisuće, 
a ti, evo te ovdje već desetak godina, pak još uviek 
nosiš poderane hlaće; uztraješ li ovako na dalje, ti ćeš 


rn 

biti posvema spodoban svomu praocu Adamu u ze- 


maljskom raju. 

Žena bi i dalje bila zanovetala i bockala muža, da 
se nisu u taj par otvorila vrata i u sobu stupio onaj, 
o kom je domaćica tako ljubezno i prijazno naklapala, 
a da on o tom nije ni slutiti mogao; bijaše to Željko- 
vački starješina Marko Cvietić. 

— Dobar večer, Jakove, reče starješina, stresav sa 
kučme kape i sa haljine snieg, što ga bijaše zaprašio. 
Ružna li vremena a još gora puta, gotovo da skapaš, 
Da nije velike sile, ne bi me danas vidio Dugovac ni 
Dugovački sajam (vašar). Trebalo je nešto prodati, da 
se podmire najprešnije potrebe. 

— Bio si dakle na sajmu, reći će Jakov dignuv se 
sa stolca, da li je valjao? 

— A ma upravo ništa, odvrati Marko, prodavača 
bilo doduše i previše, ali kupce bi na prste prebrojio. 
Tko je htio što prodati, morao je na pol pokloniti. Eto 
prije mjesec dana nudjali mi za svinje 60 forinti, a danas 
sam za njih težkom mukom dobio 50; uz to sam se 
blata nagazio i naužio žedje i glada. Nu deder donesi 
oku vina, da se okriepim. 

Jakov je krzmao, al ipak pošao; bilo mu je već na 
jeziku, da ne da na vjeresiju, al kad je čuo, da je ipak 
trgovao; pomisli si, da će se Marko i svoga duga sjetiti. 

Dok je Jakov pošao u podrum, nadošlo je i više se- 
ljaka gospodara, vraćajućih se sa sajma. Medju njimi 
bio je i kovač Gjuka, dva tri Željkovčana i nekoliko 


Ratkovčana. Neki izmedju njih trgovali su na povratku 


medju sobom, pa se navratili, da kod Jakova izpiju 
pogodjeno likovo. Svi su se tužili na vrieme i današnji 
sajam, a još više na ovrhovoditelje, koji već od 
nekoliko danA zaredaše obćinom, da ućeraju zaostali 
porez. 

Oka vina, što ju je Marko zvao, bila je u tren izpita; 
pak sada zaredao polić za polićem; umorna čeljad posje- 
dala okolo stola, te stala piti, kako bi zaboravila nepri- 
like današnjega dana. 

No sa današnjim sajmom može ipak naš susjed 
(komšija) Gjuka biti zadovoljan; on je barem prodao 
volove kako je sam hotio; bolje ih ne bi ni u Zagrebu 
prodao, reče neki seljak. 

— Istina, odvrati Gjuka ponosno, ja sam zadovoljan, 
al morate znati, da takovih volova nema nitko u Želj- 
kovcu, kakovi bijahu moji. Ja sam ih zato i uzgojio, 1 
nekoliko vagana (mirova) kukuruze potrošio, a ta mi se 
bolje izplatila, nego li da sam ju na zrnu prodao. 

Bog ti blagoslovio trud i novce, rekoše drugovi, ali 
ti ćeš ipak u to ime nekoliko oka platiti; ta znaš, da 
smo ti mi kupca našli. 

Pa neka bude, prihvati Gjuka. Pet oka na moj 
račun, da znaš Jakove, da ih ne bi drugomu zaračunao. 

Na to poče Gjuka nešto tobože osobito pripovie- 
dati. Ja sam prodao volove mesaru za 300 fr. i ovaj mi 
je nabrojio 6 komada posve novih pedesetača. Novce 
sam spravio i pošao svojim putem, kad al me iznenada 
zaustavi neki trgovac, rekav mi, da je iz Varaždina, te 
me zamolio, ne bi li mu htio dati banke za cekine; on 
da će mi još kod svakoga cekina popustiti forintu. — 
Nisam se nikada razumievao u takove poslove; pa sam 
stoga nepoznatog gospodina na prosto odbio. Al taj 
opet navali na mene nagovarajući me, da ne budem lud, 
gdje kod 300 for. mogu na najlaglji način dobiti jošte 
prida punih 75 for. I on segnu u žep te mi pokaže 
nekoliko cekina; alaj su bili novi novcati; sjali se kao 
sunce. | | 

Da ne misliš možda da je to kakova prevara, rekne 
on, podji samnom u dućan i mi ćemo jedan izmieniti, da 

vidiš koliko vriedi; i on me uzeo za ruku i odveo u 
dućan k Filipu. Trgovac pregledao cekin, te mu zanj 
nabrojio pet banka forintača. 

> Valjaju li ovi cekini, upitah plaho trgovca? Dakako, 
pravi pravcati cekini, svaki vriedi po današnjoj cieni 
novca pet forinti u bankah. 

Bijah zadovoljan; nisam se više skanjivao, već iz- 
vadih svoje pedesetače, a on meni nabroji 75 komada 
zlatnih cekina, što vriede 375 for., papirnatoga novca ; 
pa na račun toga ne marim ako 1 koju oku više iz- 
pijemo. | 

Seljaci slušali u čudu vesela kovača, a Jakov, koji 
je iza ledja slušao pripoviedanje, reče Gjuki: 

Deder, da vidim te cekine, kako izgledaju. 

Drage volje, bezazleno će Gjuka, evo jih, i on raz- 
veže mošnjicu, a na stol se prosipali cekini. Jakov primi 
jedan komad i stane ga sa svih strana motriti; cekin, 
cekin, ali zvuk nije bio pravi. Iza nekoliko časaka reče 
Jakov: Prijatelju ja se bojim, ti si danas najgore prošao ; 
ti si volove prikazao a ne prodao, jer ti ovi cekini ne 
vriede ništa, oni nisu od zlata. : 

Gjuka probliedi, pa rekne: To ne može biti; kako 
bi inače Filip dao za jedan komad pet forinti? 


Ja ti opet velim, da Filip za sve ove komade ne bi 
dao ni forinte. Onaj čovjek, od koga si dobio cekine, 
mogao je imati i koji pravi cekin, pak je ovoga izmienio, 
da te lakše može prevariti, te ti krive podmetnuti, 
A da se uvjeriš, da imadem pravo, podji sutra u 
porezni ured; pokaži jim novac i vidjet ćeš, imam li 
pravo. 

Gjuka nije dalje slušao, već pokupiv svoj novac 
odjuri kući, zajaši konja i odkasa po sniegu u Dugovac. 
— Veselje mu prisjelo; ali se je ipak tješio: može biti 

se Jakov ipak vara; a možda će još ondje zateći vara- 
licu i tim spasti svoj novac. 


Ostali seljaci ostali su za stolom ; neprilika jih Gju- 
kina malko uzrujala, al se i to brzo zaboravilo“ — 
Zapreo se razgovor o koječem, pripoviedale se šale i 
dosjetke, koje Marko kan da je iz rukava sipao; a kraj 
toga pilo se obilnije no obično, ta vani je studen i snieg, 
a u sobi tako voljko i toplo, a oni žedni i umorni. 

Gostiju se sve više prikupljalo, što sajmarA, što 
bezposlic4, da u razgovoru i vinu protraju večer. Nezgoda 
Gjukina proniela se u tili čas kan da si ju na veliko 
zvono objesio. Neki su ga žalili, neki mu se smijali, na- 


klapajući o težkoj pokori, što će mu je radi toga njegova 


jezičava drugarica nametnuti. 


Soba bila sva zadimljena od prostoga Željko- 
vačkog duhana, koji bi kao olovo sjeo na prsa. Slabo 
svjetlo čadjave uljenice jedva je toliko prodiralo, da su 
se ljudi mogli razabirati. Sve to nije mučilo seljaka ; 
žamor postajao sve veći, razgovori sve glasniji, dok pod 


konac konca Marko sa svojim inače zvonkim glasom, 


ne zapjeva staru posavačku »Oj djevojko imaš koga 
svoga«. U toj vrevi i žamoru, nije se ni opazio, novi gost 
koji je evo uprav nadošao. Bijaše to za ovo mjesto i 
za to kasno doba neobičan pojav. Mlada djevojka za- 
ogrnuta kožuncem i rubcem na glavi pokazala se na 
vratima, upravo u čas, kad je Marko svoju pjesmu do- 
pjevao, tražeći nekoga nemirnima očima, koga u gustu 
i neprozirnu dimu nije mogla opaziti. 

Što tebe nosi ovamo u to doba a po takovu vre- 
menu, upita ju Liza, koja ju bješe prva opazila. 

— Tražim oca, odvrati djevojka, mislila sam da je 
ovdje, al ga ne vidim. 

Pogledaj bolje, eno ga za stolom, upravo je čašu 
pograbio, valjda će zdravicu nazdraviti; čuti ćeš ga. 

I u istinu Marko je ustao, te s čašom u ruci, ne 
znam dali od zbilje, dali od šale nazdravio Jakovu i Lizi. 

Djevojka: probliedila i htjela da umakne nevidom, 
kako je i došla, ali sjetiv se, da ju je upravo majka po- 
slala, popodje k stolu tik do oca, koji je baš u taj čas 
čašu iztrusio i sjeo na stolac. 


— Oče! — promuca slabim i plahim glasom dje- 
vojka. 

Marko se okrenu i lecnu opaziv pred sobom kćer. 

— Jago! što radiš ovdje, pošto si došla? — nepri- " 
jazno će i oštro Marko. 

— Poslala me majka, da te potražim — odvrati 
zbunjeno. — U nas se dogodila nesreća. 

— Nesreća! Otegnu Marko. — Kaži što se do- 
godilo? — 


Pod večer došao ovrhovoditelj iz Borovca, te odveo . 
rumenku; sutra nemamo u kući mlieka. 

-— Kuga ga ubila, ražesti se Marko, kako sesudio 
doći onako iz nebuha pod krov jednog \starješine! 
Zašto me niste potražili? ja bi mu jur pokazao vrata. 

— Rekao je, prihvati Jaga, da te i ne treba; krava 
je bila već od prije zaplienjena za dužnu daću (činž) 
vlastelinstvu. Pošto ju nisi sve dosele nggnirio, da će ju 
odvesti, i preko sutra na dražbi prodati, ako sutra 
ne platiš. 

— Toga on ne će učiniti, dok je Marko starješina, 
sutra me eto u Borovcu, a rumenka je kod kuće. 

Tako je i majka rekla nadodav, da si upravo stoga 
i pošao danas na sajam, da namakneš novac za dužnu 
daću. 

Nu ajde sad kući, reče Marko — nije tolika ne-. 

: 2 

sreća — sve će se izravnati — za pol sata i B sam 
kod kuće. 

— Oče podji i ti samnom, jer kod kuće imaš sonic 
koji bi rad s tobom govorio, 

— Kakav gost? opet će Marko — ja u večer ne 
primam nikoga. Tko me treba, neka me danju potraži. 

— Martin je iz Lepušice, traži te već jučer i danas, 
al te nije mogao dočekati; reče, da mora s tobom 
govoriti. 

— A, ja ne idem ni njemu za volju. Ajde kući, pa 
reci, da me nisi našla. | 

— Ali oče, opet će djevojka nježnim djetinjim 
glasom, podji kući, majci nije najbolje, ona već dva 
dana pobolieva a da je nisi ni pogledao; ona te očekiva, 
i večera je gotova. Vidiš vrieme je tako ružno, a noć 
neprijazna; i Jaga primi oca za ruku pogledav ga tako 
nježno i ganuto, kako to samo ljubeće diete može. 

No u Marka su nježnija čuvstva od davna već otu- 
pila, te ga ni Jagin pogled i molba ne mogaše ugrijati; 
njemu bijaše već previše njezina naklapanja, te otresnuv 
se na ubogu djevojku i gurnuv ju od sebe reče: 

Nosi se kući, ovamo tć i nije trebalo; jer ja znam 
i sam na svoja vrata. | 

Jaga ne reče ni rieči, ali da si joj u oči pogledao, 
vidio bi joj dvie biser suze, što no joj se na trepavicah 
zacakliše. Stupiv na dvorište uzdahnu i proplače, te po 
sniegu i mećavi odbrza kući. Ne bijaše daleko, kakova 


četvrt sata, al preko Željkovačke brvi moglo se i 


kraćim putem za kakovih pet časova do starješine. 
Jaga pošla tim: kraćim putem i nemisleć na brv, ta 
ona je njom danju i noći nebrojeno puta prošla, a 
da nije. na kakovu pogibelj ni pomislila. I ovaj put 
došla do brvi, koja je bila uzka i bez naslona. Ona 
kroči sjegurnim korakom, ali se na brvi uhvatila pole- 


dm 

. dica. noga poskliznu, a uboga djevojka pade u potok, 
koji je od nekoliko dana znatno nabujao, te bio ravan 
s obalom. 

»Isuse i Marijo!« ču se očajan vapaj uboge dje- 
vojke, i nesta je u koritu mutna potoka. 

Al angjeo čuvar razkrilio krila nad nevinom žrtvom 
djetinjske ljubavi, te ju u odsudnu času od očevidne smrti 
snasao. Na suprotnoj strani obale u isti čas počuli se 
brzi koraci, na obali pokazala se ljudska podoba, koja 
se u isti čas bacila u vodu, te u dva tri trenutka izniela 
na površinu onesviešćenu djevojku. 

Bijaše to susjedov momak, sluga Mijo Panić, koga 
je posao upravo u odlučnu času na brv doveo i dao 
mu prilike, da izvrši plemenito djelo kršćanske ljubavi. 

Za ime Božje Jago! koja te nesreća snašla, što se 
to s tobom dogodilo? Jago, Jago! čuješ li osjećaš li? 
Al Jaga naslonila glavu na mladićeva prsa i nerekla 
ni rieči: izgubila je 'sviest. 

Što ću, smišljaše mladić, ovdje je ne mogu ostaviti, 
promokli smo oboje, pak bi moglo i gore nadoći; 
sabrav svu snagu, privinu ju na svoja prsa, ponese ju 
u starješinovu kuću, koja bila od brvi tek kakovih dvie 
sto koračaja udaljena. | 

Markova kuća bila je pristala potleušica od drva, kao “ 
što i sve druge u selu, al pobieljena i criepom pokri- 
vena. — Na drum gledahu joj četiri prozora, nešto veći 
nego li obični. U kući bile su s jedne strane dvie sobe: 
jedna veća a druga manja, dočim je na drugoj strani 
obila kuhinja, smočnica i spremište za razne gospodarske 
i kućne potrebe. Sobe su bile čiste i u njih svaka stvar 
na svom mjestu, što je odavalo marnu i vještu kućanicu. 

Kata, tako se zvaše starješinova žena, sjedjela ovaj 
čas u kući kod tople peći, tužna, zamišljena, uz noge 
bio joj kolovrat, al je mirovao. Glava joj, bila klonula, 
? X 

te si ju je rukom podbočila. Već ju od duže vremena. 
pobolievala glava, a danas po gotovu, gdje su joj iz kuće 
odveli za dug najbolju kravu. Njoj se razne misli vrzle 
glavom kao žeravica. A muž joj tumarao. selom po to- 
božnjem poslu; kako je jutrom pošao na sajam, ne bi- 
jaše se jošte. vratio kući. Tako on odnemaruje kuću i 
obitelj, nebrineć se za ženu i za svoje dvoje “djece: 
Jagu, koja je skoro za udaju i Janka, komu je dvanaest 
godina. | | 

U to joj nadošao neugodan gost Martin iz Lepu- 
šice. Kata ga nije volila, jer su se o njem pronosili koje- 
kakovi ne baš najbolji glasovi. Marko je s njim češće i 
više drugovao, nego li se to njoj svidjalo; ona je u tom 
naslućivala nesreću za njega i za cielu obitelj. Kata ne 
bi znala razloga svojoj sumnji i slutnji; a ipak je bila 
kao uvjerena, da joj s te strane prieti pogibao. Danas 
joj po gotovo nije dobro došao; pa se s toga sprem 
njega držala hladno; te mu istom na pitanje odgovarala. | 

— Kumo Kato, kako vidim, nije vam najbolje, 
čuvajte se da ne bude groznica ili upala, sviet i onako 
jako boluje. Da vam pravo kažem, ja ne bih ni došao, 
da me ne bi prešni posao, što ga imadem s vašim. 
mužem nagonio ; tražim ga već evo treći dan, a on mi 
«se ne znam jeli slučajno ili hotimice ugiblje. 

— Mislim, odvrati Kata, biti će posao, ta vi ste 
kako mi se čini prijatelji, te vam se dosele nije ugibao. . 
Ja sam poslala medjutim k Jakovu; jer se po svoj prilici 
ondje. zadržao; za koji.časak za cielo će se vratiti. Barem 
Jagica bi se morala vratiti; ta već je skoro ura prošla, 
što je otišla. 

Ha evo jih, ustane, pošto je na hodniku počula 
korake, podje k vratima da jih otvori, al se prestravi 
opazivši pred sobom čovjeka, što drži djevojku u na- 

ručju; korači dva tri koraka natrag, pograbi uljenicu da 
vidi, tko je to. 

Za pet rana Božjih! to je moja Jagica, zavapi uboga 
žena i zalama rukama, kakova opet nesreća! Što se je 
dogodilo? — Mijo, govori za Boga, što se je dogodilo, 
gdje si se sastao s Jagicom? 

— Razpremite postelju, da smjestimo djevojku, 
dahnu mladić drhtavim glasom, ta gledajte, da je bez 
osviesti i na pola smrznuta. 

"> Vraćao sam se s dolnjega sela, kaza Mijo, kamo 
me je gospodar poslao. Došav do brvi spazim djevojku, 
kako je poskliznula i pala u vodu. — Vi ste pametna, 
pa znate što vam je raditi, a ja bježim kući da se pre- 
. svučem, ta i na meni jur se košulja oledenila. Bacivši 
još jedan pogled na djevojku; izpade Mijo iz sobe. 

* Martin, koji je sve to nekoliko časaka motrio, pa 
bezbrižno izlanuo: Nema pogibelji, bijaše j još prije ostavio 
kuću, te se u noći izgubio. 

Martin medjutim ne ode u Lepušicu, već na desno 
"prema Jakovljevoj krčmi, ali ne preko brvi nego sje- 
gurnijim putem. i 

* * H * 

Kad je ono iz Jakovljeve krčme izpala Jaga, za- 
mislio se Marko, te se činilo kan da se u njega savjest 
probudila, koreći- ga, da ne čini pravo, što odnema- 
ruje kuću i obitelj; al to je bio tek prolazan tračak, 
Marko opet osovio glavu, te će porugljivo: Ovrhovoditelj 
Valjda misli, da je Marko spao na tako nizke grane, te | 
ne može .podmiriti kukavnih četrdeset forinti, što jih 
duguje; baš mi je drago da sam danas trgovao; inače 
bi bio u neprilici. No Jakove jošte oku! pa da se vratim 
kući, bilo. bi. inače grieha i pokore. 

Jakov je donio. A Marko da barem ono plati što 
je danas potrošio, segnu u žep, izvadi orio sitniša što 
ga imao, al ne bijaše dosta. Morat ću načeti petaču, 
promrmlja i segnu rukom u kožnatu torbicu, što ju je 
uviek nosio na sebi. Lice mu se uozbiljilo; traži, premeće 
rukama, al ne nalazi što je tražio. Potraži u hlaćah, u 
prsluku, u kožuncu; badava, ništa te ništa. U prsima 
zapeo mu dah, a lice mu se bljedilom pokrilo. 

Tri sta mu jada, izlanu u neke nekavice, snivam li 
ili sam budan? Ta svi znate, da sam še sa sajma vratio; 
vidjeli ste, da sam prodao svinje — a evo novaca nema, 
U Filipa kupio sam novu novcatu novčarku, u nju na- 
slagao komad po komad deset petača, a sada evo niti 
novčarke niti novaca. 

Grga, Gašo, Bolto, Andro koji se nalažahu za stolom 
— kano u čudu pogledju sad Marka sad jedan drugoga, 
a da nitko nije do rieči, mogao. 

Prijatelju Marko, znam da si primio novce; jer ti 
ih je na moje oči trgovac izbrojio, i ti si ih metnuo u 
torbu. Što se je kašnje dogodilo, ne znam, no da ne-' 
bude sumnje, da su u 'nas koga, evo ti moja torba, 
moj kožunac, pogledaj žepove, pak se na svoje oči 
uvjeri; jer je sumnja nemio gost. | 

— Ne, ne, ja ne sumnjam na vas, ta vi ste pošteni 
ljudi. Ako sam novce izgubio, izgubio sam ih u Du- 
govcu; a tada ih ne ću nikada više vidjeti. Marko jošte 
jednoć potražio svaki kutić svoga odiela; uzeo uljenicu, 
pogledao pod stolom, pod klupom — sve badava — 
novcu ni traga ni sla 

Bit ćeš iste sreće sa Gjukom, pomisli Jakov, samo 
što će on laglje i svojih 300 forinti pregorjeti nego li ti 
svojih pedeset. 

Marko se spustio na stolac, sGdbsko glavu rukama 
te zurio u stol. — Ne platim li sutra, prošla je rumenka ; 

i novac što sam ga u tu svrhu namaknuo, izniknuo, a 
sramota je, starješinovo blago na ovrhi prodati! 

Dok je Marko tako mislio i misleć snivao, susjedi 
ga jedan za drugim ostavili; i on se u krčmi našao sam. 
Liza zlovoljna pošla na počinak, a Jakov dimeć iz svoje 
lule dremuckao kod peći; kad je već posljednji gost 
otišao, htio se primaknuti Marku, da ga sjeti, kako je i 
njemu vrieme da odlazi; al u taj par otvore se iz novice 
vrata, i na pragu pokaza se novi neočekivani gost Martin 
iz Lepušice. 

Jakov razkolači oči, opaziv u to doba Martina u 
svojoj kući; al ovaj ga u brzo umiri rekav, da je došao 
potražiti“ Marka, koji se upravo prenuo i protro oči. 
Kad je Marko svoga prijatelja opazio, bilo mu, kan da 
si ga ledenom vodom polio. Ali za čas se svladao; te 
na prijazan Martinov pozdrav isto mu tako prijazno od- 
zdravio, | 

Ne zarnjeri, što nisam došao kući, kad si me zvao ; 
morao sam. svršiti neki posao. | 

— Znam znam, ujedljvo mu odvrati Martin, ti 
imadeš uviek preko glave posla; a tvoja je glavna po- 
slovnica krčma Jakovljeva. Nu sve jedno, došao sam možda 
i proti tvojoj volji, da uredimo neke stvari, ma je i 
kasno. Martin uze stolac, te sjede sučelice Marku. 

— Jakove, oku vina što ga imadeš najboljega na- 
stavi Martin, naš je prijatelj promukao, možda će mu se 
grlo izgladiti a srče ugrijati; ta izgleda: kan da si ga 
vrelom vodom popario. : 

Domaćin je Martinovoj želji zadovoljio. 

— U dobro zdravlje, uze Martin, natočivši čaše 
sebi i' prijatelju. Ti mi se od nekog vremena ugiblješ, 
kao da sino si tudji,. a to nije liepo; prije si mal ne 
svaki dan k meni zalazio. 

— Dok sam imao vremena, odvrati Marko, ali služba 


je služba, koja se ne smije zanemariti, a imade svako- 
vrstnih naloga i zapoviedi, kojim se mora zadovoljiti. 
Pa tako nedostaje mi vremena za zabavu i posjete. To 
je i razlog, što nisam u potonje vrieme u Lepušicu ni 
zalazio. 

Pravo imaš, ti držiš. do svoje časti i službe. A nije 
ni mala stvat biti Željkovački starješina. Da tu službu 
zadržiš, naravna je stvar, ne smiješ se zamierati gospodi. 


Da ti pravo kažem. ja sam došao, da uredimo. svoje | 


poslove. Od predprošle godine :dugovao, si mi 1roo for. 
Ove godine o Vidovu, kad si polazio na sajam, uzajmio- 
sam ti 200 for. Nije li istina? ' 

Marko kimnu, da jest. 

Liepo od tebe da priznaješ, nu osim toga. potrošio 
si na vino i rakiju 20 for. što sve ukupno čini 320 for. 

Kamata nisi ni krajcare platio. Obrekao si, da ćeš 
o Miholju. stari dug platiti ujedno s kamatami. Rieč 
nisi održao, dapače od onog vremeha ugiblješ mi se 
gdje samo možeš. Ovako ne može dalje, treba mi novaca, 
nakupovao sam zemljišta, koja treba platiti; odgovori 
iskreno, kad ćeš svoj dug podmiriti? | Ć . 

Marku je .kapao s čela debeo znoj; bio je kao na 
žeravici, a nije kukavac znao, što da odgovori. 

— Martine, reče napokon, ti i sam znaš, da tii 
ne kažem: ja nemam novaca, dakle ne mogu tru taj mah 
želji zadovoljiti; počekaj do budućeg uskrsa, dok što 
prodam, pak ću ti barem polovicu podmiriti. 


— Ti ne ćeš ni onda platiti, ma da što i prodaš. 
Pa što ćeš i prodati? rumenku ti danas odvedaše za dužni _- 


činž, a porezni te ured takodjer ne će dalje čekati; ta 
ti niši, kako mi danas poreznik reče, već četiri go- 
dine poreza platio. Do koji dan doći .će i“oni, da ti 
zapliene, sve što imaš, pa čim ćeš onda mene platiti? 


e 

Jošte. nešto ; danas sam bio Kod kotarskog suda, i ondje 
sam doznao, da te tuže krčmari iz Dugovca i drugih 
sela zbog duga na vino, što si ga popio a nisi platio, a 
to sve izniet će opet koju stotinu. Da to sve podmiriš, 
ne će ti dotjeći kuća i ognjište. Nije li tako? 

Marko je šutio, te istom iza dulje stanke odvratio: 
zar. si ti za to došao, da me na muke stavljaš? Što je 
tebe briga za moje dugove? ti jih ne ćeš plaćati. Ja ću 
nastojati, da ih sve po malo odplatim. Gospoda me 
vole, pa će mi ići na ruku. 

— Ha ha ha! nasmija se Martin, gospoda te vole 
i te kako. Vidjet ćeš za koji dan, kad te pozovu pred 
sud, kad ti odrede pljenitbu. Ti misliš, da se takav 
starješina, kakav si ti, ne će naći u Željkovcu? — Ja 
sam to sve razmislio, pa da spasem svoj novac, sastavio 
sam evo ovo pismo,: u kom su u jednoj sbrojci nave- 
deni svi tvoji dugovi zajedno sa zaostalimi kamatami, 
Ti ćeš to svojim podpisom potvrditi. Za ovaj dug dat 
ćeš mi u zalog svoju sjenokošu Krčevinu kraj potoka, 
koju ću ja tako dago kositi, dok ne podmiriš zaduženu 
glavnicu. Evo ti pisma, pa ga pročitaj. 

Marko primi u Tuke pruženo pismo, preleti ga 
očima, te.se lecnu opaziv ukupnu svotu svoga duga iz- 
kazanu sa 400 for. Vidio te Bog, promrmlja starješina. 
Malo prije sam si. kazao, da ti dugujem 320 for., kako 
je to dakle za ovo nekoliko časova naraslo na 400 for.? 

— Gledj ti mudrijaša; misliš li da je novac badava 
bez kamata, a ti dosele nisi.ni novčiča platio. Povrh 


.toga ja ću se na tu Krčevinu dati uknjižiti, pa i to 


novaca stoji, a to je sve ovdje uračunano. Medjutim nije 
li ti pravo, ne moraš podpisati, ali ja ću tada u Zagreb, 
da te predam odvjetniku, a tada budi sjeguran, da ne 
ćeš u svojoj kući uskrsovati :(vazmovati). Martin kao 
uvriedjen ustane i hoće da podje. 

— Sjedni-jošte časak; promuca Marko, te ne budi . 
tako žestok i nagao. Vidiš, ti uzimlješ Krčevinu kao zalog - 
i pod kamate; to je moja najbolja sjenokoša, ima je do 
blizu tri rali, te daje u prvoj i drugoj košnji do blizu 
200 centa najbolje krme, što medju braćom vriedi sto 
forinti, a sto forinti kamate od glavnice na 400 for. 
vidiš i sam, da je previše. Marko se časak: zamisli, pak 
nastavi. Al neka bude samo mi jošte na prijašnju svotu 
uzajmi 60 for ; treba mi ih, da platim dug vlastelinstvu. 
Danas sam prodao svinje .a novac u tu svrhu opredielio; 
al nesrećom taj sam novac negdje na sajmu izgubio, 
te nemam čim da izkupim zaplienjenu rumenku. Ne kori 
me već i pomozi; ti ne gubiš ništa. 

Martin u čudu pogleda druga, pa zategnu: i opet 
zajam. Ta čovječe Božji, kamo ćeš dospjeti; novao nije 
pljeva, da se onako po vjetru rasipava; al neka bude 
i to, dat ću ti jošte i tih šestdeset forinti. Martin uze 
pismo, i uvrsti unutar i tu svotu. “Sad je i Marku- odla- 
nulo, te uzev pero drhtavom rukom kao dužnik pod- 
pisao svoje ime na obveznici. š 

Sad je gotovo, reče Martin izbrojiv mu šest dese- 
tača, naš je posao svršen, a ti:gledaj da čim prije pri- 
baviš novac i platiš, pa je Krčevina opeta tvoja. Martin 
je to onako s lahka rekao znajući unapried, da Marko 
toga. nikada. ne će izkupiti. | 

A sad u dobro zdravlje i naše staro prijateljstvo — 
dometnu Martin natočivši obojici čaše. Prijatelji se ku- 
cnuše i izpiše. 

Prijatelju Marko! već ovo nekoliko danA : vrzle mi 
se osobite osnove po glavi; pak i danas, kad sam pošao 
k tebi, bio sam odlučio, da ti jih saobćim. .Znaš me i 
poznaš, nisam danguba ni potucalo, već čovjek na mjestu, 
komu je u kući svaki kutić pun. Mladić nisam ; al me 
i sjedine nisu jošte posule, četrdeset godina .najjača je: 

doba, a više mi nema. Svega imam, jedno mi samo 


* manjka a to je dobra valjana kućanica i vjerna žena, a 
takova bila bi tvoja Jaga. U tebe žalibože sve propada, 


al najdragocjenije ti blago ostaje i divno uspieva, a to 
je kći tvoja. Reći ću ti iskreno, ona mi se svidja, nje- 
zina slika duboko mi se usjekla u srce i pamet, te mi- 
slim, da bi š njom bio sretan i zadovoljan. To sam ti 
bio nakanio saobćiti. Naravno, ja bi tvoje dugove pre- 
uzeo i izplatio, al te ujedno obvezao, da novih ne praviš. 
Što kažeš ti na to? 

Marko izbuljio oči u Martina; ovo ga zateklo i po- 
treslo, al nije našao ni smogao rieči, da mu odgovori. 

Marko! što ne? ti se čudiš mojoj osnovi? došla ti 
je iznenada, ti si u neprilici što da mi za prvi mah od- 
vratiš. No ne razbijaj si glave; bilo pak prošlo ko kratak 
san, jer ti nemaš više kćeri, a po tom naravno ne možeš 
ni na zeta računati. . 

Ne razumijem te, govori jasnije, nekako će u strahu 
Marko. 

Večeras vraćajuć se kući tvoja kći — reče Martin — 
došla je na brv, poskliznula se i pala u vodu. Mijo 
Panićev izvadio ju iz potoka, te ju mrtvu donesao kući. 

Marko nije posljednje rieči ni čuo, rekao bih mozag 
mu se zavrtio, pograbio kapu, teturajuć banuo na vrata, 
te u noći izčeznuo, ne rekav nikomu ni s Bogom. Uzalud 
ga Martin zaustavljao, uzalud Jakov potrčao za njim: 
njega je nestalo. 

Da ne bi na brv nabasao, promrmlja Martin? 

Ne, zakrenuo je prema mostu, odvrati Jakov. 

Kaži mi, da li je to istina, što si ono malo prije 
nesmotreno izlanuo ? 

— Dakako, odpovrnu Martin. — Vidio sam ju na 
svoje oči, ali mrtva, mrtva, ja nisam na njoj znaka ži- 
vota. opazio; moguće da se je samo onesviestila ; no 

svakako ja ne bih mnogo dao za njezin život, a još 
manje za njezino zdravlje. 

Ne pojmim te Martine, ti si ovdje mal ne dva pod- 
puna sata naklapao s Markom, a da mu ni riečju nisi 
spomenuo nesreće, koja mu se u kući dogodila, rekao 
bih, da te se sudbina nesretne djevojke nije ni dojmila, 
pa ipak kakono si na posljedku rekao, nakanio si ju 
zaprositi i vjenčati. — To je nešto neobična, Bog me 
občuvao takova zeta! Tako mišljaše Jakov motreći 
svoga susjeda, komu se činjaše lice, kan da je od _mra- 
mora izklesano. | 

Ti me ne razumiješ, hoće Martin, a misliš li, da bih 
ja bio dospio do njegova podpisa, da sam mu to namah 
u početku saobćio. Ovako sam svoj novac barem donekle 
osjegurao: 

A da djevojka kojom srećom ozdravi? 

Da ozdravi, postao bih opet snubokom ; jer moram 
reći, a priznat će to i cielo selo, da je Jaga djevojka, 
kojoj srcem i uzgojem nema premice u cielom Željkovcu. 
"Ne laskam si, da bi me od ljubavi uzela; ali se ni volji 
očevoj ne bi opirala; a on je meni odviše obvezan, nego 
li da bi mogao uzmaknuti. 


NI. 


Kako je Marko izpao iz kuće, letio je pokunjen 
kao na krilima kući; al kad je u svojoj kući opazio 
slabo svjetlucanje uljenice, stislo ga nešto oko srca, a 
koljena mu stala klecati. Da ne padne, objema se rukama 
prihvatio za uglić od kuće, te se malo po malo došuljao 
do vrata. Kao krivac bojao se, da jih otvori, te dva 
časka držeć za kvaku stajao neodlučan. Otvori jih i stupi 
u sobu ne rekav ni rieči. Oči upro u kut, gdje je sta- 
jala postelja, kod koje je sjedjela Kata zureć zaplakanim 

očima u sada već zažareno lice svoje kćeri. Marko se 
tik postelje ustubočio, a da ga žena nije ni opazila. 
Odlanulo mu, opaziv u očima i u licu svoje kćeri zna- 
kove života. Hvala ti, Bože, što si me poštedio, dahnu 
poluglasno, na što se i Kata okrenula, te sad istom 
opazila si muža. Ne reče ni rieči već pokaza rukom na 
. svoje diete. 

Hvala Bogu po drugi put, šaptnu Marko, još živi. 

— Stajalo nas je truda, dok smo ju priveli životu, 
odvrati tihano Kata; ali pogibelj nije jošte minula. U 


početku tresla ju groznica, a sada ju spopala vrućica.: 
Ti, Marko, ajde na počinak; a ja ću sama probditi kod . 


kćeri. Kata opazila na mužu duševnu borbu; pa ga 
pustila, da š njom obračuna. | 

Marku trebalo počinka, ta bio u dnu duše satrven 
i poražen; doživljaji ovoga dana duboko mu se usjekli 
u pamet. 

Marko ipak nije mogao spavati; misli mu ne dadoše 
mirovati. 

Kata ostala sjedeć do Jagina uzglavja, motreć svaki 
potez nemirna joj lica. Svuda grobna tišina, vani se već 
nebo razvedrilo te po nebeskoj plavetnoj modrini za- 
plovio mjesec u podpunu sjaju šaljuć svoje trakove kroz 
prozirna okanca starješinove kuće u njezine nutrinje, i 
tužno se odrazavaše njegovo bljedilo na bliedom 1 iz- 
mučenom licu materinu. U toj tajinstvenoj tišini mogao 
si čuti svaki kucaj srca materina, svaki uzdisaj bolestnog 
joj djeteta. 

Gluho je doba noći od davna minulo. Jaga zaklo- 
pila oči te usnula, a sirota majka zaronila. mišlju u 
daleku: prošlost te ju stala sravnjivati sa današnjom 
tužnom ozbiljnosti. 


Bože moj koli je ogromna razlika! 


Sane “Muna naa 

Cvjetićeva zadruga bila jedna od najvećih i najbo- 
gatijih u Željkovcu. Imala je 3'/, selišta, sa više od sto 
jutara dobra zemljišta što oranica i livada, a što šuma 
i pašnjaka. Cvjetićevi umjeli su gospodariti i štediti, pa 
su u svem liepo napredovali. Tomo Cvietić bijaše od 
više godina špan a kašnje dvorski na vlastelinskom ma- 
juru u Željkovcu, pa kad mu se već nije htjelo služiti, 
povratio se u zadrugu. Navikavši sam za sebe gospo- 
dariti, nije mu se svidjalo u zadrugi, pa mu ova medju- 
sobnim sporazumom izlučila 12 jutara iz zadružnog po- 
sjeda, dočim se on za buduće odrekao svakoga prava na 
zadružni posjed. Tomo od svoje prištednje prikupio jošte 
nekoliko jutara pustoseline, te si tako zaokružio i uredio 
liep posjed, na kom je sam sa svojom obitelju živio. 
Imao je ženu i troje djece, dvoje već doraslo do motike 
a najmladjeg Marka uvrstili u školu, koja se upravo u 
ono vrieme otvorila u Željkovcu. Tomo kao vješt i raz- 
borit gospodar, vodić gospodarstvo u najboljem redu, 
u čem mu pripomagala žena i sinovi. Imao dovoljno 
blaga, što mu trebalo, a kraj toga svake bi godine 
po koji suvišni komad mogao prodati. Mladi Marko 
u školi liepo napredovao; bio marljiv, a kako je bio 
bistar i otvoren išlo mu u glavu, te u tri godine nauči 
Čitati, pisati i računati, kako ne bi drugi ni za pet 
godina. Učitelj ga zavolio, pa mu podavao koristnih 
poučnih knjiga, koje bi on najvećom nasladom čitao. 
Zanimalo ga voćarstvo, te je veći diel voćaka na 
školskom vrtu sam ciepio, a učitelj priznavajuć mu mar i 
marljivost podavao mu već oplemenjenih ciepova, koje 
bi si on kod kuće u vrtu zasadio. Voćnjak Cvjetićev 
bio je u cielom selu najljepši, a ljeti i jeseni bila gotova 
milina gledati dozrelo voće na drveću, koje se slašću i 
mirisom odlikovalo. Medjutim Tomu zadesila nesreća: 
oba mu starija sina jedan u devetnaestoj a drugi u dva- 

desetoj godini pomrli, jošte neoženjeni. Ostao Marko 
sam s ocem, školsku je obuku jur svršio a sad mu bilo 
svom snagom prionuti, da pomogne u radu staromu 
onemoglomu ocu. Koliko su i bili radini, nisu mogli na 
sve posle dospjeti, već im trebalo uzeti dvoje služinčadi 
u kuću. Tako išlo tri četiri godine. U to umrla majka 
a pol godine za njom umro i otac, ostavivši jedinoga 
Marka na prostranom ali dobro uredjenom  gospo- 
darstvu. 

Marku bilo dvadeset i dvie godine. 

Tugovao za ocem ; ali i pomišljao kako će unapried, 
doduše mlad jošte i neiskusan. Volje i najnuždnijeg go- 
spodarskog znanja bilo je u njega. Ali trebala mu vrstna 
žena pa za to valjalo _ mu se ženiti. Marko bio krasan 
mladić : krepak, okretan i svakomu poslu vrstan, a kraj 
toga čedan, pošten i krepostan. Za njim otimala su se 
srca djevojačka, i mnoga majka imajuća kćer za udaju, 
bila bi presretna, da joj kao snubok pokuca na vrata, 

Al Marko je već odabrao po srcu i osjećaju Katu 
Višnjićevu iz susjednog Črnovšćaka. Kata je bila glavita, 
ponosna djevojka, da joj nije bilo na daleko i široko 
ravne. Visoka vitka stasa, rumena a punahna lica, va- 
trena oka, nalikovala u najljepšem času procvaloj ruži. 
I za nju su se momci otimali, te imala prosaca što no 
rieč na svaki prst. Kata nije mogla odoljeti žaru Mar- 
kova oka, te mu dala s rukom i svoje ljubeće srce. 
Mladi se zavoliše i vjenčaše. 

Brak jim bio sretan i zadovoljan. Marko nastavio 
gospodariti pridržav u kući prijašnje sluge. 

Prošlo nekoliko godina. Bog jih blagoslovio s dvoje 
djece i to namah prve godine sa kćerkom, koju po ku- 
minoj želji okrstiše Jagom, a tri godine kašnje sinom, 
koga, jer se upravo drugi dan Božića rodio, prozvaše 
Jankom. 


. 
, 

Mili Bože, kakav li je Marko! Zorom ustao, a 
tamnom noći legao na počinak. Jutrom obilazio hlieve 
i pojate, išao s motikom u polje, i s kosom u livadu, 
te radio da mu je sve znoj curio s čela. Kad se već umorio 
.iorudje odložio, eto mu žene s doručkom. Kako je 
tečno blagovao! 

Tako prolazio dan za danom. Usjevi bili mu prvi 
usijani i pospremljeni; livade ogradjene i grabamj izpre- 
sječene, vinograd bio mu uzorno obradjen, pak s toga 
žitnica puna svakovrstnog žitka, smočnica nakrcana svake 
vrsti hrane i masti. Kraj toga kad bi Marko u praznik 
ili nedjelju sjeo za pun stol uz svoju ženicu, uzeo na 
koljeno malenu Jagicu gladeć joj zlatne pramove bujne 
kose uzkliknuo bi od radosti »Hvala ti Bože na tolikoj 
sreći. Što će meni carevo blago, kad ja imam, što je 
srcu drago, tebe Kato i moju dječicu!« pa bi oboje pri- 
vinuo na grudi, i izljubio ih od milja. 

U kući Markovoj bilo svega u obilju: sreće i zado- 
voljstva, blaga i imanja, ona bila u svako vrieme poštenu 
čovjeku otvorena: siromaku i bogatu. 

Tako bilo sad se spominjalo, često bi uzdahnula Kata. 

Marko bio u selu ugledan čovjek, pak s toga nje- 
gova se rieč pazila i uvažavala. Stari starješina umro, a 
selo i obćina starješinstvo ponudila Marku. 

— Nemoj, druže ako Boga znadeš, odgovarala bi 
ga žena, obćinska služba u selu goteva napast za po- 
šteno čeljade. Vidiš, priviknuo si radu i gospodarstvu 
a ovo ti je uz mar i trud Bog blagoslovio. Kao starje- 
šina odviknut ćeš radu i odnemariti gospodarstvo, koje 
si tako liepo baštinio od oca; a što je najpogibeljnije, 
dolazit ćeš u društvo svakojakih ljudi, koji više piju nego 
li misle, više lienjare i dangube nego li rade i privrje- 
djuju, a zli primjeri uspievaju kao kukolj u pšenici. 

Slušajuć ju Marko nasmieši se, pa pogladiv ju po 
licu odvrati: Ne boj se, Kato, nije Marko badava knjigu 
učio, nije se badava učio redu i radu u svojoj kući. Ja 
hoću da pokažem i pokazat ću, da dobar muž i pa- 
metan gospodar može biti i pametan i razborit starje- 
šina u selu. Budem li u službi mogao koristiti selu i 
narodu, biti će mi drago; ne_ budem li mogao, pustiti 
ću službu, baciti palicu te opet prionuti uz gospodarstvo. 
Jedna će doduše sila faliti u gospodarstvu, al moja će 
ju služba dvostruko nadomjestiti. 

Žena vjerovala i ne vjerovala, ali svakako vidjela, 
da se Marku hoće službe, pa s toga ona ma i ne rado 
popustila, bojeć se, da ga ne uvriedi sumnjajuć o nje- 
govoj dobroj volji; jer joj do sada tome nije dao povoda. 
Tako Marko posta Željkovački starješina. 

U početku tko da Marku išto zabavi, ta sama je 
točnost i urednost, da ga bilo milina pogledati. Bistro 
oko doprlo mu svuda, gdje je bila kakva obćinska potreba, 
gdje je valjalo selu ili ma kojemu pojedincu pomoći. 

Pazilo se na puteve, poljski se red točno držao, 
štete se redje činile, a gdje je medju pojedinci došlo do 
razmirice, starješina bi jih znao prijateljskim putem iz- 
ravnati. Ali već i sad se opažalo, da Marko ne pazi 
onako na svoje gospodarstvo, kako je to prije običavao. 
A već se i to opažalo, da se i Markova narav nešto pro- 
mienila, a za koju godinu ta se promjena jošte jače izti- 
cala. Svakog ćedna po dva tri puta zalazio bi u Dugovac, 
gdje si je kao starješina uviek našao posla. Ondje se 
sastajao sa svojimi drugovi iz gornjih sela i s ljudima sva- 
kovrstne ćudi i zanata, koji su ga mamili i zavodili u svoje 
kolo. Marko jim se iz početka otimao; al napokon stao 
popuštati, te zalaziti u krčme, ondje piti i trošiti više, 
nego li je bilo potrebno i pametno. . 

Danas pilo se na račun ovoga, sutra onoga, danas 
za gotov novac, sutra na vjeresiju; atako se pravili du- 
govi na sve strane u svih krčmah prostranoga kotara. 

Marko dolazio kasno i mamuran kući; žena ga 
molila i opominjala, da toga ne čini više. Marko ru- 
menio i stidio se pred ženom, obećavao, da će se popra- 
viti; ali žalibože bio preslab, te ne mogao održati rieči. 

Gospodarsto stalo nazadovati, zemlje obdjelavale se 
s diela i to kojekako, sjenokoše se zalagale za dug po- 
najviše krčmarom, a porez se nije plaćao. Marko od 
dana na dan sve se više zapuštao i tupio. Sviet kako 
ga je prije štovao, tako ga sada preko ramena gledao, 
sažaljujući njegovu ženu i djecu. 

Marko je ipak nešto zadržao od svoje prijašnje na- 
vike, a to je odrješitost i točnost u stanovitih poslovih, 
koji su mu se nalagali. Starješina bio nenaknadiv kod 
ućerivanja poreza, kod provadjanja ovrha. Bila je po 
njega nesreća, što mu se povjerovalo, da ućeriva školske 
globe, i ine manje namete. On je to dakako obavio, 
ali često novac za sebe zadržao i potrošio, a kad je 


došlo do gusta, nije preostalo drugo već uzajmiti i za- 


dužiti se. | 
Devet godina starješinovao Marko, i devet godina 
žena ga zaklinjala, da ostavi službu; ali sve uzalud. Ubogoj 
Kati ne preosta drugo; no da mutna oka zuri u još 
mutniju budućnost. Marko bijaše otac. Djeca bila su 
mu nekoć razkoš i radost, š njima proživio je najugodnije 
dane svoga života; danas kan da jih i nema. Ona su 
ostala jedino na brigi materinoj, koja ih je s toga dvo- 
jakom ljubavi na svoje srce privijala. 
= Kad je bilo Jagi 8 godina poslaše ju u školu; u školi 
bila ljubimica sviju; jer je bila krotka i mila, žedna i 
marljiva. Što je u školi učila, kod kuće bi ponavljala ; 
a kad je već uspjela u čitanju za zimnjih večeri pri- 


piši i 

kraćivala bi vrieme sebi i majci čitanjem poučnih i ko- 
ristnih štiva. Treće godine htjede otac da ju kod kuće 
zadrži; jer je došao red na Janka za školu, no mate- 
rina je volja odlučila, da jošte jednu godinu ostane u 
školi, te se uz knjigu priučava kućanstvu. Ona se po- 
svema priljubila učiteljici te uz nju probavila vrieme u 
kuhinji, smočnici, u vrtu i šivanju. Želila je sve znati 1 
razumjeti, a to je učiteljici godilo. Pak kad je već i pre- 
stala polaziti školu, ona bi ipak za dokolice po blag- 
danih zalazila u školu k učiteljici, te š njom ili pod njezinim 
nadzorom šila, vezla i plela. — Radi kućnih neprilika 
Janko je već treće godine istupio iz škole; al je po večerih 
i blagdanih našao u svojoj sestri revnu i sdušnu učite- 
ljicu, koja je gledala nadomjestiti, što nije podpunim 
polazkom u školi polučiti mogao. Može se reći, da su 
Markova djeca uz svu nebrigu očevu bila čestita i va- 
ljana, da su bila dobro uzgojena; a to je bila u dnevih 
kušnje jedina utjeha za siromašnu majku. 

Jaga bila vrstna radilica, te znala isto tako vješto 
kretati motikom i srpom, kao što i iglom. Vrt joj bio 
osobito omilio, te si uviek našla toliko vremena, da ga 
valjano uredi. U njem bilo povrća svake vrsti, za koje 
drugi Željkovčani ni znali nisu. U njem bilo svakovrstna 
cvieća po gredicah razmještena. A to godi oku, a mili 
se duši. 

Evo ovako je izgledala u to vrieme Markova obitelj. 
Kata sjedeć ovako zamišljena uz postelj svoje kćeri, 
prošla pameću sve zgode svoga života; sve promjene u 
njem, a napokon svoje promatranje završila vrućom mo- 
litvom, da bi joj se muž opametio, a djeca srećna bila. 

Prema jutru smanjila se Jagi vrućina i lakše je di- 
sala. Ali čega se bojala majka, to je nadošlo. Jaga stala 
se tužiti, da ju probada u prsima, a to bijahu znaci 
upale. 

Marko je slabo spavao; čim je osvanulo, prigledao 
je kćeri, te se zaputio u Dugovac, da potraži lječnika i 
uredi svoje poslove. Činž je platio i rumenku izkupio 
uzajmljenim novcem. Al što je sinoć izgubio, nije našao ; 
obišao je sva mjesta, gdje je god jučer bio, propitkivao 
svuda oprezno; al uzalud: ništa nije doznao. Mnogi ga 
sažalio a mnogi mu se narugao, što ne umije čuvati 
novca, koga i onako nema previše. Tudier se sastao i 
s kovačem Gjukom. O njegovu trgovcu ni-traga ni glasa; 
izčeznuo je nevidom, a kod Filipa se uvjerio, da je onaj 
cekin, što ga je on izmienio bio pravi pravcati cekin ; 
dočim su svi njegovi bili patvoreni: bijahu igraće marke. 

o Vratiše se obojica kući, al se i zavjeriše, da će u 
buduće bolje paziti na svoje NOB iVO: samo ako bude 
tomu prilike. 

Jaga se oporavljala, za ćedan dana bila izvan po- 
gibelji, te mogla ustati; dočim se je za drugih osam 
dana posvema oporavila te mogla na svoj obični posao. 

Od ciele bolesti mogla se sjetiti, kako ju na brvi 
spopala nesviestica i kako je pala u vodu. Tko ju je 
izbavio, nije znala, dok joj nije majka kazala, da je to 
bio Mijo Panićev. | 

Mijo Panićev — kod toga imena sustala i duboko 
se zamislila, te joj neka neobična struja prošla cielim 
tielom. 

A tko je taj Mijo Panićev? 

Najsiromašniji al ujedno najčestitiji mladić u selu, 
tako je bila Jaga u svojoj duši uvjerena. Služio je kao 
pastir u susjeda Grgića za hranu i odielo i za ciglih 
godišnjih dvanaest forinti. Nije imao kuće ni ognjišta, 
ni oca ni majke, bio je sirotan, al čestit i pošten, te 
ne dao ni kada prilike svomu gospodaru, da se nanj 
potuži. Pasući blago u Čretu, kamo bi i Jaga sa svojom 
stokom zalazila, pazio je na svoje i njezino blago, dok 

je ona sjedeć u hladu šila ili vezla. Kad se vraćao kući, 
zahvatio bi u studencu vode, te napojio njezino i svoje 
blago; a najveća mu bila plaća, kad bi ga djevojka 
prijazno pogledala. Bio plah i stidljiv, te joj se nije usudio 
ni približiti, ii ma kojom rieči odkriti svoja čuvstva, 
ako prem mu cielo držanje odavalo, kako voli djevojci. 

Jaga bila sukromno djevojče; ali bistra pronicava 
oka, te je sve to dobro opažala. Nije ipak ni ona nikad 
ničim pokazala, da joj je on bliži od svakoga drugog 
Željkovačkog mladića. Drag joj je on bio, te bi joj misli 
češće bile sakupljene oko osobe toga sirotana. Znala bi 
si reći: Ta Mijo mi je spasao život; da ne bude njega, i 
mene više ne bi bilo. A zašto je to učinio, pitaše sama 
sebe? Po svoj prilici za to, što me voli, što mu nisam 
tudja. 

Jaga znala, da životom ljudskim vlada providnost Božja; 
ona je čula, da imade u životu ljudskom trenutaka, koji 
odlučuju njegovom sudbinom za cicli život, pa nije li 
Božja providnost upravo Miju odabrala, da joj spase 
život, a time kao da joj prišaptnula, da bi u njegovoj 
ruci njezin život bio u budućnosti sjeguran. Ona bi tako 
najvoljela vjerovati, pa si sama priznala, da za Miju 
ćuti i osjeća nešto više, nešto nježnije, nego li za ostale 
mladiće. Da joj u taj par bude pokucao ma koji snubok 
na vrata, sva je prilika, da bi ga bila odbila. 

Što bi duže tako mislila, bivala je sve nujnija. Vedrim 
čelom razprostro se tračak sjete i boli, te bi i nehotice 
bolno uzdahnula: Ta Mijo je siroče bez kuće i ognjišta, 
koji ne može i ne smije misliti na ženidbu. Gdje bi savio 
gniezdo, kamo bi mladu odveo? — Da se u kuću pri- 
ženi — puko maštanje — neizvediva osnova. — Jagini 
roditelji ne bi u to ni kada privoljeli. 

iv. 


Martin se često propitkivao za Jagino zdravlje, i 
koliko je prije o njezinoj oporavi dvojio, toliko mu bilo 
sada draže i milije, kad je čuo, da je djevojka ozdravila. 
Zalazio često k starješini, gdje ga je barem Marko rado 
vidio kao gosta. Jagica mu se gdjegod je samo mogla 
ugibala. Nije znala njegove osnove, a ipak je s nekim 
strahom slutila, da joj njegovi pohodi ne će donieti sreće 
ni blagoslova. Martin joj se doduše ulagivao donoseći 
darova, koje bi ona nerado, i to samo ocu za volju 
primala, te jih netaknute čuvala u svojem sanduku. 
Marko se za neko vrieme klonio krčme, ali to češće 
zalazio na Lepušicu, gdje bi duge zimske večeri uz čašu 
vina, uz razgovor i naklapanje probdio sa Martinom. 

— Bojao sam se, reče jednoć Martin, kad je vidio, 
da mu je susjed razigran i dobre volje, da ne će Jaga pre- 
boljeti, ali hvala Bogu, da je tako. Ja nisam zaboravio, 
što sam ti one kobne noći saobćio, najme, da mi se 
Jaga svidja, 1 da bih uz nju, kad bi mi žena bila, bio 
sretan i zadovoljan, pak stoga ponavljam isto i danas, 
te pitam te: bi li mi ju dao za ženu? 

Akoprem se Marko takovu pitanju već od davna 
nadao, i bio nanj pripravan, ipak se nije mogao u prvi 
mah razabrati, što bi i kako bi odgovorio. Martina nije 
nikad pravo volio; on mu se dapače u koliko je mogao 
uklanjao; ali nesretne prilike i njegova lahkoumnost 
sbližila ga je i svezala s tim čovjekom. Danas bijaše mu 
posvema u rukama. Ta u njegovoj je vlasti, da ga učini 
bezkućnikom i prosjakom, a u njegovoj je moći, da ga 
izbavi iz neprilika. 

— Ti razmišljaš, a mogao si biti već od davna 
svojom odlukom na čistu, nastavi Martin, moja ti po- 
nuda i prosba nije došla iz nebuha. Medju tim ja bih 


« 

tvoje misli pogodio. Što ne? ti misliš: Djevojka je mlada, 
a ja zrio 1 podpun muž, pa da ne bi jedno za drugo 
pristalo. 

Istina, njoj je tek šestnaest godina, a ja sam već 
navršio četrdesetu. Nisi li više takovih ženidaba vidio, 
pa su bile mnoge sretnije, nego li one, gdje su se mlada 
neiskusna djeca pobrala i stupila u brak. U gospode i 
u gradovih takove su ženitbe česte, pa se o njih nitko 
ne spotiče. Pa i roditelji u obće žele, da jim bude diete 
dobro smješteno i za budućnost osjegurano, da im ne- 
bude pod stare dane jadovalo i kuburilo. S te strane 
valjda si uvjeren, da si boljeg zeta, ne bi mogao ni po- 
misliti. U mene ima liepog zemljišta, kakova u vas malo 
tko ima, a sve čisto bez krajcare duga. U mene svako- 
vrstnog blaga, koliko za gospodarstvo i kućnu porabu 
treba. U mene pun podrum, pun hambar, pun tavan, 
pune škrinje, te se budućoj ženi ne će trebati mučiti 
ni poslom natezati. Biti će dovoljno, ako uzdrži i uzčuva, 
što je našla. Budi uvjeren, da će joj biti ljepše i bolje, 
nego li mnogoj gradskoj gospoji, koja često nema ni 
ono, što joj je najnuždnije — hrane. U mene naći će 
se i novca, što gotova, što na dugu ali osjegurana, a to 
je najbolje jamstvo za sretnu budućnost. 

— Ja ti vjerujem, Martine, hoće sad Marko, i ja 
ne oklievam ni časka sa svoje strane da privolim; ali 
znaš i sam, da ovdje imade rieč i moja žena, koja će 
valjda pristati uz mene. No glavna je i odlučna Jagičina, 
jer se to sve u prvom redu nje same tiče. Privoli li ona, 
ja sam zadovoljan. 

— Ta stvar stoji do Jagice, prihvati opeta Martin, 
jer se radi o njezinoj budućnosti, koje ona kako je 
mlada nije kadra shvatiti i razumjeti. Pa za to tko je 
prvi zvan, da ju svjetuje i upućuje? Roditelji: otac i 
majka. Ali ne smiješ ni to zaboraviti, da je sa budućnosti 

tvoje kćeri najuže spojena i tvoja budućnost. Medjutim 
ako se Jaga i ne bude zaniela mojom prošnjom, ona 
me ipak, ako to bude tvoja volja, ne će odbiti. | 
Pripravi si dakle ženu i kćer, ja ću buduće nedjelje 
doći u snuboke. Jeli ti pravo? 
Jest, pravo mi je i nadam se, da ćeš uspjeti. . 
Prijatelji izpiše još svaki po čašicu, pa se u naj- 
boljoj nadi rastaše. 


* * 
* 


Treba, da se nešto pobliže upoznamo sa Martinom. 
Prije kakovih pet godina osvanuo kao iz oblaka Martin 
u obćini Dugovačkoj. Odkuda je došao, čim li se je 
prije zanimao u obće kakova mu bijaše prošlost nitko 
nije znao, niti si tko tim razbijao glavu. Novca je imao, 
jer je sve potrebe običavao gotovim namirivati. Od vla- 
stelinstva kupio si pustoselinu u Lepušici, gdje si je po- 
digao pristalu kuću i uredio gospodarstvo. S privolom 
vlastelinstva otvorio je krčmu, a imao uviek žednih 
gostiju, jer se u Martinovoj pivnici nalazilo uviek dobre 
kapljice, kakove ne bijaše ni u prvih Dugovačkih krčmah. 
A Martin, kako se izvana prikazivao i po sudu naroda, 
ne bijaše baš ni loš čovjek; doduše njegov mrki pogled, 
njegova mučaljivost i ukočenost nemaše ništa privlačiva, 
al na to se nije puno pazilo, jer je on u nuždi svakomu 
rado pomogao. — Dodje li vrieme da se plati porez, ili 
da se ma koja daća podmiri, a ne bilo novca, seljak je 
sa pouzdanjem pokucao na Martinova vrata i dobio 
koliko je trebao. Za kamate nije si seljak razbijao glave, 
pa ma one iznosile i četvrtinu uzajmljene glavnice na - 
godinu. Martin je najradje uzajmljivao na zalog. Seljak 
bi dobio traženi novac na pr. 50 for. a on bi mu u ime 
kamata i za jamstvo založio oranicu ili livadu, od koje 

bi sam prirod za dvie tri godine pokrio glavnicu. Ne- 
mogav je dužnik iskupiti, zaduživao se dalje, dok nije 
pod konac konca založena sjenokoša ili oranica prošla 
posvema u Martinovo vlastničtvo, koji ju je na svoje 
ime dao prenieti u gruntovnicu. Po takovu nije čudo, 
da je Martin za kratko vrieme postao bogat čovjek, a 
za njegovo se prijateljstvo i gospoda otimala. On ih je 
u stanovitih zgodah bud ovim bud onim znao darivati; 
sad puranom ili guskom sad opet lagvicom birane ru- 
menike. O svom imendanu ili koji dan u pokladah znao je 
kod sebe prirediti čast, na koju je pozvao gospodu i od 
kotara i od obćine. Tu se častilo, gostilo, pilo i pjevalo 
sve u šestnaest. Tudier nije falilo ni mladih snaša iz 
sela, osobito kad je znao, da će time komu ugoditi. 

To bijaše uzrok, da se na Martina nije pazilo, nit 
e pitalo, na koji li se način podkožio. — U svojoj kući 
imao je troje služinčadi; kuću mu redila kućanica, koju su 
zvali Stazom. Bila je Martinove dobi; može biti godinu 
dvie mladja. — Bijaše li mu rod, prijateljica, ili za plaću 
sluškinja, Bog bi ga znao: za to nije nitko pitao, a kad 
bi i pitao, ne bi dobio odgovora, Nu to stoji da je bila 
gospodarica na mjestu: radina i vješta svakomu kućnomu 
poslu. U kući, u kuhinji, u smočnici i svagdje, gdje je 
njezina ruka upravljala, opažao se najljepši red. Jednim 
se je ženskomu spolu riedkim svojstvom osobito izticala : 
šutljivošću. Govorila je, kad je morala govoriti, i to ono- 
liko, koliko bijaše upravo nuždno. Kad bi ju gosti bud 
za ovo bud za ono upitali, znala se svakomu odgovoru 
mudro ukloniti. — I mnogi se u čudu pitao, je li joj 
to u njezinoj naravi, ili možda šuti namjerice i po do- 
govoru. Toliko se pod izvjestno znalo, da nije Martinova 
žena. Pa to je ona i sama priznala. 

Kad bi u Martina bila čast i gosti se razigrali, 
običavala je pasti sad ova sad ona dosjetka o Martinovu 

živovanju kao neženji, te bi mu se onako nuzgredice i 
u šali pripomenulo, kako bi mu kuća kamo udobnija i 
milovidnija bila, da imade liepu pristalu ženicu. Martin 
se takovom zgodom obično zamislio, pa jedan put kad 
se udobrovoljio i nehotice izlanuo: E kad vam se tako 
dopada, ne marim; jošte ove zime o pokladah nakanio 


sam dovesti mladu u kuću, te vas unapried sve skupa | 


pozivljem u svatove. 

Živio Martin! kliknuše zajedno, kucnuvši čašami. Tako 
valja, prije negoli ti je snieg zaprašio brkove. A koja li 
je ta odabrana, na kojoj su ti se oči priliepile, ded nam 
reci, da ti pomognemo snubiti. | 

— Toga vam za sada ne ću reći; jer u takovu 


poslu ne trebam mešetar ni pomagača. Tu će odlučiti: 


ona 1 ja. | 

Kako vidjesmo, Martin je ozbiljno mislio o ženidbi. 
Koju da uzme, i o tom je bio na čistu; to smo raza- 
brali iz njegova posve ozbiljna razgovora sa Markom. 
Jaga bijaše liepa, čestita i valjana, da joj se nije moglo 
ništa prigovoriti: to je bio sud svih u selu. Al voli li 
ga ona, da li će drage volje za njega poći: o tom je 
Martin vrlo sumnjao, jer mu se je djevojka svakom pri- 
godom uklanjala; riedko da ga je i gledala, a kad bi 
ga i pogledala, pogled njezin ne mogaše ga sokoliti: on 
bijaše hladan, ukočen. Stade već i naslućivati, da bi mu 
Mijo mogao biti pogibeljan takmac; jer ovo dvoje, tako 
mišljaše barem on, moradu se razumjeti. Ali i ste strane 
nije se bojao zapreke. Mladi ako se i vole, ne mogu se 
uzeti; jer je Mijo ne bi imao kamo odvesti, ta on je 
bio sirotan bez oca i majke, bez kuće i ognjišta, a Jagini 
roditelji, kad bi i htjeli, ne bi ga mogli u kuću priženiti ; 
jedno, jer imadu sina, koji će # sam do koje godine 
dorasti za ženidbu, a drugo, jer su preko glave zaduženi. 


| 

Martin htjede prije nego li se oženi, da u svojoj 
kući neke stvari uredi, da kašnje ne bude svadje ili 
barem zadjevice. 

Jedne nedjelje, kad se je pod večer vratio kući, 
našao je krčmu praznu. Staza sjedjela kraj peći, i nešto 
prebirala po starom molitveniku. Martinu bilo to u ovaj 
par po volji. Udje u svoju sobu, zaključa se, zapali ča- 
djavu uljenicu i metnu ju na stol; uze ključe, otvori 
škrinju, te stane prekapati po raznih pismih, što su bila 
na dnu škrinje naslagana. Uze oveći omot i nekoliko 
vrećica, pa ih stavi na stol. Uljenica mu je slabo svietila, 
pa zato si upali i svieću. Odrieši omot. Evo to je grun- 
tovnica — liep posjed od 40 jutara zaokružena zemljišta. 
Tko bi rekao, da će Martin u tako kratko vrieme postati 
gotovo mali vlastelin — ali valja mu pamet, koja mnogim 
fali, pa gube i ono što imaju, kao što i moj budući 
tast. Evo opet obveznica: ova na 300 fr., ova na 200 (fr., 
ova opet na 150 for. itd., čini ukupno 2000 tor. Sve 
u redu, točno sastavljeno i uknjiženo. Martin složio sad 
pisma jedno na drugo, omotao, svezao i zapečatio, i 
stavio na prijašnje mjesto. — Bit će i gotovine, nasmieši 
se zadovoljno Martin, i stane vaditi iz stare kožnate 
novčarke banke, te jih redati po stolu, bijaše stotinjarka, 
pedesetača, desetača, petača itd., liepa hrpica, iznosi 
okruglo 2000 for. A imade i zlatiša i srebriša: sve pri- 
štednja mladjih dana, a i to da se promieni, vriedi naj- 
manje tisuća. Liepa podloga za budući bračni život, ija 
bih rado znao djevojku, koja bi se ustručavala u takovu 
se kuću udomiti. Ne bude li u prvi mah ljubavi, doći 
će s vremenom sama od sebe; ta Martin nije ni ružan 
čovjek, pak da se uvjeri da li je tako, ustade pred ogle- 
dalo — poravna brkove, pogladi vlasi, pak će posve 
dopadno: Doista pristao čovjek, ovoj brazgotini na lievom 
licu već će se priučiti. Pak što je i na onom golo- 

bradom deranu Miji? ništa do mladosti, koje će doskora 
nestati. Nu sad moram da o tom i Stazu ubaviestim, da 
vidim, da li se je voljna toj promjeni prilagoditi, ili me 
ostaviti. Ha! obračunat ću s prošlošću, te stupiti u kolote- 
činu novog života. Pa da ne mogu i ja postati pošten 
čovjek ? Tako šaptaše kao za sebe Martin, pospremajuć 
novce i zatvarajuć škrinju. U redu je. 


Odključa vrata da pozove Stazu, kako bi se i š njom 


sporazumio. Staza bila na istom mjestu kraj peći. Martin 


mišljaše da spava, al Staza nije spavala, ona je samo 
snatrila, bludeć mišlju po nedoglednih krajevih svoje 
prošlosti. Knjiga joj izpala na krilo; te se istom prenula, 
kad ju je gospodar po imenu glasno zazvao. 

— Mislio sam, da spavaš. Rado bih s tobom dvie 
tri rieči progovorio. Hodi ovamo u moju sobu. 


Staza ustane i podje za Martinom. U njezinu licu 
ne bi opazio ni zabune ni čuda. Potezi njezina lica bi- 
jahu kao uviek hladni, ukočeni, kao godj i njezin pogled, 
iz koga ne bi nikad mogao naslućivati, što u duši ćuti 
i osjeća. 

— Sjedi Stazo, želim s tobom govoriti; na nešto 
sam se odlučio, što ti svakako saznati moraš, bolje prije 
nego li kašnje. — Stazo! ja sam se nakanio ženiti, i 
oženit ću se svakako jošte ovih pokladA. — Staza zievnu 
i razkolači oči; vidjelo se, da ju je Martinova izjava iz- 
nenadila; nu za čas se sabra te joj ustne prasnu u glasan 
porugljiv smieh. 

Ha, ha, ha! Martin se ženi, je li to istina ili samo 
pokladna šala? Ili je moj gospodar opet izabrao žrtvu 
za svoj pustopašni život? Je li tako Martine? 


Martinu se smrknulo lice, a kuštrave mu se obrve 
gotovo naježile, te će nekako pritomljenim gnjevom: 

Stazo ja te danas ne poznam, petnaest si godina u 
mojoj kući, i nikad se nisi nasmijala i našalila ; kaži mi, 
odkale ti danas taj djavolski smieh, ta poruga? — 
Pamti, ja sam odlučio ženiti se, a svoju ću nakanu iz- 
vesti; ti me znaš, da svoje ne poričem; ja sam ti to 
saobćio, jer sam mislio, da tako biti mora, te da imam 
posla s razboritom ženom. 

Staza se razabrala, a na licu opet si joj opazio onaj 
hladni i ukočeni izražaj. 

— Martine! mene je vaše očitovanje iznenadilo, te 
ne držeć ga ozbiljnim morala sam mu se nasmijati. Ne 
mogu ni. pomisliti, da ste zaboravili Nastu Ob. liepu 
mladu, a dobru kao dobar dan djevojku, koju ste la- 
skanjem primamili za sebe, prstenovali, a pod prstenom 
zavedenu ostavili. Nije li vam ta žrtva bila dovoljna? 
Ne, vi ste se_polakomili za drugom, s kojom ste se i 
vjenčali, jer vam je u kuću doniela liep miraz, ali vi je 
niste ljubili. Vi ste ju zlostavljali i posvema odnemarili. 
Vi ste se upuštali u nečiste poslove sa Nikolom i Ma- 
ksom Bojanićem; zapleli ste se u mrežu, iz koje ste 
prispjeli u Ilovu, gdje ste_ svoje griehe okajavali višego- 
dišnjom tamnicom. Za to vrieme ostavila vas je žena, 
jer joj nije mogao obraz podnjeti tolike sramote; prošla 
je, čini mi se, preko Save u Srbiju k bratu svomu. — 
Vi se i opet ženite, ne će li to biti treća žrtva? Ne može 
vam biti žena, jer ste oženjeni; pa da se i prevarom 
vjenčate, toj prevari bila bi posljedica J.epoglava! 

Martin je sve to pognjurene glave slušao, a da nije 
ni okom trenuo, no kod posljednjih se rieči izpravi i 
slabim pridušenim glasom odvrati: Moja žena Manda, 
za koju si rekla, da je u Srbiji, umrla je ondje prije 
dvie godine ; njezin brat pisao mi je, da je na Šabačkom 
groblju ukopana. 

Mrtva je, opet preuze Staza, dobro dakle, Bog joj 
dao duši pokoj, što ga nije kod vas naći mogla. S te 
strane ne bi bilo zapreke, al uza sve to vi ne ćete ni 
ove, koju namjeravate vjenčati, učiniti sretnom. K tomu 
se hoće ciel slobodan muž, koji za sebe i za svoju ženu 
živi, a takav vi niste. Bogat ste i imućan, reći ću i ugle- 
dan, jer vas i gospoda polaze i stišču vam ruku. Al na 
* vašem je blagu trostruko prokletstvo, koje ne će donieti 
nikomu, a ni vam blagoslova. Hijeli ste, da vas siromak 
muž smatra dobrotvorom; uzajmljivali ste mu novaca 
na lihvarske kamate, koje ga baciše na prosjački štap. 
Ne boli li vas srce, kad pogledate poderanu, otrcanu, 
podivljalu djecu Nace Porića, komu ste za uzajmljeni 
novac dali prodati sav posjed gotovo u bezcjenu, te se 
sada kukavna siročad potuca od nemila do nedraga, 
dok si ne nadje stalno boravište u kojoj kaznionici. Ne 
boli li vas srce, kad samo pomislite, da ste za dug, što 
ga je ona vucibatina Panić na vinu učinio, kupili na dražbi 
cieli njegov posjed od kakovih dvanaest jutara za ciglih 
200 for. a toliko vam je onaj nitković dugovao, dočim 
danas njegova unučad obija tudje pragove. Suze su mi 
često navrle, gledajući onog umiljatog dječaka Miju, koga 
ste tobož od milosrdja primili pod svoj krov, a u istinu 
da vam kao nadničar radi najteže poslove za koricu 
kruha, što ga je dobivao s vašega stola; pak i toga ste 
proćerali Bog si ga znao zašto, uzevši mu ono odielo, 
što ga bijaše u vas krvavo zaslužio. Evo, to je izvor 
vašega blaga, vašega bogatstva, pak od ovuda da bude 
komu blagoslova? Nikada. — Ali kad već govorifn, biva 
riedko, a ja ću valjda s ovim i završiti, jer se naši pu- 
tevi razilaze i mi moramo svaku svezu, pa ma bila ona 
kakova prekinuti. — Vaš imetak potječe jošte iz jednog 
ali kamo nečistijeg izvora: od kradje i grabeža, a ovaj 
kad izadje na vidjelo, znate i sami što vas čeka. 

Martin, koji je sve dosele hladno slušao, skoči sa 
stolca kan da ga zmija ujela, digne stisnutu pjestnicu 
na gospodaricu, kan da će ju sad na zemlju oboriti. 
Staza sjedjaše mirno, na njezinu licu ni traga strahu ili 
uzrujanosti. Ona posve mirno uprv oči u Martina nastavi: 
Nikola i Makso zloglasni starješine ciganske bande jošte 
živu, i sve mi se čini ako me oči ne prevariše, da je 
Makso u vašoj blizini; ja sam ga sinoć vidjela, kako je 
okolo naše kuće obilazio. Ja bih se okladila, da ne će 
ni tjedan proći, a selom će se glasiti, kako su ovomu, 
onomu kola i konji ukradeni. 


Martin je probliedio; spustio se opet na stolac, te 
sakriv si rukama lice stao nešto kao za sebe mrmoriti. 


Staza ustala, *te se potiho odšuljala iz sobe, pošav 
na počinak. 

Došav u svoju sobu, koja bijaše s druge strane 
hodnika, zakračuna vrata, pa izvadiv iz njedara maleni 
zlatni križić, jedinu uspomenu mladji dana, pritisnu ga 
na dršćuća usta i stane cjelivati. Baci se zatim na koljena 
i sklopiv ruke u nakrst moljaše kroz suze, koje joj na- 
vriešše na oči. »Bože budi milostiv siromašnoj grješnici! 
Petnaest godina težkog kajanja i jošte teže pokore i 
previše je za slab i nemoćan stvor, kakav sam ja!« Tako 
se moljaše dugo, u molitvi joj odlanu. Poslije toga mirno 
usnu, kako nije već tolike i tolike godine. 


Martin ako je i bio tvrde i okorjele naravi, koga 
nije svaka malica mogla potresti, ovaj razgovor sa Stazom 
potresao ga je i uzrujao tako, da su mu se spomenuti 
drugovi kao kakve sablasti prikazali. On si pokrije lice 
objema rukama, zaroni mišlju u proživljelu prošlost, razne 
mu prikaze iz one tamne dobe dolaziše napried, a ne 
mogaše jih se ni uz najbolju volju otresti. On je kao 
polusanen snatrio, podbočivši o stol težku svoju glavu 

objema rukama. Bio bi u takovu položaju možda i noć 
probavio, da ga nije jaka lupa na prozoru k sviesti do- 
vela. Martin se na to prenu, otvori oči i sluša. Lupanje 
- bivaše sve jače. 

— Nu taj će mi na posljedku razlupati prozor, pro- 
omrmlja zlovoljno Martin, i prodere se jakim glasom: 
Tko si i što tražiš u to doba noći? Ja ne otvaram ni- 
komu više. | : 

-— Otvori, inače razbit ću ti prozor. Ja moram da 
se s tobom porazgovorim. 

— A tko si? opet će Martin; dok mi ne kažeš, 
tko si, ja ne otvaram; budeš li htio na silu, ja ću silu 
silom odbiti. 

— Ne bojim se ja tvoje grožnje! Ne sjećaš li se 
Maksa B. svoga znanca i druga iz Moslavine a i plači- 
druga Horskoga. Otvaraj umah. 

Martina probio ledeni znoj, ali ne bijaše druge, već 
valja otvoriti. On nabije na glavu kučmu kapu, te otvori 
vrata. Bolje je da se medju četiri oka razgovorimo; inače 
mogao bi i cielo susjedstvo probuditi, mišljaše Martin. 
Stazo, Stazo! tvoje te oko ipak nije prevarilo. Ovako 
mrmljao Martin za sebe, i uveo u sobu zo koji mu 
sada nije dobro došao. 

Makso, bijaše čvrsta jaka ljudeskara; crni mu se 
brci uzvinuli do ušiju, a vrana mu se kosa u debelih 
uvojcih spustila niz ramena, na prsluku i kaputu sjala 
mu srebrna puceta, a na kaži-prstu desne ruke blieštio 
velik zlatan prsten sa kamenom. Lice mu bilo garavo 
kao i oči, kojima je oštro pilio u svoga nekadašnjega 
druga i prijatelja. Po svem se vidjelo, da je ovaj ciganin 
medju svojimi odličnije mjesto zauzimao. 

— No ne nudjaš mi, da sjednem, zače Makso, sjesti 
ću sam, a ti kako te volja. Mislio sam, da će te moj 
pohod obradovati, a ti si nekako kiseo, kan da se stidiš 

svoga prijatelja i nekadašnjega našega drugovanja. Ja 
“riedko dolazim, al kad dolazim, znaš dobro, da je u 
tvoju korist. Nekoć su ti takove prilike dobro dolazile: 
a što je to danas s tobom, deder kaži mi. 

Da ti pravo kažem, sabere se Martin, ja sam s pro- 
šlošću obračunao, pa bih najvolio svaku svezu, koja me 
š njom spaja, prekinuo 

— Ti bi rado, prihvati Makso, ući u novu kolote- 
činu života, a da to uzmogneš morao bi koleso svoga 
života izvući iz stare kolotečine, nije li tako? Ti bi rad, 
što no cifrasti sviet kaže, postati poštenim čovjekom. — 
Biti će malko težko, jer je i na tebi, Martine, odviše 
blata i koje čega, što bi valjalo prije očistiti, a crnca 
oprati da bude biel znaš kakav je posao? No, Martine, 
ja nisam došao, da čevrljam ovde s tobom o babjih tri- 
čarijah, o kreposti poštenju, o tom možeš s popom ra- 
zgovarati, ako ti bude volja. Ja sam došao u našem poslu. 
Prilika je, da zaslužiš koju stotinjarku bez muke i na- 
pora, a što je najglavnije bez svake pogibli; takove se 
prilike ne nadavaju svaki dan. 

— Da čujem, dometnu Martin nehajno. 

Kazat ću ti sve, preuze prvi, a ti slušaj, pa sudi. 
U Lepoglavi upoznao sam dvojicu vrlo darovitih na- 
šemu zanatu baš vrstnih i pristalih pomagača. To su ti 
već odrasli brkati mladići, kojim rekao bih lopovština#? 
viri iz očiju. Zatvorili su jih zbog malenkosti, zbog tu- 
čnjave, koja se smrću svršila. Što su oni krivi, što nije 
svaka glava dosta tvrda za jači udarac. Oni odlučiše, da 
izvedu koje znamenitije i unosnije djelo, n. p. kakovu 
veću kradju, čim kući dodju. Oni su već od pol godine 
ovdje kod kuće, te mi nedavno dojaviše, kako će jedne 
noći izvesti kradju, kakova se jošte nije spominjala, 
konja, kola i drugoga koje čega, jer da ima u ovoj 
okolici upravo krasnih konja. Za takav podhvat treba, 

da je sve pripravljeno. Najprije treba novaca za na- 
gradu našim pomagačem, zatim pouzdanih ljudi, koji će 
preuzeti blago i dalje odpremiti, i napokon koji će spretno 
preprodati ukradeno. Al što ti ja to sve nabrajam, ta to 
je tebi isto tako dobro poznato kao što i meni. Ti pre- 
uzimlješ samo prvi i najsigurniji i najlaglji posao na 
sebe: ti ćeš dati novaca: 200 for. To će tebi donieti 
najmanje trostruku korist. — Sve ostalo biti će moja 
briga. Reci mi. | 

— Nikako! odvrati Martin rezko i odrješito. 

— Dviesta forinti u takovu poslu nije doduše veliki 
novac; taj će i kapetan Makso moći i znati namaknuti, 
a što se diela tiče; ja ga se drage volje odričem u 
tvoju korist. 

— O kako je to veledušno od tebe, porugljivo će 
Makso, novac dakako mogao bih i ja dati, toliko jošte 
važe Maksova kesa, da bi mogla i veće potrebe pod- 
miriti. Al pamti dobro, ja hoću da i ti glavom budeš 
pravi dionik našega podhvata. Ja hoću da imadem barem 
kakovo takovo zaledje, a zato siti kao stvoren, jer 
sam čuo, da u toj okolici nisi baš na zlu glasu, a to 
puno vriedi. Medjutim ne boj se, naša je stvar sjegurna. 
Preklani bilo je samo u dva sela do 18 najboljih konja 
odvedeno; ti se toga dobro sjećaš; jer nisi na svoj diel 
“zaboravio. Ciela obćina i kotar bio je na nogama, na sve 
strane letjele tjeralice za ukradenimi konji, seljaci obilazili 
vrače i gatalice, da jim odkriju skrovište njihova blaga, 
putovalo se na sve četiri strane svieta ; a sav taj trud ostao 
je jalov: što se ukralo, nije se više našlo. Pa tako se 
nadam, da će i sada biti. 

— Bilo kako mu drago, odvraćaše Martin; možeš 
doduše imati pravo, al si perem ruke za buduće, mene 
u vašem kolu ne će biti. Pak i oblasti u novije su vrieme 
postale obzirnije, te paze na svačije prste. Na vašu ski- 

tajuću drušbu čini se, da oblasti budno paze. Zbog uče- 
stalih kradja pred kakove pol godine proglasila je žu- 
panija zagrebačka prieki sud za neke krajeve županije; 
a sva je prilika, tako se barem pogovara, da će se on 
i na ovaj kotar protegnuti. Š njim, vjeruj mi, ne bih bio 
voljan imati posla. 

— Ha ha ha! nasmija se Maksim porugljivo, ti si 
kako vidim vrlo osjetljiv postao, te se bojiš za tvoju 
glavu i kožu, kan da zlata vriedi. Dakako ciganska je 
koža tvrda i debela, na njoj se tako ne osjećaju udarci, 
a i vrat je valjda žilaviji i pristaliji za konopac. Što ne, 
vam se svidja, korist i dobit, a nam uz ovaj da bude 
kolac i konopac. No bilo kako mu drago, tebi je naše 
društvo neprilično, pa bi ga se želio otresti, jer držiš, 
da ti ga više ne treba. Bilo i to. Mi te ne silimo, ali 
tako na lahku ruku ne puštamo te. Plati odkupninu! 

— Došao si dakle po novce, prihvati Martin, kaži 
dakle, što i koliko tražiš? 

— Pet sto forinti, odsieče odrešito Maksim. 

— Pet sto forinti, zategnu Martin, misliš li da sto- 
tinjarke na vrbi rastu. — Ne dam, rekao sam svoju, a 
sad me pusti u miru. 

Dobro, ja idem, preuze Makso, ali pazi, da se ne 
pokaješ. — S Bogom! 

— No stani, pridrža ga Martin, ti se prietiš, kaži 
što namjeravaš učiniti? 

— Što kanim učiniti, zategnu nehajno Maksim, 
prvom te zgodom odati, ti stojiš i padaš zajedno sa 
mnom ; bude li do konopca, visjet ćeš sa mnom, dodje li 
do tamnice, sjedit ćeš samnom. Sad sam i ja kazao svoju ; 
ti želiš, da odilazim, pa ja i idem. Sretno do vidova! 

— Jošte časak, promrmlja Martin. Jesam li ja st- 
guran, da me u buduće ne ćeš tražiti i napastovati, kad 

— Jesi, evo ti moje rieči. Položiš li danas u moje 
ruke novac, ti za mene više ne obstojiš, kan da te nikad 
ni vidio nisam. Tvoje ime: ne će preko mojih usta, ma 
me i na vješala penjali. Ja ću se razkrstiti s ovom oko- 
licom. Drugoga jamstva ja ti ne mogu dati; ciganska rieč 
doduše ne vriedi mnogo, al Maksim nije nikada krenuo 
njome. Ja držim, da donekle i medju lopovi može biti 
poštenja. 

Martin se časak zamislio; al se napokon i odlučio. 
Dobro, dat ću ti što tražiš; previše je, al neka te voda 
nosi. Segnu u sanduk, izvadi novčarku, te mu izbroji 
pet stotinjarka, što ih bijaše malo prije tolikom nasladom 
naslagao. Evo ih, težko mi se od njih rastati, ali neka 
budu žrtva moje slobode. Maksimu je porugljivi smješak 
zatitrao na ustnicah, ali ne odvrati ništa. Primiv novce, 
razgleda ih, da li vriede, složi ih u novčarku i metnu u 
žep. Zakopčiv kaput i nabivši šubu na glavu, nesta ga 
iz sobe, 

— Sretno pošao, al mi se nikad više ne vratio, pro- 
mrmlja kao za sebe Martin izprativ gosta na cestu. 
Ogledao se naokolo, ne bi li koga opazio. Nigdje nikoga, 
sve tiho i mrtvo. Maksima je na zavoju Dugovačke ceste 
nestalo; čuli su se samo njegovi koraci. Zviezde kan da 
su potrnule, a i mjesec stao se za oblake skrivati. Martin 
se vratio u kuću, na hodniku potiho zaključao vrata, a 
ušav u sobu zakračuna se i sav slomljen pade na stolac. 
Na uri je izbio sat poslije ponoći. Kasno je, vrieme je, 
da legnem. Bacivši se na mehke perine, pričini mu se 
kano da je na trnje legao. — Neka zebnja stade mu 
trzati tielo, a navuče na sebe pokrivala; za čas opet 
opet stisnu ga vrućica, te mu se debeo znoj pokazivao 
na čelu i obrazih, mislio je, da je na žeravici, te bi sve 
 sbacao sa sebe. Vrtio se sad na ovu sad na onu stranu, 
sve sablasti, o kojih je nekoć za mladjih ljeta čuo pri- 


D3 
poviedati, zaokupile ga, da mu piju mozag i krv. — 
Bože, ta gorć ne može ni u paklu da bude! — Al sve 
jedno hvala Bogu riešio sam se jednog svjedoka svoje 
prošlosti, ma i za skupe novce; a sutra puklo kud puklo 


skinut ću si s vrata i drugog; pa se je Martin preporodio. 
Prema osvitku dana primiri se i usnu. 

Kad se Martin ustao bijaše se već sunce visoko 
diglo, te svojimi traci prodrlo u svaki kutić Martinove 
sobe. Nije se osjećao dobro, ta mozgom kan da su mu 
mravci vrvili, a koljena kao nesjegurna stala mu klecati. 
Odlučio ostati u sobi. Obukav se onako nehajno stao 
je hodati gore dolje po sobi. 

Staza je po običaju uranila, te sav posao u kući 
svršila, i upravo se spremala, da odnese gospodaru obični 
Zajutrak. Bilo joj je čudo, što Martin nije već ustao, pa 
sluteći da mu je pozlilo, pokuca na vrata. Martin otvori 
vrata, i opaziv Stazu s tanjurom u ruci pusti ju da unidje. 
— Martinu ne bijaše do jela, pa stoga odrinuv tanjur 
na stranu upre oči u Stazu, ne bi li na njoj što osobita 
opazio. Bojao se, da je može biti i ona za jučerašnji 
Maksimov pohod što čula. Al kad bi Staza štogodj i 
znala, njezino držanje, njezino lice, njezin pogled bijaše 
tako naravan i običajan, da se iz njega i vještiji pozna- 
valac ljudi ne bi ništa naučio. 

— Nisam gladan, progovori Martin, sveudilj mo- 
treći svoju kućanicu. Stazo, sjedi malko; jučerašnje tvoje 
pripoviedanje tako mi se svidjelo, da bih želio da ga 
nastaviš; imademo baš vremena. Mnogo si toga spo- 
menula, što bi bilo bolje, da je ostalo za uviek pokriveno. 
Iz tvoga naklapanja mogao sam razabrati, da ti je u 
mojoj kući dosadilo, te da je ne bi marila ostaviti. Ne 
mam ništa proti tomu. Nas je usud nekakovom tajnom 

silom privezao zajedno, ali čini mi se, da taj vez nije 
tako zauzlan, te se ne bi dao razriešiti. Zrela si žena i 
vrstna prosuditi zamašaj svoje odluke. Slobodna si, u 
koliko se o slobodi u naših prilikah može govoriti. Pitam 
te dakle, je si li ti zbilja voljna _ mene ostaviti, ili si se 
jučer tek našalila, da me izkušaš i doznaš, što ja o tom 
mislim ? 

— Ne, Martine, odgovori Staza, meni je šala već 
od davna presjela, a kad govorim, govorim ozbiljno i 
promišljeno. Želim da se rastanemo; biti će to za nas 
oboje najbolje. 

— Dobro, ne prigovaram, preuze Martin, no ti si 
mi sinoć dosta odrješito i bezobzirno izbrojila cielu či- 
tulju mojih grieha, pa sam pomislio: Staza je na svoju 
prošlost zaboravila, i misli da joj valja mesti pred tu- 
djima vratima. Nije li tako? 

-— Nije, odvrati Staza, meni je moja prošlost vazda 
pred očima, i ja je ne mogu, kad bi i htjela, iz pameti 
izbrisati. To vam najbolje svjedoči moj boravak u ovoj 
kući. No znajte dobro; u mom životu imade zabluda, 
ali nema zločina. 

— Gledj ti farizejke, upade joj Martin u rieč, a ne 
znaš li, što se dogodilo u noći pred Miholjem prije 
petnaest godina? Dakako, tada si bila mlada, liepa i 
živahna. — No to je bilo davno, te prošlo u zaborav ; 
ono ipak nije bila tek zabluda mladenačke dobi. 

Staza zarumeni do preko ušiju, valjda prvi put poslije 
toliko i toliko godina, srce joj se u grudima potreslo, 
a na oči joj navrle suze. Potrajalo to časak, suze se osušile, 
a oči zasjale plamenom uvriedjena ponosa. Izpravi se i 
promjeriv okom svoga gospodara, nastavi svečanim, ozbilj- 
nim glasom : 

— Mislila sam, da mi toga ne ćete nikada spo- 
taknuti, jer imade li u onom krivnje, većim dielom 

odpada na vašu dušu. Prevarila sam se, a sada me čujte, 
kazat ću vam, što vam nikada kazala nisam, a po tom 
sudite i svoj postupak samnom. Bijah mlada neiskusna, 
od kakovih sedamnaest godina. Moja me kuma i vaša 
žena uvela u kuću, da joj pripomažem u kućnom poslu ; 
rado sam ju sliedila, jer mi je bila uviek dobra, te me 
kao sestru volila, a k tomu izgubila sam bila i onako 
roditelje. I vi ste na to privolili. Nisam bila badava; 
radila sam i bila sam vrstna svakomu poslu u kući i u 
vrtu. U vas je bio vaš bratić, snažan i ljepušast mladić, 
za tri četiri li godine stariji od mene. On mi je laskao 
i udvorivao. Priznajem, da mi se je svidjao. Vi ste nas 
po više puta nagovorili, da se uzmemo. Zaručismo se 
po vašoj želji; vi ste nam sam prstenje kupili. Vjenčanje 
bijaše uglavljeno u jesen. Nu slučaj ili nesreća, ili pro- 
mišljena zloba, sve je izvrnula. Vašeg rodjaka nestalo je 
bez traga: vi ste ga po nekom poslu odpravili nekamo, 
a on se više nije vratio. Kuda je prošao, Bog si ga znao. 

Posljedica toga poznanstva bijaše po mene kobna 
i gorka: ja se osjetih majkom, i one kobne noći, što 
ste mi ju u pamet dozvali, rodih diete. Strah, bol, stid 
sve me obuzelo, bijah u nesviestici, a kad dodjoh sviesti 
opazim kraj sebe mrtvo diete. Da li se takovo rodilo, 
da li kašnje preminulo, možda se i zadušilo ne znam; 
nu njegovoj smrti ja nisam kriva. Što je dalje, vaše je 
djelo ; jer ste me vi na to nagovorili. Diete mrtvo spu- 
stismo u potok. Kad je u ljetu sviet umakao konoplje, 
dodjn i tragovi djeteta na površinu, glas se selom ra- 
znosio, i sviet o meni sumnjao. Želila sam da bi me ne- 
stalo, da bi zemlja podamnom zievnula i proždrla me: 
bijah tjelesno i duševno satrvena i uništena. Obolih i 
ležah dugo viseći izmedju života i smrti. Vam je u to 
vrieme pošlo za rukom, kako sami rekoste ušutkati razna 
naklapanja, te je tako ciela stvar zaspala. Al kad sam 

se oporavila, postala sam druga: narav se u meni pro- 
o mienila. Ostala sam uz vas kao prikovana, služila vas 
kao posljednja služavka vjerno i požrtvovno punih pet- 
naest godina, a da me niste nikad ni pitali: zašto vam 
služim. Služila sam vas, jer sam vas se bojala! — Ka- 
šnje upustili ste se s raznimi zlikovci kao s Nikolom i 
Maksimom u nečiste poslove, dok vas ne odsudiše na 
tamnicu. U to vrieme vodila sam vam gospodarstvo i 
sav vaš posao, te kad se vratiste predala sam vam točan 
račun do posljednje krajcare; sebi nisam zadržala ni pro- 
bijenć pare. Kad ste ono pred pet godina sve svoje 
razprodao, rekoste da podjem s vama, i pošla sam i slie- 
dila sam vas kao robinja, i ovdje se s vami i uz vas na- 
stanila. Mislila sam, da ste se već u Ilovi razkrstili s pro- 
šlošću, mislila sam na miran sukroman život, ali ovo što 
ste ovdje začeli raditi, uvjerilo me, da vuk dlaku mienja 
ali ćudi nikada. Pošto velite, da se kanite ženiti, vidim, 
da mene više i ne trebate. Vam će biti još i drago, da 
vas ostavim; jer ne ćete imati vazda uza se svjedoka 
svoje orešlosti. Jest ja odilazim. 

— Dobro, reći će Martin, proti tomu ja nemam 
ništa. No to ti preporučujem, da ne zaboraviš na svoju 
prošlost, ako bi bila voljna o mojoj govoriti. Čedomorka 
nema prava nikoga osudjivati. | 

Staza planu gnjevom, kao što nikada dosele u svom 
životu; oči na pola mrtve i ugasle prometnuše se živom 
žeravicom, a dršćuće ustne kao izljev uvriedjene duše, 
izkriviše se na bolan ali i porugljiv fžražaj. 

Martine! reče; ima li u vas ma i trunka čovječjeg 
osjećaja i poštenja, kad mi to spotičete?! Vi ste i sam 
uvjeren, da ja to ni pošto nisam. Grješnica sam, jer sam 
se laži i hinbi dala zavesti, a tomu ste pripomogli vi. 
Posrnula sam, a to sam gorko okajala. To gospodin 
Bog znade. Ali da sam svomu djetetu uzela život, proti 

tomu se diže svaki dah moga života, svaka kapljica 
krvi moga slomljenoga srca. Da, Martine, vjerovali vi 
ili ne vjerovali, živa je istina, i Bog mi bio svjedok, da 
se ne pretvaram, da sam diete svoje ljubila, i da bi mu 
dahom svoga života udahnula život, da bi krvlju svoga 
srca ugrijala mu obumrli život, kad bi mi to moguće 
bilo; jednom bi mu rukom branila život, a drugom 
skrbila za hranu i okrepu. Jest njegov život iskupila bih 
svojim životom, kad bi se to od mene zahtievalo. A da 
se onako u istinu pridesilo, nisam ja kriva; života mu 
nisam mogla povratiti! — U ostalom ne bojte se, da 
će se moje misli s vami zabavljati; budne li kada, biti će 
za cielo proti mojoj volji. Vjerujte mi, ja ne ću nikada 
o vama govoriti. I čim se razidjemo, mi smo si posve 
tudji, a sva prilika, da se naši putevi nikada više ne će 
sastati. 
— Kad si već odlučila otići, ostani barem još preko 
zime i božićnih blagdana, dok se ogledaš za kakovo 
mjesto, rekne ponešto uzdrman Martin. 

— Ne ću, odvrati Staza. Nadjite si drugu, koja će 
vam dotle, dok se oženite, rediti kuću. Udova pokojnoga 
Nace Šarića vrstna je i pristojna ženska, sposobna za 


svaki posao u kući i izvan kuće. Sirota je, pa će se i 


s malom plaćom zadovoljiti, samo da se prehrani. Ona 
je sviestna i štedljiva; njoj možete svoje gospodarstvo 
posve mirne duše povjeriti. | 
Martin je petnaest godina proživio uz Stazu, te je 
mislio, da ju pozna u dušu; ona mu se činjaše kao mrtvi 
stroj, koji se kreće po volji svoga gospodara. Ali danas 
prikazala mu se u pravoj slici. Iza kratke stanke boreći se 
Martin sam sobom upita ju nešto prijaznijim glasom. Ti 
valjda ne ćeš onako bez svega što no rieč goloruka u 
sviet? Kaži dakle, što tražiš od mene, da ti dadem? 


D8 


— Martine! Ja od vas ne tražim ništa drugo, nego 
li ono, na što mislim da imadem pravo, što mi ni vi 
ne ćete zaniekati. Služila sam vas petnaest godina ; ja 
uzimljem da sam vam bila jednostavna sluškinja, pa za- 
htievam plaću, kakova se daje sluškinjam najniže vrsti, 
a to je godimice 24 for. što kroz sve ovo vrieme iznosi 
360 for. Jeste li zadovoljni? 

— Ne prigovaram, odgovori naglo Martin. — Po- 
tražit ću udovu, koju si mi preporučila, a ti joj pokaži 
u kući cielo saBodit 68 i sav poena što će ga imati 
obavljati. 

Poslije podne prispjela je već nova kućanica. Bila 
je to žena vremešna, kojoj su valjda više brige i nevolje 
nego li godine ostavile na pognutom tielu osjetljivih 
tragova. Staza joj je pokazala sve, što joj imala pokazati, 
izručila joj ključeve, koji su kod nje bili, dala joj ne- 
koliko kratkih naputaka, uklanjajuć se svemu, što bi se 
odnosilo na Martinovu osobu. Kad je već sve svršeno 
bilo, predade joj Martin novce kojim je jošte nekoliko 
forinti dobrojio, pa se je sa hladnim s Bogom uklonio 
rastanku: pošao je u Željkovac, kamo je ovo potonje 
vrieme sve češće zalazio. 

A Staza spremala se na odlazak. Došav u svoju 
sobu i ogledav se po stienah stislo ju nešto oko srca, 
ta u tom je ona prostoru kao u tamnici toliko i toliko 
godina probavila — ona mu je navikla, a sad se š njim 
za uviek oprašta. Podigav zatim oko na drveno pro- 
.pelo, što joj višaše nad posteljom, baci se na koljena, 
sklopi ruke i stane se vruće moliti Bogu, da ju nikad ne 
ostavi. Stala zatim ono malo svojih stvari pospremati u 
sanduk. Svršivši to, sjede da čeka kočijaša, koga bijaše 
do Dugovca najmila. Za to vrieme prolazile joj kraj 


očiju slike proživljele prošlosti. Kraj jedne slike ipak joj | 

se misao zaustavila. Bijaše to slika krasnog umiljatog 
dječaka, koga bijaše Martin kao siroče uzeo k sebi; 
pošto je prije cielu njegovu baštinu za djedov dug pri- 
svojio i na sebe u gruntovnici prenio. Ona je tog dje- 
čaka zavoljela i milovala, kan da mu je bila majka; ona 
mu potajice šila i priugotavljala ruho, da nije onako 
otrcan i zamazan izgledao. Za to joj je bio sklon, te 
joj svakom zgodom u svakoj nesjetnoj stvari gledao da 
ugodi, a to bijaše valjda uzrok, da je Martin na nj za- 
mrzio, te tražio zgodu, da ga proćera. I proćerao ga, 
oduzev mu isto odielo, što mu ga bijaše Staza darovala. 

Staza htjela da moli za nj gospodara; ali joj se nije 
dalo. Sada gdjeno se rastaje za uviek s ovim krajem, 
dodje joj na um, da sav novac, što _ga je dobila, uloži 
njemu na korist; ne bi li se sirotan ma kada njime što 
pomogao. U to dodju i kola, a Staza sjedne u njih i 
 raskrsti se za vazda s Martinovom kućom. 


V. 


Zima se primakla. Selo je od dana do dana po- 
stajalo živahnije, jer je vrieme, gdje se mladići vrstni za 
ženitbu spremaju u snuboke. Djevojke se kite što bolje 
mogu ; kupuju cvieće i vezanke, da ukrase glavu i pra- 
move; svaka želi da se dopadne, svaka se nada, da će 
joj već može biti sutra banuti prosci na vrata. 

I Jakovu se smieše brci i masti brada; jer mu je 
maleni dučančić pun svake vrsti čeljadi; mladići kupuju 
svilene . marame, bogatiji skupocjene. djerdane, čim će 
darivati svoju odabranu, a isto tako i djevojke što misle, 
da jim za takav slučaj treba; a kraj toga izpraznila se 
mnoga oka a na Jakoljevu sudiću osušila gdje koja 
dužica. 

Blagdan je svih svetih liep i ugodan osvanuo; sunce 
grijalo kao u proljeću, a nebo vedro čisto i prozirno kao 
djevojačko oko. Narod ovršivši svoju kršćansku dužnost 
kod mise i večernje sabirao se oko Jakova, dočim su 
se žene i snaše poredale u klupko na Željkovačkom 
mostu. U sredinu stala kovačeva Manda u očitoj na- 
mjeri, da nešto pripovieda, a znati željne susjede blejile 
u nju, da im ne bi samo koja njezina rieč izmakla. — 
Djevojke stajahu po strani čineći se nevješte, što to starije 
medju sobom naklapaju, a ipak naćulile uši, da i one 
koju uhvate, a svaka se bojala, da se neoprani jezik 
Mandin o nju ne zadjene. 

— Vidiš, vidiš, kako se Ruža nakitila, gotova pau-., 
nica; vienac nije 'za cielo kupljen u Jakova, jer takovih 
on ne prodaje, a gledaj vezanke, kojimi je kite oplela, 
ljepših ni varošanke ne nose, a što tek da rekneš o 
suknji i pregači, koliko se tuj svile i vune potrošilo. 
Nada se proscem; ja jako dvojim, da će joj doći onaj 
pravi, za kojim joj se oči otimlju. 

— Može joj biti, upade Mandi u rieč susjeda joj 
Mara; mlada je, liepa je, veseli ju, pa nek se kiti; ako 
ne će sada, kada će? Roditelji su joj bogati, mogu joj' 
dati, a ona marljiva i radina, vješta i okretna: umije 
vesti i šiti, a to joj služi na čast. 

— Vi ju hvalite i laskate joj, uleti joj Manda u rieč, 
jer se nadate, da će vam bi snaha; ali brus, ima i pri- 
stalijih mladića od vašega Bolte, koji joj za petama ide; 
pak će i oni dobiti obrisač. 

Je li vam to Ruža kazala, ujedljivo će Mara; komu“ 
je nakanila pružiti ruku? Ta ugiblje vam se s puta, da 
se s vami ne sastane, jer se boji vašega neopranog jezika, 
koji nikome ne da mira: vi se u nju vazda zadievate. 
Jedite se vi, koliko vas je volja; ja ću se okladiti, da 
će poći za moga sina. 

— Imala bi baš i za koga, porugljivo će Manda. 
Vaš sin bio je zadnji djak u školi, dobio je na vozove šiba, 
dok ga napokon ne proćeraše; a danas gotov klipan, 
ne zna ni do sto nabrojiti. 

— Ruža bila je na mostu razgovarajuć se sa svojimi 
drugaricami; al kad je čula o sebi naklapati, okrenu se 
i dobaciv preziran pogled staroj blebetuši nesta iza Ja- 
kovljeve kuće. 

— Namjeravate li u istinu ove jeseni ženiti Boltu? 
umieša se kuma Dora iz Lepušice. Ta istom je navršio 
osamnaestu godinu. 

— Od Miholja je u devetnaestoj, a jučer_mu je 


:- došla ženitbena dozvola ; ženit ćemo ga; momče ima volju, 


a kraj toga imade hvala Bogu svega, što tomu treba. 

— Samo nema mlade, izlanu prkostno Manda, 
Ima, nema, nije te briga; ti da imaš sina, ne bi za cielo 
našla snahe ni u ciganskoj šatri; jer bi ti se svaki ugibao. 
Što se moga Bolte tiče, kad bi se i Ruža skanjivala, 
pošli bi k starješini, a Jaga ga ne bi za cielo odbila. 

Jaga! prasnu u smieh Manda — dakako pristala 
snaha i žena, koja ti ne bi u kuću doniela što bi pod 
se i na se metnula: danas gotova sirota. Mora joj se 
priznati, ona je naljepša djevojka u selu; ali je i ona 
već našla prosca, koji važe za deset Bolta. Nije doduše 
mlad ni liep, al je bogat i ugledan. 

— A taj je, zapita u jedan mah deset glasova? 

— Pogadjajte; ako vam vriedi oko i pamet. 

— Valjda nije Gjuka Rožić iz Dugovca? — hoće 
jedna. 

— Valjda nije ni Lovro Potakić iz Borovca? hoće 
druga. | 

Baš ljudi od oka, jedan ako i bogat, al ga grba 
prikučila k zemlji. Taj i ne misli na ženu; a drugi, smi- 
lovao mu se Bog, gotov gospodičić al prazna tikva, a 

po svoj prilici isto tako i kesa; nisu to prosci za starje- 
šinovu Jagu. U nju se drugo momče zagledalo, a to je 
Martin iz Lepušice. 

— Martin! zategnu žene u čudu; zar mu je žena 
umrla, ta ja sam se nema tomu ni tri dana sa Stazom 
razgovarala, 

— Ala ste kratke pameti. Staza mu nije žena; ona 
mu je samo redila kuću i gospodarstvo vodila. — Prek- 
jučer ga je ostavila ili bolje, on ju je odpravio. — Jučer 
je bio Martin u Zagrebu, nakupovao stvari, da jih se 
ne možeš sit nagledati: djerdan od najfinijih_ koralja 
vriedi pedeset forinti, liep vienac, nalik onomu, kakova 
Ruža ima, zatim kojekakvih drugih sitnarija, napokon 
uru u zlatara i prsten od zlata, kakav se daje mladoj 
na zarukah. Što će vam sve to, kume Martine, upitah 
ga, a on mi u kratko odreže, meni ne, al mojoj mladoj ; 
neka nosi, nek se ponosi, da se znade, komu je privo- 
lila. — Iz daleka razabrala sam, da se sprema starje- 
šinovoj Jagi u snuboke. 

— Ja mu, vjere mi, ne bih dala svoga djeteta, pa 
ma do smrti morala kitu nositi. Ne što nije mlad ili 
što bi bio ružan — ne to sve nije — al njegovo je 
blago zakleto; na njem nema Božjeg blagoslova, š njim 
ne će biti nijedna sretna, tako mišljaše Dora, a mnoge 
joj povladiše. A što mislite vi, Maro, hoće li Jaga voljeti 
Martinu ili Bolti, ja mislim svakako Martinu, jer Bolto 
nije mužu spodoban. 

Kao niti krštenomu čeljadetu,. ujedljivo će Mara. 

A ja ipak mislim, da će Jaga slabo mariti za Mar- 
tina; valjda ni ne će primiti ponude, ima i pravo; ta 
Martin bi joj mogao otac biti; tako naklapaše susjeda 
Jalža. | 

Da su druge prilike, ne bi ni Jaga, primjeti druga, 
al — al Martin je jedina osoba, koja bi cielu Jaginu 

kuću mogao spasti, pa s toga držim, da ga ona ne će 
odbiti, prem da znam da bi sto put voljela poći za Miju 
Panića. 

— Ha, ha, ha! zlobno se nasmija Manda, za onoga 
poderanca i bezkućnika, komu su baštinu za djedov dug 
prodali; koji danas služi i krade, jer znajte, da je onomad 
Grgićevim nestalo gusaka; a glasa se, da ih je . 
ukrao i prodao Jakovu. 

U taj par prošao preko mosta Mijo, te valjda nešto 
od posljednjih Mandinih rieči uhvatio; al on je prošao 
oborene glave, nujan i zamišljen i ne osvrnuv se ni okom 
na brbljavu čeljad. 

— Mando, Mando! težko li ćeš danas sutra Bogu 
odgovarati! Tvoj će te pogani jezik baciti sto fati u 
paklenu dubinu. Manda se ogleda i vidi pred sobom 
svoga muža Gjuku, nasmija mu se i doda. Drži me se, 
jer bi ti mogao i dublje pasti 

— Ne bojim se, jer ja kraj tebe činim pokoru 
ovdje, kao da sam u čistilištu. No sad si si jezik izbru- 
sila, ovoga onoga nagrizla, a sad je vrieme da ideš kući 
na posao. I Gjuka pograbio ženu za ruku i odveo 
sobom. Žene se nasmijale, te i one pošle svaka svojim 
putem. 

Mijo kako je prošao preko Željkovačkog mosta, 
okrenuo se jednom prema brbljavoj družini, a u ušima 
šumile mu porugljive rieči Mandine o ukradenih guskah. 
Škrinuvši zubima promrmlja nešto i žurnim korakom 
nastavi put prema gornjemu selu do Galića, gdje mu je 
bila sestra udata. K njoj bi za dokolice kad što zalazio, 
jer mu je ona šila, krpala i čistila košulje. Brzo obavio 
svoj posao, pa se još brže vraćao kući. Došav do Željko- 
vačkog groblja opazi Jagu, upravo je zaokrenula na 
groblje, noseć u ruci jednostavan vienac od zelenila i 
jesenskog cvieća, da ga položi na grob svoje pokojne 

babe. Mijo pošao za njom, te uz nju poklekao na humak 
već od davna zarasla groba. Jaga zadubena u misli nije 
ga u prvi mah ni opazila, al podigav se, zape joj oko 
na njega, a u srcu poćuti neko osobito čuvstvo — 
čuvstvo ljubavi i zahvalnosti; jer je znala, da je on njoj 
za ljubav ovamo skrenuo. 

— Mijo i ti ovdje, prijaznim će glasom Jaga. Za 
tim nastavi: Danas je dan svih svetih, te sam došla na 
groblje, da se pomolim za dušu svoje pokojne babe. 
Bila mi je jako dobra, milovala me kan da sam joj na 
srcu odrasla, te sam joj u znak zahvalnosti i vienac na 
grob položila. Imadeš li i ti koga svoga ovdje sahranjena? - 
— Mijo uzdahnu i rekne: Eno ondje u prikrajku, dva 
humka jedva se razpoznavaju; križeva je već od davna 
nestalo, ovdje mi počiva otac i majka; ja ih se jedva 
kao kroz san sjećam, jer sam jošte bio diete, kad su 
umrli. Ah! ubila ih tuga i sramota, kad su nam prodali 
kuću i selište. Tako sam ja ostao sinja kukavica te se 
danas potucam selom, a sviet na mene prstom kaže, 
zovuć me bezkućnikom. Miji se oči zamaglile a dvie 
mu krupne suze pale niz obraze. 

— Ne plači Mijo, tješaše ga Jaga, Bog brine se za 
svaki svoj stvor, on hrani ptice u zraku a odieva liljane 
u polju; on ne ostavlja nikoga, koji u njega vjeruje i 
uzdaje se. 

— Pravo imaš Jago. Taj liepi nauk čuo sam još 
onda, dok sam išao u školu, iz koje me već druge go- 
dine radiš: jer me nije imao tko hraniti ni odievati, 
pa me rinuše u slušbu. Od kada sam u slušbi, slabo 
mogu ići kada u crkvu. Jedina mi je pomoćnica bila Marti- 
nova Staza, koja se za mene zauzimala i dobru me pu- 
tila, inače bi morao bio podivljati i očajati. Njezine 
pouke i utjehe davaju mi jakosti. E onaj Martin, grozan 

je čovjek: izpio bi čovjeku krv, a u lice čini se prijatelj. 
On me je lišio svega; on me je učinio sirotinjom. 

— Mijo, opet će Jaga, valjan si i čestit mladić, ako 
i siromah; pa to nije nikakova sramota. Ja ti mnogo 
dugujem, a znam, da ti se ne ću moći nikada odužiti: 
ti si mi spasao život, izvukav me iz potoka s pogibelju 
svoga života. | 


prošaptnu Mijo, i ne- 
znajuć tko je bio pao u potok. Kad bih znao bio da 
si to ti, Jagice, žrtvovao bih i sto života za tebe, da te 
spasem. | 

— Premalo cieniš svoj život, reći će Jaga. 

A čemu mi je? Pasem tudje blago; radim drugim 
za kukavnu hranu i odielo, a ne mogu, da si privriedim 
što bi svojim mogao nazvati. Drugi misle na svoju kuću 
i ognjište; misle na osnutak svoga gniezda i obitelji, 
misle na ženidbu, a ja sirotan ne smijem na to ni da 
pomislim. Meni ne preostaje drugo, van služiti do smrti, 
obijati tudje pragove, dok napokon ne umrem za tudjim 
plotom. Tko imade za mene sućuti i ljubavi? Nitko, ja 
sam kao orudje u tudjim rukama, koje vriedi tako 
dugo, dok je za porabu, a kasnije se baca u i ili 
u zapećak.  . — 

— Nemoj tako Mijo, nije ni u svietu sve tako crno, 
kako se tebi vidi. Svatko ima koga toga, koji na njega 
misli; koji zanj čustvuje. Ni: ti nisi osamljen; i tebe 
netko miluje. 

— Mene ubogara! — ne, ja se ne varam. Kako 
su ljudi zlobni, uvjerić sam se pred nekoliko časova. 
Grgiću izginule guske, a već se selom pronaša glas; da 
sam jih ja ukrao i prodao. Tako je kovačeva Manda 
na sva usta na Željkovačkom mostu pripoviedala. Ja 
sam ju čuo na svoje uši, u mene je mlada krv uzavrela, 


a pjestnica mi se pod surinom grčevito stisnula ; glavom 
Jagica i Mijo. u. ' < 5 

mi prošla grozna misao, da ju ščepam i bacim u potok, 
kako bi joj pogani jezik za uviek zaniemio. — Al hvala 
Bogu svladao sam se, te mirno prošao dalje. 

— Eto vidiš, Mijo, Bog te ipak čuvao. Tvoj angjeo 
. čuvar suzdržao ti ruku, da ne učiniš zla, s kojega bi u 
istinu mogao biti za vazda nesretan i osramoćen, a 
svoje nevinosti ne bi bio dokazao. Ovako ostaje ti pri- 
lika, da jim pogana usta začepiš a sebi pribaviš štovanje. 

— Tako bi mi i Staza govorila i upućivala me, 
kako svaki čovjek imade svoga angjela čuvara, koji ga 
tako dugo ne ostavlja, dok se nije težko ogriešio. Ja to 
vjerujem, a ta me vjera uzdiže. 

Iza toga nastane neka stanka. Vidjelo se, da se 
bori duša i Mijina i Jagina. Svako bi rado nešto izla- 
nuti, al kan da im nešto jezik svezalo. Prva se osokoli 
Jaga, te će Miji ovako: | 

— Mijo, riedko je prilike, da se sastajemo; a i ovo 
nije zgodno mjesto našemu razgovoru. Ja ti, nastavi 
drhtavim glasom, moram nešto kazati. Ja tebe poznajem 
već kakovih osam godina, i opazila sam, a da mi ti toga 
nikada nisi kazao, da me voliš, i da te srce vodi k meni. 
Kad si onako dolazio u našu kuću, ili prolazio kraj 
mojih prozora, nisam na to puno pazila, držeć da to 
biva onako _po običaju. Ali iza kobne one noći, kad si 
mi život spasao, nametala mi se često misao: Mijo nije 
običan mladić, ja mu nisam tudja, on osjeća prema 
meni nježnija čuvstva, on me voli. Kaži mi, jesam li se 
prevarila ? | | 

— Nisi se prevarila, ti si mi uviek bila nešto više 
nego li druge djevojke. Ja sam te ljubio. Ja sam baš za 
to toliko žalio svoje kukavno stanje. Mislio sam si, što 
će tebe voljeti ona? gdje bi njeni roditelji dali nju za 
tebe — bezkućnika ? ' 

— Vjeruj mi, Mijo, nastavi Jaga istim glasom, ja te 
ljubim. Pa ja se nadam, da ćeš i ti mene uviek ljubiti, 
pa bilo što mu drago. Ja znam za velike zapreke, koje 
stoje na putu našoj sreći; al jaka volja i uztrajnost pro- 
krčit će si put preko svih ovih, i mi ćemo biti svoji. 

Dakako, tomu treba strpljivosti, treba pouzdanja u 
sebe i u Boga, treba neumorna rada i pregaranja od 
više godina, ali ići će. — Vidiš, pred nekoliko godina 
nastanio se na Gredici Laco Pavunić, kolarski majstor, 
donio sa sobom nešto novaca, prikupio nekoliko jutara 
zemljišta, podigao kućicu, oženio se, a danas je čestit i 
imućan gospodar, jer mu nešto nosi zemlja, nešto opet 
zanat, pa je zadovoljan i imade svega što mu treba. 
Znaš li što ja mislim? Ako se budeš potucao po slušbah 
od jednog do drugog gospodara, nikad ne ćeš doći na 
zelene grane. Ti si zdrav i razborit, idi u grad, uči zanat 
n. pr. kovačiju, a kad si ju izučio i nešto si privriedio, 
vrati se kući, pa učini onako, kako je to uradio Pavunić. 

Mijo nije na što takova nikad ni pomislio, te 
ga s toga Jagin predlog iznenadio, al ga pomno saslušao, 
i stao misliti, bi li se dao izvesti. 

— Da to učinim i otidjem, što ćeš ti onda, Jago? 

— Što ću ja? čekat ću te, dok se povratiš. 

— Ali ako tvoji roditelji htjednu, da podješ za koga 
“ drugoga, što ćeš ti učiniti? 

— Toga ne će učiniti moji roditelji, pa kad bi i 
pokušali, bio bi jim trud uzalud; ja jih u tom ne bi 
slušala. 

— Al bi te prisilili? 

— Toga ne mogu! 

— Ti ćeš me dakle čekati? | 

— Hoću, zadala sam ti rieč, i držat ću ju. No 
pitam ja tebe, a šta ćeš ti, ako ti se pruži prilika u 
gradu, da se oženiš i postaneš bogat čovjek, hoćeš li 

još misliti na Jagu, il ju možda zaboraviti? Ne! ja ne 
“pitam za tvoj odgovor ; jer ako si i mlad, ja imadem u 
tebe vjere; pa i nadam se, da se ne ću prevariti. 

— Hvala ti, zlata Jago; radit ću po tvom savjetu, 
i molit se Bogu da mi udieli toliko snage i jakosti, da 
ću moći i uztrajati. Ja ću biti najsretniji onda, kada ćeš * 
se i ti uz mene kao moja žena sretnom osjećati. 

Ja ću namah, jošte ove zime u grad. 

— Tako valja, al se prije valja pobrinuti za koješta, 
što će ti trebati; a napokon bez odiela i bez krajcare 
novca ne možeš na put. 

. — Na to nisam ni pomislio. 

Ništa zato, razmišljaj sada, a mislit ću i ja, pa ćemo 
nešto smisliti i smoći. 

. Mijo i Jaga se rastali. 


* * 
*& 


Marko bio danas neobično zle volje. Jošte prije 
podneva bijaše se povratio iz Dugovca, kamo ga bjehu 
u nekakovu poslu pozvali. Valjda je što neugodna čuo. 
Nije kazao nikomu, pa ni ženi, što je obavio. Šetajuć 
sobom gore dolje mrmljao kao za sebe: tako ne ide; 
sa svih strana rekao bih, da se sprema oluja na mene, 
a ja si nisam jošte osjegurao zakloništa. Druge nema, 
već da prihvatim Martinovu ponudu. Ali tu ima prvu i 
odlučnu rieč Jaga. A što ako ona ne privoli? Tada, tada 
sam propao. — Ne može biti. Jaga će i sama uvidjeti, 
da je tako i po nju najbolje, a ona je poslušno diete, 
koje se ne će volji svojih roditelja opirati, osobito kad 
vidi da o tom visi njihov spas. Večeras doći će Martin . 
po odgovor kao prosac, a on, kako ga znam htjeti će 
točan odgovor; moram najprije da se sa ženom spora- 
zumijem. I Marko zovnu Katu na dogovor. Njih dvoje 
razgovaralo _ se po dugo i vidjelo se, da im se nazori i 

misli razilaze; al napokon pošlo mu za rukom uputiti 
ženu, da drugčije ne može biti. 

— Kato, mi moramo Martina primiti što ljubežlji- 
vije, da ga ne ozlovoljimo, jer bismo time sve pokvarili ; 
al što će reći Jaga, mi joj nismo o tom ni rieči jošte 
spomenuli, da li ona u obće misli na udaju? Tim bolje 
ako .ne misli, laglje će ju biti nagovoriti; ali ako si je 
već drugoga koga izabrala, tada će biti teže š njom, 
Priredi večeru, što ljepše možeš; Martin će za cielo doći 
možda i prije večere. Gdje je Jaga? Nisam je od objeda 
ni vidio. 

— Išla je kumi, vratit će se do skora. 

— Da pošla je kumi, al da se ne bi tamo sa 
Mijom sastala; ja se sve bojim, da se ovo dvoje razumije. 

—- Što ti ne pada na um? ta naše je diete toliko 
“pametno, da ne će. — Mati ne dovrši, jer je upravo u 
taj par: nadošla Jaga. 

— Gdje si bila tako dugo, a znaš da je kod kuće 
posla ? 

— Kazala sam majci. da idem kumi, a ona mi je 
dozvolila, 

— Da li si se opet sastala s Mijom? 

— Jesam, došao je onamo po gospodarovu poslu. 

— Ali ja ne trpim, da se š njim sastaješ i razgo- 
varaš; mogli bi.te zli ljudi raznieti na jezicih. 

— Oče! ja ne razumijem tvoga ukora. Ja se s Mijom 
možda u mjesec dana nisam ni dva puta razgovarala, 
a ako se slučajno š njim i sastanem, nemam uzroka da 
mu se uklanjam, ta on je najčedniji mladić u cielom selu. 

— Al je i najsiromašniji! 

Istina najsiromašniji, ali i najplemenitiji. Mladić koji 
izlaže svoj život, da spase drugoga, zaslužio je bolju 
sudbinu. Njegovu siromaštvu krivi su njegovi roditelji a 
ne on. Njih nema, a on za njihove griehe trpi. Ako ga 

sviet porugom susreće, ja ih nisam dužna sliediti; jer 
bi to u mene bio grieh nezahvalnosti, a ti ćeš mi 
oče dopustiti, da sam bila dužna zahvaliti mu se za ono, 
što je meni učinio. 

Marko si je grizao ustnice, i sreća što je zamračilo, 
barem mu nije kći opazila rumenilo stida, što mu se 
oblilo licem. ' 

— Idi sad k majci _pa joj pomogni u kuhinji. 

— Presvuć ću se prije. 

— Ostani kako si odjevena, dobit ćemo gosta. 
“ Jagice, budi š njim prijazna! 

— Iko će doći? 

— Vidjet ćeš. Dolazi za tvoju ruku prosit. 

Jaga protrnu, izadje iz sobe u kuhinju, sjede na 
stolac i stane plakati. Majka ju izpitivala ovo i ono, al 
nije dobila odgovora; rekao bi, da je djevojka od nena- 
dana udarca zaniemila. Njoj je u jedan mah bilo sve 
jasno: roditelji hoće, da ju udadu za Martina; to nije 
bila u selu nikakova tajna. 


Marko priredio i zapalio svjetiljku, stao “prostirati 
stol. Istom što je to dovršio, eto ti i gosta. Došao 
Martin. Bijaše liepo po varošku odjeven sav u crnom 
od pete do glave; iz džepa na prsluku visio mu zlatan 
lanac, a na ruci mu blještio dragocjeni pečatnjak prsten, 
lice obrijao, brkove namazao, a kosu počešljao na ki- 
cošku. Svatko bi mu rekao sada: fin je to i ugledan 
čovjek. Pa i kretnja i pogled. sve bijaše prijazno i ugodno. 
Martin je bio u tom majstor, znao je kamo ide, pa 
je zato svu vještinu sabrao, da mladoj udje u volju. 

— Dobar večer, Marko. jesil me se nadao? 

Kako ne bih, rekao si, da ćeš doći, a čovjek si od 
rieči; nu odloži i sjedi, večera bit će sad na gotova, a 
po večeri možemo govoriti, koliko nas volja. 


| Ti 


— A gdje ti je žena 'i kći? 

I zbilja, za čas eto Kate; ali joj lice ne odavaše 
one radosti, koju običavaju osjećati matere, kad im kćeri 
snubok u kuću dolazi. Jagino držanje uznemirilo ju i 
zbunilo. Ona je do duše nagovarala kćer, da bude 
*uljudna i prijazna; s nekoliko joj rieči i to natuknula, 
da Martin nije hrdjav čovjek, te da bi se mnoga dje- 
vojka a možda i varošanka držala sretnom, da ga vidi 
kao snuboka u svojoj kući. — Jaga činila se svemu ne- 
vješta, kan da i ne sluša materinih rieči, al sabrala se 
u toliko, da se ne pokaže smiešnom ili zabunjenom. 
Ona odluči ponieti se tako, kao da Martin i nije došao 
radi nje. Za večere je dvorila. Bila blieda, a to joj ne- 
kako pristajalo ; bila je šutljiva, kao što su obično seoske 
djevojke, koje su za udaju; na pitanja odgovarala bi 
kratko i razgovietno, uklanjajuć se, koliko je samo mogla 
* Martinovu pogledu. 

Martin je prvi svrnuo na ozbiljan razgovor. 

* Prijatelju Marko! znaš po što sam došao, a uba- 
viestio si o tom valjda 1 ženu i kćer. Neobično je to, 
istina, što u takovu poslu dolazim sam, no ništa za to; 
taj posao u glavnom tiče se samo nas, koji smo ovdje, 
pa nam svjedoka ni treba. Odlučio sam se ženiti, te 
dodjoh evo k tebi, prosit za tvoju kćer. Djevojka mi se 
svidja, te se nadam, da bi š njom kao ženom mogao 
biti sretan. — Kaži otvoreno, jel ti s voljom moja po- 
nuda? Marko bio u smetnji što da odgovori, te kašlju- 
cajuć i mucajuć odvrati: Koliko je do mene, ne marim, 
a i mati ne će prigovoriti; to stoji jedino do Jage, da 
ona odluči. No ajde bliže, diete moje; kaži i ti svoju. 
Primaš li ruku našega prijatelja? 

Jaga nikom poniknula i oči oborila, krv joj je uda- 
rila u lice. — Martin je to pripisivao djevojačkoj stidlji- 
ovosti, pa zato, da ju ohrabri, uze joj laskati i bajati: 

kako će njoj uz njega biti liepo, dok uznesen ne završi: 
Ja samo tebe volim, jer si-čestita djevojka.. Ja bih mogao 
i prebirati; ali mi srce govori: ne prebiraj, jer si našao 
sve, što ti srce može zaželiti; a ne tražim puno: ljubav 
i vjernost, te da upravljaš kućom. U mene je svaki kut 
pun svega, a sve će to biti tvoje! 

Na ovo sve Jaga ne odgovori ni biele ni crne. 

S te njene šutnje zabrinu se mati, te reče: Ne za- 
mjerite, smela se je Jagica; mlada je, te nije jošte mislila 
na ženidbu. 

— Mlada je, preuze sa posmjehom Martin, al mladost 
i plahost dokaz mi je njezine djevičanske kreposti. U 


mene nema posla, koga ne bi mogla obaviti, a komu | 


već kod vas ne bi bila privikla. Za veći i teži posao 
biti će i drugih ruku. Jago! pogledji me i uzmi ovaj 
prsten. Kako će ti liepo pristati! Evo ti i djerdan, kako 
li će dolikovati labudjemu vratu! Za cielo nijedna Željko- 


vačka djevojka nema takova. Martin izvadi iz kutijice 


darove. 

Jaga se ne miče, a Martin biva nemirniji, te hoće 
.da joj prihvati ruku. Jaga odstupi za dva koraka natrag 
i prikrije si lice rukama. Oči joj se suzami zaliju. 

— Primi, Jago, što ti prijatelj daje, pruži mu ruku, 
a tim ćeš izpuniti želju svojih roditelja, koji i ne misle 
na drugo, nego li na tvoju sreću. Evo ona ti je u ru- 
kama; odbiješ li ju, mogla bi se pokajati, kad bi već 
prekasno bilo. Marko pristupi kćeri, da ju privede 
k Martinu, 

Jaga pristupila bliže, digla glavu, otvorila oči. Bila 
baš liepa u tom trenutku. Na očima titrahu joj sitne 
kapljice vrelih suza, ustnice joj drhtahu, a licem joj se 
prelievalo sad bljedilo teške boli, sad rumenilo stida i 
uzbunjenosti. 

— Oče! zlati jedini oče, ti želiš da govorim, a ne 
znaš da mi svaka rieč već u grlu zapinje. Ti si mogao 
to prištediti i meni i susjedu Martinu, da si mi to prije 
bio kazao. Kad baš moram da govorim, govorit ću 
iskreno, otvoreno. Koliko bi se može biti ponudi susjeda 
Martina mnoga djevojka radovala, te ju objeručke pri- 
hvatila, ja ju ipak bez svake zamjere moram odkloniti; 
jerbo osjećam da taj savez ne bi ni meni ni njemu donio 
blagoslova. 

— Jago! uze rieč Martin, tebe smućuje moja doba. 
Istina, ja sam već zreo muž; mogao bih ti biti otac. 
Ali to te neka ne smeta, već ti to neka bude jamstvo, 
da ja smatram ženidbu posve ozbiljno. Ti ćeš se s vre- 
menom prilagoditi, te se uvjeriti, da sam ja čovjek od 
oka. Muž, koji ljubi svoju ženu, i koji joj može osigurati 
budućnost, uviek više vriedi od mladića, koji se onako 
od navike ženi sliedeć jedino strast i nagnuće svoje. 

— Ne Martine, ne sudite me krivo, ja sam mlada 
neiskusna djevojka, odrasla sam pod brižnim okom svojih 
roditelja; ali ija sam si sviestna dužnosti, koju bih pre- 
uzela, kad bi pošla za vas, pa jer vidim, da joj ne bi 
mogla zadovoljiti, radje ju prije odklanjam. — Vi tražite 
ženu koja bi vas ljubila i u svemu sliedila, a toga vam 
ja ne mogu obećati. Ljubav dolazi po sebi bez sile i 
nagovora, ali ja ove za vas ne osjećam. — Bila sam 
danas u crkvi i pomno slušala župnikov naputak, što ga 
je davao mladićem i djevojkam, i njihovim roditeljem. Iz- 
taknuvši veliku zadaću ženidbe, i njezin nerazriešivi značaj, 
rekao je, da kod takova koraka valja ozbiljno i pro- 
mišljeno raditi, valja zrelo prosuditi srce i čuvstvo, pa 
se prema tomu odlučiti; jer se poslije, kad je savez bla- 
goslovljen ne da natrag: oboje je vezano do groba. 
Župnik je naveo hNekoliko žalostnih primjera, gdje su 

ljudi nepromišljeno sklopili ženidbu, pa su po vas život 

bili nesrećni. Župnik je upućivao roditelje, da mogu do- 
duše svoju djecu svjetovati, to jim je dapače dužnost, 
ali proti njihovoj volji silovati ih, toga da ne ski toga 
prava da nemaju. 

Marko je od jeda bliedio i drhtao, te bi se bio za- 
boravio na svom djetetu, da ga nije stid pred Martinom 
prevladao; ali ipak nije mogao odoljeti, da joj ovo ne . 
odkreše: Tako li vas župnik uči četvrtu zapovied, tako 
li on tumači, da su djeca dužna slušati svoje “roditelje! 
Daleko će li nas dovesti. No ja bih rekao, da je uzrok 
tvojoj tvrdokornosti negdje drugdje; ali ti kažem, da ću 
ja taj uzrok ukloniti. Ne ću ja dati, da se selom bude 
govorilo: kako starješinova kći ljubaka iza roditeljskih 
ledja sa prosjakom, o kom je već tužba prijavljena, da 
krade guske i purane, pa ih potajice prodaje. 

Jaga slušajuć oca bila je sva satrvena, objema si 
rukama stisla srce, da joj ne pukne, te izašla na polje. 
U prsima joj gorjela živa žeravica; mislila je izgorjet će. 
Majka potrča za njom, te ju nadje pred kućom na klupi, 
gdje sjedi i plače. 

— Jago, za Boga! što radiš? ta studen je 1 je 
prehladit ćeš se i oboljeti; ajde u sobu. 

— Ne idem majko, bojim se očeva pogleda! Mati 
ju ipak digla i odvela u kuhinju. — Jadni Mijo! Zašto 
si me iz vode izvadio? Tvoja plemenita žrtva doniela je 
prokletstvo i tebi i meni: uzdahnula je gubeo potre- 
sena uboga djevojka. 

Vidjevši Martin, da mu je osnova propala, obuče 
opet staroga čovjeka, na očima i licu opet mu se opaža 
onaj porugljivi posmjeh, na koji smo od prije +: navikli, 
te će Marku promjeriv ga od pete do glave ovako pro- 
govoriti: Vidim da si vještački pripravio kćer; valja ti 
pamet; posljedice osjetit ćeš do skora. Marko, ti si na 
rubu propasti; ja sam htio da te izbavim. Kriv si sam 

što nije uspjelo — S Bogom! I Martin pospremivši do- 
nesene darove, i prebaciv preko sebe kabanicu i natukav 
na glavu kučmu kapu izadje iz sobe. Kuhinjska vrata 
otvori polagano i reče zlobnim posmjehom. — S Bogom, 
Jago! nesudjena moja golubice! Sanjaj o Miji; sutra ćeš 
ga moći posjetiti u zatvoru kotarskog suda. 

Marko šetao pjeneći se od gnjeva po sobi gore 
dolje; mrmljao i kleo; prietio se i grozio Miji. Jagi i 
cielomu svietu. Napokon zovnu oštrim glasom ženu. — 
Kata u strahu pokaza se na vratima, a Marko pograbiv 
ju za ruku povuče u sobu. Gdje je Jaga? 

— Pozlilo joj je; u kuhinji je: odvrati mati. 

—- Ja ću ju izliečiti, i škrinuv zubima pohiti u kuhinju. 

— Za Boga što namjeravaš, nesretniče ? 

— Zakrenut joj vratom, odvrati biesno, 


Kata obuhvati ga objema rukama, da ga suzdrži; 
ali ju biesni Marko tako odrinu od sebe, da se je preko 
praga štropoštala na zemlju. 


— Ti nesretnice, zavika na vratima — ajde ovamo, 
da ti pogledam u crni obraz _ i da s njega izbrišem biljeg 
sramote, kojom si okaljala svoje i svojih _ roditelja 
ime. Djevojka se sabra; Bog joj dade jakosti, te podje 
pred oca, koji ju preko materina tiela uveo u sobu. 

Za ime Božje! Majko — majko, što ti je? Tiho! 
sad mi odgovaraj, zašto si odbila Martina? 

Rekla sam mu za što, a i sad ponavljam, zato jer ga 
ne volim ; jer ga ne ljubim, i ćutim, da ga ne bi nikada 
mogla ljubiti. 

— Tako, jer ti je onaj golobradi deran zavrtio 
mozgom, onaj prosjak, nitković, tat. Pak starješinova 
kći da je spala na tako nizke grane! —- Sram te bilo 

— Oče, budi pravedan i meni i Miji. Ja nisam ništa 
kriva; a Mijo je samo toliko kriv, što ti je kćer spasao : 

— Ni rieči više, il.ću ti začepiti usta za uvieke. 
Ne znaš li, nesretnice, što si danas učinila? Odbila 
si ruku, koja nas je mogla spasti od sramote i pro- 
sjačtva. Odbila si onoga, do čije volje stoji, da nam se 
proda kuća i ognjište, pa on će to bez sumnje i učiniti; 

a onda smo prosjaci; onda će seoska djeca prstom La: 
rat za menom kao propalim seoskim starješinom. 

— Oče, ja ne znam, kako ti stojiš; no toga nisam 
nikad mislila, da ti namjeravaš šrcem rodjene si kćeri 
spasti propali svoj imetak. Oče, ja sam ti zahvalna za 
život, što si mi ga dao, zahvalna sam ti na ljubavi, koje 
mi do sada nisi nikad uzkraćivao, te sam pripravna na 
svaku moguću žrtvu; al ne traži od mene, što ne mogu 
učiniti. Hoćeš li, da odem u slušbu, dobro ići ću, radit 
ću, a što zaslužim dat ću ti, da si pomogneš u gospo- 
darstvu. Hoćeš li da idem po nadnici, da žuljevi ruku 
svojih kopam zemlju od jutra do noći, činit ću drage 
volje, a svu privredu dati ću tebi. Ali da se hinim i 
pretvaram, da varam onoga, koga bi kao muža morala 
ljubiti, a ljubiti ga ne mogu, ne, oče, toga ne traži od 
mene; jer toga učiniti ne ću. Draža mi je smrt nego 
poći za toga čovjeka! 

— Painisi za drugo; jer su i onako prokleta djeca, 
koja ne slušaju svojih roditelja. I razjaren otac dignu 
ruku i svom žestinom udari Jagu po glavi, Jaga vrisnu 
— sruši se na zemlju. U taj mah priskoči mati, i vidiv 
si kćer na podu u krvi, zalomi rukama i zavapi: Ne- 
sretniče, ubio si vlastito diete! 

Marko došavši k sebi, povuče se u svoju sobu, 
zaključa vrata i obučen baci se na postelju. 

—- Kata telošila oko. kćeri, trla joj octom čelo i 
sljepočice, dok je došla k sviesti te se pridigla. — 

— Bože, što je to samnom —-odakle ta krv? pro- 

govori Jaga. A mati je miri: Ne boj se, Jagice, bilo je 
zlo, al je Bog nesreću uklonio. 

Kata odvede kćer u svoju komoru, te probdije 
cielu noć kraj nje. 


VI. 


Za dva dana bilo već cielo selo puno kojekakovih 
novosti, kojimi se u sav glas zabavljala bezposlena čeljad. | 
Manda, kamo je zašla i s kim se sastala, pripoviedala je, 
kako je Martin u starješinovoj kući nasio i dobio obrisač, 
te kako ga je Jaga odbila. Manda se medjutim nije ni 
kod toga zaustavila, već možda i po Martinovu naputku 
raznosila, kako se Mijo šulja oko starješinove kuće, kako 
se potajice s Jagom sastaje, kako joj donosi kojekakove 
darove, a da to uzmogne, prihvatio se je i nečista posla, 
kradje, tako da je pred nekoliko dana ukrao više 
Grgićevih gusaka, te ih kriomice prodao Jakovu. Ljudi 
kimali glavom i govorili: siromak čovjek, gotov djavao, 
pa si pomaže na svoj način, gdje i kako može. Bilo je - 
i takovih, koji su poznavajući Miju odvraćali: to je sve 
kleveta i babje čevrljanje i ništa drugo. 

+ = Štari Grgić bio čovjek osobite ćudi. Neznajući, što 
je to oskudica i siromaštvo, nije imao sućuti ni smi- 
lovanja sa sirotinjom, pak tako ni sa Mijom. Bio je 
š njim doduše zadovoljan, jer_mu je vjerno služio, ali da 
ga smatra ukućaninom ili članom zadruge, prem da je za 
pet drugih vriedio, na to nije nikad ni pomislio. Kad 
mu nestalo gusaka, propitkivao je selom: zna li tko za 
njegove guske. Blebetava Manda uvjeravaše ga, da su 
guske u kući pokradene, a tat da je Mijo i nitko drugi. 
Grgić je bio dosta slab te je potvoru primio za gotovu 
istinu. U svem bilo je to najgore, što on nije ni upitao 
Miju, da se barem donekle uvjeri. o njegovoj krivnji. 

već je naprosto odlučio tužiti ga kotarskomu sudu, što 
je i učinio dva dana iza prije opisana dogadjaja, a možda 
i po naputku Martinovu, koji je htio, da se Miji ni krivu 
ni dužnu osveti. | . 

Sudac Krnić bio je strog i odrješit čovjek. Osobito 
je imao oštar zub na tatiće i varalice. Od nekoliko go- 
dina učestale su kradje u kotaru; krali su se osobito 
konji i blago, a nije se moglo ući u trag tatom; pa za 
to je sudac strogo kaznio manje tatiće, koji su si neovla- 
šteno prisvajali guske i purane, hoteći da ih izlieči, da . 
u svoje vrieme ne posegnu za većima stvarima. 

Kad je Grgić svoju tužbu prijavio, sudac izda nalog, 
da mu već sutra dovedu Miju Panića na iztragu. 

Ubogi Mijo, premda je čuo što se o njem,naklapa, 
ne mogaše ipak vjerovati, da bi njegov gospodar mogao 
što takova o njem sumnjati, pa se s toga prepao, kad 
na jednom dodje po njega pandur, da ga odvede ko- 
tarskomu sudu. Mijo je plakao i molio, da ga pusti u 

miru, da on nije ukrao gusaka. Ali mu je bilo uzalud. 
Pandur sveza mu ruke, te ga povede sobom. Nesreća 
. htjede, te prodje kraj starješinove kuće upravo u onaj 
par, kad se je Jaga desila na studencu. Spazivš+ Miju. 
svezana, protrnu, pred očima joj se zamagli, a da se ne 
sruši objema se rukama prihvati za ogradu zdenca. Mijo 
ju je takodjer opazio, al se je nije usudio pogledati, već 
je oborenih očiju nice išao napried. 

Sudac nije bio upravo najbolje volje, kad su mu 
doveli Panića, jer je upravo u isto vrieme dobio neko- 
liko sličnih prijava iz gornjih sela. 

Mijo bio je blied, koljena su mu klecala a usta 
drhtala, kad su ga pred suca doveli. 

— A, to li je ta noćna ptičica, koja se stala pri- 
učavati, kako bi se o tudjih žuljevih dalo živjeti! po- 

zdravi ga sudac. No izliečit ću ja tebe, da ti ne će što 
takova nikada više na pamet pasti. Ti si Mijo Panićev? 

Mijo odgovori, da se jedva čulo: Ja sam Mijo 
Panićev. 

Vidiš da se i ovdje obistinila stara rieč, preuze 
sudac, da voćka ne pada daleko od stabla. Stari su ti 
bili pijanice i raspikuće, a ti si se latio kradje. m 
— Gospodine suče! ja sam nekriv; ja nisam ništa 
ukrao. i 

— Vidiš ga, vidiš, kako je već majstor u kradji. 
Već se drži tatskoga pravila: tajiti sve. Ja ti ne vjerujem. 
Od dvadeset takovih dobrijana nije nijedan htio da 
prizna krivnje, premda im se je kradja kao na dlanu 
dokazala. — No ja ću sutra s tobom nastaviti, a sad 
vodite ga u zatvor. To si zapamti, da te tajenje ne će 
spasti; ono _će ti pooštriti kazan, dočim bi ti priznanje 
moglo barem ponešto pomoći. 

Siromaha Miju odvedu u buharu. 

Drugo jutro imao je župnik Dugovački posla kod 
kotarskoga suda, a tom zgodom pripovjedio mu sudac, . 
kako su mu jučer jednoga mladoga Željkovačkoga ta- 
tića doveli. 

— A taj je? upita župnik. 

— Mijo Panićev, odvrati sudac 

— Mijo Panićev! zategnu župnik — ja ga poznam, 
on služi kod Grgića. Prigodom korizmenih izpita izpi- 
tivao sam, pa mi je najbolje znao katekizam. On mi se 
čini dobar momak. Polazi revno sv. misu. Ja mislim, da 
on nije krivac kradje. | 

— Moj prijatelju, odvrati sudac, ti sav sviet sudiš 
na svoj osobiti način, Po tvom sudu svi su tvoji župljani 
najbolji ljudi, pa da ti danas sve pokradu i odnesu, ti 
bi ih sutra uzeo kao poštene ljude u zaštitu, ili jih 
barem gledao izpričati. Ti to doduše kao župnik možeš; 

ali ja kao sudac imadem drugo pravilo, po kojem motrim 
i sudim ljude. ' 

— Al ja se bojim, opet će župnik, da će tebe tvoje 
pravilo prije prevariti nego li mene moje. Što se mene 
tiče, volio bih deset krivih propustiti bez kazne, nego 
li da jedan nekriv i nedužan postrada. Ja ti svakako 
preporučujem, da budeš ovdje oprezan ; jer bi si mogao 
posve lahko ogriešiti dušu. 

— E pa dobro, ostani ovdje i budi nazočan kod 
iztrage. Pozvao sam i Grgića, te je valjda već i došao. 
Može bit ćeš imati prilike uputit se, da je.i na onoj 
rečenici nešto istine: tiha voda bregove dere. 

Pandur je doveo Panića, u sobu unišao i Grgić 
nekako plah i pokunjen. 


— Vi tužite Panića Miju, da vam je guske ukrao. 
Imate li za to svjedoka ? 

— Oprostite, gospodine suče; ja sam tužio Miju 
radi kradje; ali povlačim tužbu natrag, jer Mijo nije 
ukrao guske. Moja žena išla je u Zagreb, te ih je ne- 
koliko ondje prodala, a da mi nije ni kazala. Kad se 
jučer vratila, izpripovjedila mi je stvar, pa se tako ciela 
stvar razjasnila. 

— A kako vas dugo služi Mijo? opet će sudac. 

— Pet godina, odvrati Grgić. 

— Kako se je ponašao u vas? Je li vam dao kada 
povoda, da o njem posumnjate ?. ' | 


— Vladao se liepo, nije mu bilo perom a ni 
povoda sumnji. 


— Tako! rezko će sudac; a sad mi kažite, jeste li 
vi pošten čovjek ili lopov, koji nemari nedužna čovjeka 
sramotiti i ruglu izvrgnuti. Kažite sami, niste li vi vriedni, 
da vas dadem zatvoriti, kao razbojnika — al vi ste više | 
nego razbojnik. Razbojnik -«ubija.tielo, dtimlje imetak, a 

vi ste ovomu dječaku htjeti ubiti dušu, oteti mu po- 
štenje. Sram vas bilo, nosite se izpred mojih očiju! 

Grgić izpade posramljen i poražen iz sobe. Bio je 
srećan, što je tako s lahka prošao. 

— Prijatelju, oglasi se župnik, priznaj, tko je prije 
imao pravo; — ti ili ja? 

— Ovaj put ti, a vjeruj mi, da mi je drago. — 
Mijo, reče župnik obrativ se k mladiću, ti ne ideš više 
Grgiću; u njega nemaš se ničemu nadati ; to ti je danas 
pokazao. Ja te uzimljem k sebi, ako te je volja, pa ću 
se pobrinuti. za tvoju budućnost. Pristaješ li? 

— Mijo, ne odvrati ništa, ali mu u oku zasjala suza, 
te je sa najvećom zahvalnosti župniku poljubio ruku. 

Mijo budi dobar, preuze sudac, današnja neprilika 
neka te ne dira, nije tebi na sramotu. Slušaj župnika, 
koji se je i malo prije tako toplo za tebe zauzeo. 

— Mijo počekaj vani, reče župnik, dok svršim, poći 
ćemo zajedno. 

— Da ti pravo kažem, preuze sad sudac, ja sam 
osjećao malo sućuti za Panićeve. Ta stari je prošundrao 
i propio veliki imetak, bio lienčina i danguba, pa sam 
držao, da od zla sjemena ne može biti ni dobra ploda ; 
no Mijo će biti ipak bolji. | 

— Prijatelju, ti poznaješ njegova djeda, jer si kao 
sudac imao š njim posla; oca i majke nisi mu poznavao ; 
oni bijahu valjani i čestiti ljudi. — Mladi Mijo stoji 
osamljen, goloruk i siromašan u svietu; da su mu 
Živjeli stari, kako Bog zapovieda, bio bi danas najbogatiji 
mladić u cieloj župi. Kad sam prije trideset i pet godina 
došao kao župnik u Dugovac, bila je u cieloj okolici 
kuća i zadruga Panićeva najveća, najbogatija; al se u. 
njoj već onda uvriežila nesloga, pa se kuća namah iza 
godine 1848. razdielila. Od velike kuće nastalo osam 
koliba. U njih kud toplina tud i zima, vjetru je slobodan 

ulaz i izlaz; kad ih danas pogledaš, pitat ćeš se kao u 
čudu: da li u njih krštena čeljad živjeti može? Kako su 
se Panićevi razdielili, prestali su raditi i gospodariti, već 
su živjeli od gotova, dok je bilo koje pare. — Petar i 
Naco bijahu jošte najbolji; imali su do 20 jutara zemljišta 
a k tomu za gospodarstvo dovoljno blaga. Petar izučio 
kolarski zanat, te neko vrieme radio kod kuće, a kašnje 
se od kuće odmetnuo i pošao u sviet. Naco je na go- 
spodarstvu sa svojim sinom ostao sam. Nije se do duše 
napinjao, ali je ipak gledao, da uzdrži ono, što je dobio. 
Sin već kao mlad pokazivao više volje i zanimanja za 
rad nego li otac. Proteklo je kakovih dvanaest godina, . 
sin Nacin Lacko, oženio se. Od tada je posvema za- 
mienio oca. Sin je radio, otac uživao, al mu nije nitko 
prigovarao; Lacko bio zadovoljan, što mu otac pustio 


slobodne ruke. — U to vrieme pozovu Nacu pred ko- 
tarskog predstojnika u Borovac; jer da mu se ima nešto 
važna saobćiti. — Došla pisma iz Zombora u Bačkoj, 


u kojih se javlja, da je ondje pred neko vrieme | 
umro kolar Petar Panić kao udovac, a sav svoj dosta 
veliki imetak da ostavlja svomu bratu Naci u Lepušici, 
Naco baštinio oveću svotu, te tako preko noći postao 
bogat čovjek. Ako je već do sele odnemario bio rad, 
sada je po gotovo nanj zamrzio, te veći diel života i 
danju i noću u krčmah probavio. U krčmah rado ga 
vidješe kao gosta; jer je mnogo trošio, a sve gotovim 
plaćao. Kući vraćao se kasno u noć i mamuran; tada 
nije se nitko usudio unj dirnuti, jer bi zlo prošao. No 
jednog dana, kad se stari tužio, da će ga groznica, približi 
mu se sin, te će ga onako prijazno umoliti, da se do- 
zove pameti, te ne rasipava blago i novac onako po 
vjetru, jer bi ga moglo i prije vremena nestati. — Starcu 
to nije bilo pravo; pa će mu stoga osoro.i rezko 
odrezati: 

Što je tebe briga za mene, što ja radim i koliko 
trošim, moje je i Božje, a za ovo ja nikomu ne odgo- 
varam, a najmanje tebi; al da mi ne zanovetaš, evo 
dajem ti polovinu cieloga grunta, pa radi na svoju ruku 
i na svoju odgovornost, a za mene i ne pitaj, kao što 
ne ću ni ja za tebe. 

Lacko bio dobroćudan, te ga se očev ukor neu- 
godno dojmio; al ipak bolje i ovako; barem će nešto 
spasti za sebe i za obitelj. | 

I Lacko na razdieljenoj poli počeo gospodariti, po- 
digao si udoban stan, uredio si gospodarska zdanja, na- 
bavio blaga. Istina zadužio se ponešto, al kako je bio 
marljiv nadao se za koju godinu sve izplatiti. 

Naco živio je svedjer po staroj naviki. Žena mu 
Jana htjela nešto od dobivene baštine spasti za djecu 
a možda i za crne dane, koji bi napokon mogli nadoći 
te mu iz ladice izvadila nešto novaca i sakrila. Stari to 
u brzo spogriešio, te sumnjajuć na ženu navalio na nju, 
da mu kaže gdje je novac. Ona se doduše skanjivala i 
otezala; ali da se ugne progonu i zlostavljanju izruči mu 
one novce. Bilo je oko 200 for., a to bijahu i posljednji 
novci od ciele njegove baštine. Naci dodje nesretna 
misao, da otvori krčmu, i to onda, kad mu je već novca 
gotovo ponestalo. Vino uzimao od Martina; prvih pet 
akova platio; al kašnje sve išlo na dug, što je naravno 
Martin točno bilježio. Vino se pilo ; al najviše ga je sam 
gospodar sa svojimi prijatelji izpio, koji naravno nisu ni 
plaćali. Tako išlo dan za danom, godinu i pol, a dug 
je narasao na 300i više forinti, na koji si je dao Martin 
izraditi obveznicu jošte u horu; jer je Naco iza toga 
naglo obolio i umro. Poslije njegove smrti digao je Martin 
tužbu na ostavštinu, u kojoj u ime duga, kamata i 
troškova traži 400 for. Gotova novca nije se našlo ni 


za liek; s toga morala se provesti ovrha na kuću i 

zemljište, i kako onaj diel, što ga je Lacko dobio, nije 
bio u gruntovnici izlučen od očeve polovice, prodalo se 
sve zajedno. Sve je to kupio rukodavalac Martin. Djeci 
nije ni grudica zemlje ostala. Lacko nije mogao vjero- 
vati, da bi se njemu tolika nepravda mogla učiniti, pa 
se zaprietio, da će svakoga ubiti, koji će ga iz njegove 
kuće i s njegova posjeda ćerati, I bio je u istu biesan. 
Tolike se godine mučio, da si uredi gospodarstvo, a 
sad na, jednom da ostane na suhoj grani. : 
Kad se urekao dan, da će doći sudbeni izaslanik, 
.da preda kupcu dostali posjed, Lacko se spremao na 


oodrešit i zdvojan odpor. Kad ga žena ovako uzrujana. 


opazila, prepala se i uzdrhtala, pak mu u očaju pala oko 
vrata moleći ga, da se svlada. Dragi supruže, govorila 
bi mu ona, nesreća nas je stigla, mi si nismo krivi. Ne 
preostaje nam drugo, van da ju strpljivo podnosimo. 
Nemoj, ah nemoj, dragi mužu, učiniti .ništa_ nepromi- 
šljeno! Učiniš li što nepromišljeno, bit ćemo ne samo 


nesretni, već i zločinci. Promisli, dragi moj, kad -već ne > 


možemo da ostavimo djeci baštinu njihovih otaca, osta- 


vimo im barem pošten glas i pošteno ime. Kolika bi 


to bila sramota, kad im se danas sutra govorilo: otac 
vam je bio zločinac. Ne, toga ti ne ćeš učiniti; što ne 
odgovori mi? 

— Neću, ne ću, zajeca od teške boli nesretni otac, 
hvala ti na itjehii i savjetu, Bog neka se smiluje našoj djeci. 

Lacko je otišao od kuće, da se ukloni sukobu, a 
sudbeni je povjerenik mogao bez zapreke.svoj posao 
obaviti. — Medjutim Lacko nije za dugo preživio svoje 
sramote: obolio je i umro; a za tri mjeseca kašnje slie- 
dila ga i vjerna žena, ostavljajuć siromašnu djecu. na 
tudjoj milosti. — Martin Šumović preuzeo posjed Pa- 
nićev, i tobože iz milosrdja uzeo k sebi mladoga Miju, 
komu je bilo jedva deset godina, dočim mu je sestra 

nešto starija od .njega otišla k tetki u Željkovac, gdje se 
je za nekoliko godina udala u zadrugu Galićevu. 

Mijo došao u Martinove ruke: zlo i naopako po 
se; jer je Martin gotova pijavica za čovjeka; a k tomu 
čovjek koji ne mari puno za Boga i dušu, al je bila i 
u nesreći sreća po njega, što je Martin imao kućanicu, 
koja valjda i sama nesretna priljubila se nesretniku, te ga 
milovala ko rodjena majka. Mijo je doduše, dok su mu 
roditelji živjeli, polazio školu; ali poslije njihove smrti 
morao ju ostaviti, jer ga nije imao tko hraniti ni odievati. 
Staza uzela diete na oko, te ga sama poučavala, u ko- 
liko je znala i mogla; ona s njim prošla cielu biblijsku 
poviest, koju je znala zgodno upotrebiti za svagdanji 
život, njeteć u dječaku vjeru i pouzdanje u Boga i u 
njegovu providnost. — Mijo radio neumorno, jer je go- 
spodar od njega puno zahtievao; a za sve ovo bio je 
obilno nagradjen ljubavlju i prijaznošću Stazinom. Martin 
je.to opazio, te ga proćerao, a siromah Mijo našao krov 
i slušbu kod Grgića u Željkovcu. 

Evo vam u kratko poviest Panićeva. Siromah je; 
al siromaštvo nije uviek nesreća, dapače ono može biti 
kad što poticalo na velika plemenita djela. Veli se da 
je u siromaštvu zarodak griehu i zlu. Ja opet velim, da 
nije; pa bih se okladio, da velika većina kažnjenika nije 
zbog siromaštva nastradala već zbog hrdjava uzgoja. 

Župnik obaviv po tom svoj posao poveze sa sobom 
kući i Miju. 

Mijo se u brzo snašao kod župnika, te sa svoje 
umiljatosti bio svima u volji. Župnik uzeo si truda, da 
ga dobro upozna, pa ga uputi u koječem, što mu je jošte 
trebalo. Mijo bio iskren i otvoren, on se povjerio svomu 
dobrotvoru, te mu odkrio svoja čuvstva, svoje srce, kao 
da je na izpoviedi. Župnik je znao sve, pa i to, da on 
voli Jagici. | | 

-- Jaga te je dobro savjetovala, reče mu jednom 
župnik. Podji u sviet i uči, a kad si izučio i postao 
čovjek, vrati se kući, da izkupiš zadanu rieč, i da budeš 
svoj. Zato treba ti koješta, no to ću ti ja nabaviti. Za 
nekoliko dana pribavio _ mu je putni list, a kod svojih 
prijatelja sabrao toliko, da mu je mogao nabaviti po- 
trebno odielo i kraj toga uručit mu koju krajcaru za put. 

Župnik bi mu češće govorio: Sinko, ti si siromah, 
a tome“si nisi sam kriv; no nastoj, da si spremiš ve- 
drije dane; to stoji do tebe. A da ti to podje za rukom, 
moli se dnevice Bogu, i preporučuj se svomu angjelu 
čuvaru, da te prati na svih tvojih putevih. U svom 
novom životu imat ćeš kojekakovih neprilika; ne kloni 
duhom : što će biti veća pogibelj, nadaj se, da je i pomoć 
Božja bliža, samo nastoj da je budeš uviek vriedan. Ti 


ćeš možda doći medju ljude, koji ne mare ni za Boga: 


ni za dušu, kojim je crkva i molitva deveta briga; ne 
povadjaj se za njima. Svake nedjelje imat ćeš valjda 


prilike da ideš u crkvu, a ti je nemoj nikada zanemariti. , 


Prije i poslije jela, prije i poslije rada uzdigni srce k Bogu, 
da ti trud i posao blagoslovi. Moguće da će ti se dru- 
govi rugati, da će te ismijavati, al to neka te ne smeta. 
Više vriedi pomoć Božja, nego li obziri ljudski. Budi 
radin, jer radišu Bog pomaže, budi krotak i uljudan, jer 
umiljato janje dvie matere sisa; ne traži nikad svadje ni 
zadjevice, a kad si u nju zabasao, gledaj da joj se za 
vremena ugneš. Slušaj svoga gospodara u svem, što 
se ne protivi zakonu Božjemu, budi mu odan i vjeran ; 
tim ćeš omiliti. Bude li se s tobom nepravedno postu- 
palo, podnosi i to strpljivo, ali ne čini nikomu krivo, 
Nešto si čitati naučio; kao naučnik morat ćeš polaziti 
opetovnu školu; gledaj da se njom okoristiš, i upotrebi 
svaku zgodu, gdje ćeš moći štogodj koristna naučiti. Po 
nedjeljah i blagdanih običaje mladji sviet na zabave i u 

krčme, gdje se trati vrieme, gubi teško privriedjeni novac, 
a često ubija poštenje i zdravlje. Ti se toga kloni, svaku 
privriedjenu ili dobivenu krajcaru čuvaj za budućnost, 
a za dokolice uzmi koju koristnu knjigu, pa čitaj i 
uči, ili si bilježi što si važnijega čuo, vidio ili doživio. 
Sinko radi ovako, pa ćeš pomoću Božjom doći do cilja, 
za kojim si pošao. Mijo, govorio sam ti od srca, kao 
otac djetetu, komu želi sreću i napredak, Jesi li me ra- 
zumio ? 

— Jesam, gospodine župniče, dahnu mladić. 

A jesi li glavno zapamtio, što sam ti izbrojio, opet 
će župnik. 

— Jesam, al da ne zaboravim, ja vas molim, da 
biste mi sve to u mojoj bilježnici zabilježili. 

— Ito ću učiniti, al mi obećaj, da ćeš se tih na- 
putaka. i držati. 

— Obećajem, i zadajem vam rieč, da vaših opo- 
mena nikada ne ću zaboraviti; a da mi ostanu dublje u 
srcu i pameti, ja ću ih svaku večer, prije nego li legnem 
pročitati. 

— Dobro je tako, sinko moj, a ja ti svoje strane 
obećajem, da te ne ću zaboraviti, da ću se za tebe moliti. 
Bog te blagoslovio! 

Još samo jedno, gospodine župniče. O meni se pro- 
nieli hrdjavi glasovi, a vi znate da sam nekriv ; al zli ljudi 
mogli bi ipak držati za istinu što nije no puka zloba; 
a da Jaga o meni posumnja, bilo bi mi gore od smrti. 

A misliš li, da bi Jaga mogla kleveti povjerovati? 
Ti ju slabo poznaš; ona koja te i protiv volje roditelja 
zavoljela, sjegurno je o tvom poštenju čvršće uvjerena, 
nego li da bi zlobnim klevetam mogla ma i za časak 
povjerovati; medjutim i ste strane budi uvjeren; Jaga će 
ti ostati vjerna. 

Drugi dan, bilo je to poslije bogojavljenja, spremio 
se Mijo na put, ;primiv u bilježnici opomene, što no mu 
ih je g. župnik) svojom rukom napisao. 

S Jagom 'se nije osobno oprostio; ali ju u malenu 
listiću uvjeravao o ljubavi, koja u njegovu srcu ne će 
nikada utrnuti. 


: | VII. 


Poslije one kobne noći, kad no je Martin bio prosac, 
bijaše Marko duševno i tjelesno slomljen. Legao, al ne- 
mogao usnuti, pred očima kan da mu stajala Jaga 
s krvavimi mrljami na čelu; bojao se, nije li joj kakovu 
tešku ozledu zadao, stidio se sebe, prokleo svoj život, 


Martina i starješinstvo, al žene i djece nije proklinjao. 
/ O kako je nekoć liepo bilo, govorio bi sam sebi, kako 


mu je život mirno i zadovoljno tekao, i koliko ga obi- 
teljska sreća dizala i zanosila! A danas sve je pošlo ne- 
tragom, upropastio sebe, ženu i djecu, pa ih napokon 
zlostavio, gdje će se to i kako svršiti?! Prevraćajuć se 
po postelji mal ne cielu noć, pred zoru zaklopile mu se 
vedje nad očima: usnuo je, al san ne bijaše mu no na- 
stavak misli, što su ga jur na javi izmučile. 

Pričini mu se, da mu u kuću banula četa ovrho- 
voditelja s Martinom na čelu, te mu pliene i grabe sve 
što ima, za dug, što ga nije podmirio. Iza njih eno pri- 
miču se oružnici, poznaje ih po svietlom oružju, dolaze 
da ga uhvate, i odvedu pred sud, možda u tamnicu ili 
ćak do stratišta, jer se je valjda već saznalo, da si je 
u jarosti ubio kćer. Strava ga spopade, on bježi iz sobe, 
ide u staju te potiho ali u najvećoj brzini osedla vranca, 
popne se na stremen, zajaše, pa strjelovito nagnu u bieg. 
Leti konj što ga sile nose, ali su mu i progonitelji mal 
ne za petama. Skrenu lievo, ne bi li im umaknue i zameo , 

si trag. Ali tudier se već mienja prizor i pozorište. Nebo 
se zamaglilo, oblaci se spustili do zemlje te sakrivaju 
konja i konjika, snieg se spustio u debelih gustih pa- 
huljicah te pada, kan da će zasuti obojicu. On podbode 
konja, a ovaj napne sve sile grabeć i valjajuć hrpe sniega 
pred sobom. Sve badava konj pade, pade i konjik: snieg 
je zasuo obojicu. Siromah leži u sniegu, konj ga k zemlji 
pritisnuo. On diže glavu, ne bi li zraka uhvatio, da se 
ne zaduši, pruža, ruke, ne bili se o što uhvatio; u to 
oćuti, kako nevidiva ruka odgrće snieg s njega, a kad 
Si protro oči, opazi na površini Jagu u svečanu ruhu 
s viencem na glavi, kako mu pruža ruku, da ga digne 
i izbavi. . 

Marko se trznu na postelji, otvori oči, pogleda 
oko sebe. Bieli je dan, sunce već od davna prodrlo u 
sve kutiće sobe. Ha strašna li sna! Hvala Bogu da je 
samo san; san je laža, a Bog istina. 

Al taj je san izmučio Marka, da mu je sa čela 
kapao debeli znoj. Ustao je, al mu se činilo, da je pre- 
slab i nesposoban za svaki posao. Prva mu bila misao, 
* kako mu je sa ženom i kćerju, pa se s toga kradomice 
došuljao u prvu sobu, da vidi što je i kako je. U sobi 
ne bijaše nikoga. Izadje na hodnik, a sa hodnika opazio 
na dvorištu kraj zdenca ženu i kćer, gdje nešto peru, 
Na srcu mu odlanu, podje opet u svoju sobu te iznovice 
“legne. Sad je već mirnije spavao, jer je vidio, da je mi- 
nula pogibelj, s koje se je cielu noć sgražao. 

Al to sve nije Marka opametilo; u mjesto da pregne 
svimi silami, kako bi se digao i oporavio, on je pošao 
starim utrenikom. Kćer si nije ni pogledao, a kad bi 
ga ova i nagovorila ili mu se primakla, on bi ju surovo 
odrinuo od sebe, držeć i sada, da je ona kriva njegovoj 
nesreći. Sa ženom jedva bi po nekoliko rieči izmienio 
i to u najprešnijih poslovih. Ciele dane izostajao, a noću 

se mamuran vraćao, izpričavajuć se, da ga je slušba za- 
držala. Sada se je više držao Dugovca nego li Željkovca, 
valjda se bojao, da mu Jakov ne bi više dao na vjere- 
siju, a u njega slabo kad bilo novca, izim da je kakovu 
= globu ili namet ubro. — Jednog dana vratio se nešto 
ranije, ali snužden i pokunjen kan da su mu ladje po- 
tonule. Nikoga nije gledao ni pozdravio, već se povukao 
u svoju sobu i zaključao. Otvorio sanduk, izvadio koje- 
kakova pisma, te ih poredjao po stolu; zatim podbočio 
glavu dlanovi, i uronio u misli. Što mu se dogodilo? Danas 
pozvao ga kotarski sudac preda se, te ga upitao, kako 
je sa školskom globom, koja mu je već dvie godine 
bila povjerena, da ju ućera, a on od nje sve do danas 
nije računa položio. Globarina segla do 80 for. | 

Kotarski mu sudac spomenu, da su u njega bili 
zdenčari, koji su gradili školski zdenac, i tražili svoju 
zaslušbu. Oni su svoj posao već pred godinu dana obavili, 
a od pogodjenih 250 for. dobili su tek _1oo for. Starje- 
šini je bilo strogo naloženo, da taj novac ućera. Marko 
o tom ni danas nije položio računa. — Kotarski sud 
strogo mu je naložio, da za osam dana ućera novce i * 
kotarskomu sudu preda; ne učini li toga, povest će se: 
proti njemu iztraga, a tada zna, što ga čeka. 

Marko sad pregledao papire i bilješke, pa se uvjerio, 
da je sva ta globa i sav namet uplaćen, dakle da nije 
ništa na dugu. Ne preostaje dakle drugo nego nama- 
knuti novac _bilo s oka bilo s boka, te ga predati na 
svoje mjesto. 

Od kuda novac, promrmlja za sebe? U njega ga 
nema ni za liek. U selu nitko mu ne bi uzajmio; na 
Martina ne mogaše računati; Jakov bi mu uzajmio ali 
na zalog, a on nema više što založiti, do ono nešto 
isisanih oranica, što mu ih i samomu treba, da prehrani 
obitelj. Ne preostaje druga, van prodati konje, koji vriede: 

1 300 for. Istina u proljeću ne će biti pluga, a u zimu 
ne će imati na čemu drva privesti, al mora biti. Marko 
je odlučio, pa se svukao, te težka srca legao na po- 
činak i nepitajući za večeru. — Drugi dan urani, podje 
k ženi da mu iz sanduka (škrinje) izvadi čistu košulju, 
jer da polazi na sajam u S. 

— A što ćeš na sajmu, zapita žena zabrinuto? 

Prodat ću konje, odvrati kratko ali rezko starješina. 

Katu zazeblo nešto oko srca, prepala se, jer su bili 
konji jedini, što su nešto vriedili, i Marko se njimi po- 
nosio. Kad ih prodaje, mišljaše si žena, mora da je 
prieka nužda; ona ga se nije usudila pitati. 

Marko nešto založio, izpio čašicu rakije, zasjeo na 
osedlana vranca; pak krenuo na sajam. Jaga mu se 
primaknula i zaželila sretan put, ali on je nije ni po- 
gledao, već nešto promrmljao, što je kletvi nalikovalo, 
te ga nestalo. | 

Dan je prolazio, mati i kći radile svoj obični posao, 
a Janko bio zabavljen u štali. Na večer sjele obje kraj 
peći. Kata vrndala na svom kolovratu, a Jaga prebirala 
prstima tanahno vlakance na preslici. Obje šutile, akoprem 
se svakoj vidjelo na licu, da imade mnogo toga na srcu, 
što se ne da na jezik. Jaga je ipak prva počela: 

Danas je otac otišao na sajam nekako zlovoljan ; 
ja sam mu zaželjela sretan put, a on me nije ni pogledao, 
a tako biva već kakova dva tjedna. To me boli, boli 
me tim više, što sam si sviestna, da mu ja nisam ništa 
kriva. 

Uvriedila si ga, odvrati Kata, što si odbila Martinovu 
ruku, a on je u to veliku nadu stavljao. 

— Majko! jesam li mogla drugačije raditi? ta sti- 
dila bi se pred sobom i pred svietom, kad bi prevarila 
čovjeka, rekav mu, da ga ljubim, gdje ga ljubiti ne mogu. 
Majko, da li me i ti zbog toga odsudjuješ? Jaga se za- 

gledala pri tom u majku; pogled joj bio tako nježan, 
tako ganutljiv, da mu Kata nije mogla odoljeti: ona si 
privinula kćer na svoje grudi, te ju stala cjelivati. 

— Ne diete moje, ja ti ne zamjeravam, jer se 
ljubav ne da isiliti. Ti se udaješ; za to treba tvoju volju 
štovati. 

— Hvala ti, majko, meni je, mogu ti reći na te 
tvoje rieči odlanulo, jer vidim, da me ti ljubiš. Što sam 
ja uradila, nije to bio djevojački hir ili prkos, već upravo 
nužda, jer da sam drugčije uradila, bila bi nesretna za 
cieli svoj život. Pak Martin nije onakav, kakav se iz 
vana prikazuje. Ti si sama čula, kakovi se glasovi o 
njemu pronose, pa mi kaži, bi li uz njega mogla biti 
sretna. Možda ćeš još i ti doživjeti, da će on zlo svršiti. 
Kad bih ja ihtjela bila tu neopravdanu žrtvu doprinieti, 
ne bih smjela, jer sam rieč drugomu zadala, 

— Jadna kćerko! ti ljubiš Miju? ja sam to opazila, 
ali nisam vjerovala, da bi do toga došlo. Mijo je istina 
dobar i valjan, ali on te ipak ne može uzeti, jer te 
nema kamo odvesti: on je siromah bezkućnik. U kuću 
ga ne možemo priženiti, jer nam sve propada, i ja se 
bojim, da ćemo još i mi ostati bez krova. 

— Ne, majko, tako nisam mislila, toga i sama ne 
bih želila. Ali ja sam uvjerena, da će Mijo pregnuti svom 
snagom, da si osnuje svoju dobru budućnost; on je 
vriedani, pa će mu i Bog pomoći. Treba samo nekoliko 
godina strpljivo čekati. Ja sam mlada, pa mogu čekati. 

— Zlato moje, koliko sam godj puta na tvoju bu- 
dućnost pomislila, zazeblo me u srcu. Snivala sam bajni 
san o tvojoj sreći, al taj je san lahkoumnost i nebriga 
očeva razorila. I ja bijah tvojih ljeta, nu dani moga dje- 
vovanja bijahu čisti i vedri ; mlado mi srce prionulo uz 
tvoga oca, i on je bio vriedan moje ljubavi. A ti siroče, 
kako je s tobom? Otac te smatrao orudjem za svoje 

ciljeve, i ne pitajuć tebe, pa kad mu se nada izjalovila, 
odvratio se od tebe, uztegnuo ti nekrivoj svoju ljubav, 
svoje milovanje; a to znam da ti ogorčava mlade dane 
tvoga djevovanja; no o mojoj ljubavi možeš biti uvje- 
rena, ja ti je nikad ne ću uzkratiti. Ali molimo se i 
za oca, da ga dobri Bog navrne na Pravi put, dok nije 
sve propalo. 

— Da molimo za njega, ja to činim svaku večer i 
svako jutro i nadam se, da će me Bog uslišati. 

— Za čudo, otac se jošte ne vraća; na uri izbilo 
je osam sati, a njega nema; ne dao Bog, da bude ka- 
kova nesreća. . 

— Ne mislim, odvrati mati, toliko je pametan, da 
će paziti na sebe. Valjda je prodao, te se po svom 
običaju zadržao medju prijatelji. Čini mi se, da jei 
susjedov Perica pošao na sajam, deder pogledaj, je li 
se on vratio. 

Jaga odloži vreteno i za tili čas bila je u susjedovu 
dvorištu (komšijinoj avliji). Baš se susrela s Pericom, 
koji se iz štale vraćao u sobu. 

— Perice! zovnu djevojka. 

Perica se ogleda, a djevojka nastavi: Jesi li vidio 
moga oca na sajmu? 

— Jesam ga vidio. Prodao je ridjana, ali mu šarac 
ostao. Ja sam ga zvao, da ide samnom, al se u krčmi 
zadržao sa S. starješinom, komu je čini mi se konja 
prodao: 

— Hvala ti, Perice, dahnu djevojka, valjda će se i 
otac doskora vratiti. ILahku noć. 

Jaga što bi trenuo banula u kuću, te izkazala majci, 
što je doznala. 

Vani stao zujiti oštar Sese snieg se spustio, 
kan da ga iz vreće siplješ, te zaprašio čitavu površinu. 

— Bože, kakovo li se vrieme sprema ; snieg će kroz noć 
«do koljena zapasti, a oca nema ; ja se bojim, rekne Jagica. 

Obje zašutiše. 

— Kasno je, majko, ne bi li ti išla na počinak? ja 
ću čekati sama. 

— Ne da mi se na san, srce mi je nemirno i puno 
crnih slutnja, odvraćaše majka, ostat ću s tobom budna. 

I opet proteklo više vremena, na uri izbilo jeda- 
naest sati. 

Obje, rekao bih, da su na žeravici, u to se začuje, 
kako je na dvorištu zahrzao konj. 

— To je šarac, veselo kliknu djevojka, došao je 
otac, i ona brza kao srna skoči na dvorište. Konj je 
stajao pred stajom osedlan, al Marku ni traga ni glasa. 
— Popostane časak misleći, da je pred dvorištem s konja 


sjašio. — Badava i opeta nikakova traga ni glasa. U to 
čulo se sa ceste, kako konji grabe slabim kasom po 
sniegu napried. — Jaga izašla na cestu, bila je mjesečina, 


te je dobro razpoznala kola, u kojih sedjahu četiri čo- 
vjeka kožunci ogrnuta. Valjda su Ratkovčani vraćajući 
se sa sajma. | | 

Jaga ih zaustavi i upita: Ljudi Božji! dolazite li 
možda sa S-skog sajma? 

— Ne, već iz Zagreba. 

Jeste li gdje sastali moga oca, Željkovačkoga starje- 
šinu? On bi se morao vraćati sa S-skoga sajma? 

Da, da, susresmo ga na Lepušici, jašio je pred 
nami, ali na zaokretu skrenuo prema Gredici; dalje ga 
nismo vidjeli. Lahku noć! i kola se odvezla napried. 

Jagi se zamaglilo, a pred očima sav joj se sviet zavrtio. 
Otac je valjda spao s konja, a konj bez njega došao 
kući: tako je sudila djevojka. 

Majka se prestrašila, kad ju onako bliedu opazila, 
gdje joj se vlažne oči nemirno micahu po očnicama, kan 
da nekoga traže. 

Za Boga, što ti je, ti strašno izgledaš, nešto se do- 
godilo, govori, nije li se otac vratio? 

— Konj je sam dobrzao, promuca drhtavim glasom, 
a oca je nestalo. Konj mu se valjda spotaknuo, i on 
pao u snieg i poginut će jadan! 

Jaga se sruši na stolac, bol ju i strava prevlada. 

Ne potraja to dugo, ona ustane, natare si sniegom 
sljepočice i čelo, uzme materin kožunac, što joj je upravo 
pod ruke došao, zaveže si rubcem glavu, i izadje na 
vrata. 

— Kamo ćeš, zdvojno će mati? 

— Tražiti oca! bijaše kratak odgovor. 

— Ti sama, po tom sniegu i mećavi? 

— Naći ću nekog, tko će samnom; ja ga naći 
moram, pa ma sav snieg od Lepušice do Željkovca ru- 
kama prekopala. 

— Stoj! ja ću s tobom. 

— Ne majko, ti ne ćeš nikuda, ti ostani doma, 
i onako slaba si zdravlja, pak da napokon ostanem bez 
oca i majke. Probudi Janka da spremi šarca, na njega 
sam i zaboravila. | 

— Jaga se u noći izgubila; majka za njom vikala, 
ali ona je više nije čula. 

Došav do prve kuće iza Željkovačkog mosta pokuca 
na okance malene komorice. Bijaše to kuća kovačeva. 

— Tko je Božji, ču se iznutra hrapavi pridušeni 
glas. Bila je to Manda. 

— Ja sam, susjedo, ja bih vas nešto liepo sačiike 
je li Gjuka kod kuće? 

— A što će tebi Gjuka? srdito će Manda. 

Dogodila se nesreća: otac moj pao.je negdje s konja 
u snieg, a konj sam dobrzao kući; idem da ga potražim, 
pa bih zamolila susjeda, da mi pomogne. 


p 


96 


— Nema ga kod kuće, odvrati Manda, al da je i 
kod kuće ne bih ga pustila. Tvomu je ocu i onako 
uviek vruća glava, pa ne će škoditi, da si ju u sniegu 
malko razhladi. S Bogom i sretan put!. Manda zalupi 
malenim okancem, i legne opet u krevet. 

Jaga ostala sama, i sad istom uvidjela, na kakav se 
dala posao, te počela dvojiti, hoće li ga u istinu izvesti. 
Pošla je dalje, al se kad crkve opet zaustavila, prekrstila 
i toplo se pomolila Bogu, da joj spase oca; da joj udieli 
milost, kako bi oca našla. Ona stane pomišljati sad na 
ovoga sad na onoga, tko bi joj htio ići pomoći tražit 
oca. Pomislila i na učitelja; za nj je bila sigurna, da joj 
ne bi molbe odbio; al se je bojala noću ga uznemirivati. 
Poći ću do kuma, rekne sama sebi, za njega sam uvje- 
rena, da će mi pomoći. Al kum Pavao bio u pol sela, 
a do njega valjalo je četvrt sata prtiti po najvećem 
sniegu. Kad mu se na kakovih sto koraka kući prima- 
knula, utrnula se u sobi svieća. Hvala Bogu, reče opet 
sama sebi, bit će netko budan. Pospješi korake i pokuca 
na okno, koje se već smrzavati stalo. Nikakova odgo- 
vora. Pokuca po drugi i po treći put nešto jače, na što 
se ozva glas iz sobe: Tko je Božji? Tko je? Jaga je po 
glasu prepoznala kuma, te se javi: Zlati kume, otvarajte, 
sve ću vam kazati. 

— Za ime Božje, to si ti Jagol a što te nosi po 
svietu u to doba? po takovu nevremenu?. I nečekajuć 
odgovora izpao iz sobe, te na hodniku otvorio vrata. 
Djevojka uljezla ža njim. Zapaliv svieću gotovo se prepao, 
opaziv pred sobom prozeblu, bliedu i dršćuću djevojku. 

— Govori, diete, što se dogodilo, ganuto će Pavao. 

Jaga u jedan mah bez preduška izkazala svoju ne- 
volju. Stresi sa sebe snieg, svu te je zameo, mogla 
bi nastradati, pa se ogrij, dok priredim sve i uprežem. 
saonice. Jaga poslušala, a kum probudio konjara Boltu, 


91 


naloživ mu da upreže konje u saonice. Dok je Bolto 
upregao, spremio se i Pavao. 

Gotovo je, rekne Pavao, ajdemo da tražimo, evo ti 
Jagice, moje čohe, ogrni se, studeno je. Na saonicah bilo 
siena; uzeo je Pavao i dva velika gunjca, misleći, da će 
mu jih trebati. Sjedoše na saone, te zaokrenuše selom 
prema Lepušici. 

Jago, rekne Pavao, ti gledji na lievo, ja ću na desno, 
a ti Bolto ćeraj korakom. 

Došli su već na kraj, ali nisu opazili nikakova traga 
do rezova u sniegu od kola i saona. 

— Kuda ću sada? upita Bolto. 

Na Lepušicu, odvrati Pavao, al polagano kao dosele. 

— Nešto pred Lepušicom zakretao put na Gredicu. 

— Ovamo je morao navrnuti, dahnu Jaga; jer su 
ga ovdje susreli Ratkovčani. 

Pavao skoči sa saona, da vidi, ne bi li kakav trag 
opazio ; gleda časak tapajuć po sniegu ovamo onamo, 
Evo tuj je trag konjskih koraka, jošte se malo razpo- | 
znaju, kreni na lievo. Bolto naravnao konje, kako mu se 
reklo i pošao dalje, i već su na domaku Gredice a ništa 
ne opaziše. Tik pred selom žuborio pod sniegom potočić, 
preko koga je vodila brv, kojom bi djeca prolazila u školu. 

— Stoj, glasno će Pavao, skočiv opet sa saona. 
Ovdje je snieg samljeven, tu je i trag konjskog ležaja. 
Pavao gleda ovamo onamo, te mu se na samoj obali 
pričini, da nešto strši na površini, ili kakav iztruli panj, 
ili možda čovjek. Primaknu mu se, te stade š njega od- 
grtati snieg. Vjetar već od davna prestao, a i snieg se 
primirio. Bliedi mjesec upro svoje trakove u tužni prizor, 
koji nam se ovdje odkriva pred očima. 

— Onje, kriknu Pavao, i zovnu djevojku, da priskoči. 

Bijaše u istinu nesretni Marko. Noge visile su mu 


vodu, oko kojih jur se uhvatila poledica, dočim se 
J agica i Mijo. X 1 

glava naslonila na obalu. Glava mrzla, na njoj se na čelu 
opažala rana, iz koje morala protjeći krv, nu: koja se već 
na površini smrzla i oledenila; ruke bile mu ukočene, a 
na cielom tielu ni traga životu. 

— Mrtav je, Bože moj! zavapi djevojka zalomivši 
zdvojno rukama. 

Pavao jošte svedjer oko njega radio: odkopčao mu 
kožunac, odgrnuo prsluk, te mu stavio ruku na prsa, 
Prsa ne bijahu jošte posvema ohladnjela, prigne uho i 
stavi mu na srce, te mu se pričinilo, da čuje njegov 
kucaj. 

Jago, zlo je, al otac jošte živi. Svakako bijaše -skrajnje 
vrieme, da smo došli, jer jošte časak dva i njegov bi 
život utrnuo. 

Dozvav u pomoć Boltu stali ga trti sniegom po 
cielom tielu, a tada ga oprezno položili na saonice i 
pokrili gunjci, pa krenuli kući. Kad su zaokrenuli na 
starješinovo dvorište, pietli su upravo prvu zoru zapjevali. 

Što je dobra volja premogla, sve se učinilo; što je 
domaća vještina znala pomoći, sve se uporavilo. Ne- 
sretnik je doduše pokazivao znakova života, ali mu se 
nije povratila sviest. 

Kata i Jaga zahvalile Pavlu za dobrotu i ljubav, 
koju im je u najvećoj nuždi izkazao, ali to bijaše i sve, 
što su učiniti mogle. Pavao je vidio, da tudier jošte 
mnogo treba, hoće li se nesretniku uzdržati život; velike 
nade nije ni sam imao, ali je mislio, da se na pol puta 
sustati ne smije. 

— Pripazi na bolestnika, reče Kati, na njem će 
se za čas pokazati vrućica, a možda i znakovi bula- 
žnjenja, a ja idem u Dugovac po lječnika i župnika. 
Ako prvi ne uspije, da barem drugi svoje učini, te mu 
olakša put u vječnost. Ne klonite duhom, pouzdajte se 
u Boga i njegovu dobrotu. | 


: 99 


Pavao je otišao, da ovrši, što bijaše obećao. Doista 
plemenit čovjek! 

I u istinu Pavao bijaše u Željkovcu neobičan pojav. 
Proniknut kršćanskom vjerom i njezinimi načeli, tvorio 
.je dobro, gdje je samo mogao i imao prilike, ne gledeć 
u tom ni na prijateljstvo ni na neprijateljstvo, a Bog ga 
k tomu blagoslovio, te uviek za takove svrhe imao do- 
voljna sredstva. Pavao bio je pametan čovjek, čitao no- 
vine, nabavljao si knjiga; pak što je naučio, u tom je 
upućivao i svoje susjede. Bio radin kao mrav, a k tomu 
štedljiv, te ne bi nikad ni krajcare bez potrebe izdao ; 
mnogi su to držali za škrtost; ali su imali krivo. Nje- 
gova kuća bila je u Željkovcu najljepša i najbolje ure- 
djena, a cielo mu gospodarstvo uzorno. Imao ženu, 
š njom bio jedna duša u dva tiela, imao kćer Jelicu i 
dva čila krepka dječaka (momčića), a te je pazio kao 
zenicu oka svoga. Sa Markovom ženom bio je u daljem 
rodbinstvu, a njegovoj djeci bio je kum. Pavao je volio 
Marka, bio mu je prijatelj, pa ga se s toga njegove za- 
blude neugodno dojmile. On je češće zalazio k Marku, 
te ga prijateljski odvraćao od stranputica, u koje je već 
preduboko zabrazdio. Al Marku dosadila svaka opomena, 
te joj se ugibao; pa se s toga ovo pošljednjih godina 
od njega posve odvratio. Pavao ga je žalio, jer mu je 
milo bilo njegove žene i djece, kojim je uviek ostao 
pravi iskreni prijatelj. Jaga je s toga posve pravo raču- 
nala na pomoć Pavlovu, te se nije prevarila. — Bilo je 
već podne minulo, kad se Pavao vratio, dovezav sa sobom 
župnika i lječnika. | 

Lječnik je pomno razgledao bolestnika i slegao ra- 
menima rekavši: Ne pomože li mu Bog, moja će mu 
umjeća slabo pomoći. Za tri dana ne okrene li na bolje, 


tada je bez sumnje sa svietom obračunao. Kazao Kati, 
. B * 

kako da s bolestnikom postupa, i propisao ljekove, koji 
neka mu se od vremena do vremena podavaju. . 

Župnik se duže s Markom zabavio: duševni lječnik 
trebao da pronikne u duševnu bol, kako će joj pružiti lieka, 
koji hrabri i oživljuje za duševni život, koji sokoli nevidivom 
snagom ondje, gdje već čovječja moć i umjeća prestaje. 
Kako .su ovi ostavili bolestnika, zaklopi on oči i stisnu 
ruke u nakrst na prsima. 

— S Bogom! rekao je župnik na odlazku, ovih dana 
i onako sam u Željkovcu, pa ću vas pogledati. 

Kati je tuga stisla srce, te stala jecati i gorko pla- 
kati. Do toga li je moralo doći, jadni moj supruže? 
Prošla mladost, prošla sreća, prošlo zadovoljstvo; evo | 
nestalo zdravlja i života, a u koju cienu? Kata te misli 
u brzo odbije, sjetivši se, da je ona ruku pružila mužu 
u sreći i mladosti pa i obrekla, da ga nikad, ni za crnih 
dana ne će prestati ljubiti. Ti su crni dani nadošli, a 
ona će svojoj zakletvi i vjerna ostati. 

Jaga, izprativši lječnika i župnika, vrati se i nasloni 
materi na grudi. Tako naslonjena plakaše gorko s ma- 
terom i tihe molitve šaptaše za bolestna oca. Jaga je u 
istinu pokazala, da je dobro shvatila četvrtu zapovied 
Božju. 

Marko došao do sviesti, te je imao u vjernoj slici pred 
očima cieli svoj položaj: sjećao se svega, te mislio o svojih 
zabludah i o promašenom cilju svoga života. On nije oča- 
javao, jer je bio još uviek kršćanin, a kršćansku sviest, 
koja je u njega zadriemala, probudio je župnik opet na 
život. On se stao osvješćivati i k pameti dozivati, ako i 
kasno. No bolje ikada nego nikada. 

Božić bijaše na domaku, a to je blagdan, komu se 
bogat i siromak, mlad i star raduje; jer je to blagdan 
one neizmjerne ljubavi, koju je g. Bog palomu čovjeku 
izkazao. Blagdan se ovaj običavao i u Markovoj obitelji 

radosno slaviti. Djeca su mu se već mjesec dana unapried 
veselila, pripravljajući si jaslice i božićnjak. Ove godine 
minut će ih ta radost, uzdahnula bi Jaga, ali ti, dobri 
Isuse, koji si došao na sviet, da učiniš čovjeka sretnim, 
spasi nam oca; daj da ozdravi, i mi ćemo rado sve 
pregorjeti. 

Bilo je na sam badnjak. Marku ponešto odlanulo, 
Jaga podigla i poduprla mu uzglavje, da se laglje nasloni. 
Marko kušao da se pridigne. Aj teško ide, uzdahnu on, 
prsa i pluća ne vriede puno. Uprvši zatim pogled u Jagu, 
primi ju za ruku i pritisnu na svoje slomljene grudi. 
Diete moje! mnogo sam ti sakrivio, možeš li mi oprostiti ? 

Jaga briznuvši u plač, stane ljubiti ocu ruke i obraz. 
Oče, ne govori tako, vidiš to boli, ja nisam bila nikada 
zle volje na tebe. Žalila sam svoj udes, ali na tebe nisam 
se nikada ljutila. 

— Jedva bih vjerovao, uzdahnu Marko, a ipak sve, 
što vidim, sili me, da vjerujem, da si istinu rekla. Bog 
ti naplatio, jer ti ja ne ću moći! O da mi je zdravlja, da 
mi Bog udieli milost, da se pridignem, živio bih jedino 
za vas, radio za vas, da nadoknadim barem po nešto, 
što sam tako lahkoumno zanemario ! 

— Oče, oče! uzdaj se u Boga, on je svemogući, 

— U Boga se uzdam, al je on .ssamnom imao i 
odviše strpljivosti; da ne bude njegove dobrote, zaglavio 
bih kao zviere u šumi; ali Bog mi je poslao tebe, ti 
si bila moj angjeo izbavitelj, ti si zaslužila bolju budućnost, 
nego li što sam ti ju ja pribavio 

— Primiri se, oče, mi smo već sada sretni, što ti 
u lice gledamo, u lice, koje se bješe od nas odvrnulo, 
a sad nam se opet priklonilo. Gledaj, mi ćutimo i osje- 
ćamo bol nad tvojom nesrećom, ali preko ove boli 
prosieva tračak svjetla u bolju budućnost. 

Marka bi često takova čuvstva obuzimala, a tada 
je bio najsretniji, ako mu je bila ciela obitelj okolo po- 
stelje sakupljena. 

“Mrak se hvatao, selom prolazila mladež noseći ze- 
leno granje, da si uredi i nakiti božić. U starješinovoj 
kući bio je obično najljepši božić; al ovaj put nitko i 
ne misli na to; jer su ih druge brige i misli zaokupile. 
Kata je nešto priredjivala u kuhinji, dočim je Jaga oko 
bolestna oca tetošila. 

Marko zadriemao. Za toga odšuljala se Jaga u ku- 
hinju, da pripomogne majci. 

Poslije kako je već na Zdravu Mariju odzvonilo, došao 
Pavao sa svojom kćerkom Jelicom. On nosio zelenu 
granu, a ona pokrivenu košaru sa kolači i jestivom. 

Pomoz Bog, djeco! naZorevi Pavao, unišav u sobu, 
kako je Marku? 

— Zlo, kume, odvrati Kata, cjeo da oblieva ga 
znoj, a to ga je oslabilo; sad je baš malo zadriemao. 

Neka driemlje, Sieno ga u miru, biti će mu na 
okrepu. Ja sam došao, da vam priredim božićnjak, jer 
znam, da će to Jagu i Janka veseliti. Evo grane, evo 
jabuka, oraha, liešnjaka pa i zlatila. Za čas dva, biti 
ćemo gotovi. I kuma bi došla, ali je poslom zabavljena ; 
već znajući, koliko imate brief s bolestnikom, poslala 
vam je evo kolača. 

O kako ste vi svi dobri, dahnu Kata! Vi nas jedini 
ne zaboraviste; dočim najbliži susjedi ni ne gledaju na 
nas, van da jim se hoće tudjom BEvo Jom jezik na- 
brusiti. 

Pavao se prihvatio posla, nad stol pribio granu, a 
Jelica, Jaga i Janko stali zlatiti jabuke i orahe te jih na 
granu privezivati. Bili su poslom gotovi, kad je prvi put 
k ponoćki zazvonilo. Tada ode Pavao kući obećavši, 
da će ih sutra poslije večernje opet pohoditi. 

Ponoćka je minula, i veselo vraćao se narod svojim 
kućam, gdje će sjesti za stol, da založi kobasica ili hla- 
dnetine (pačetine). Jaga i Kata ostale su kod bolestnika, 
dočim su Janka odpremile u crkvu. Sestra mu na polazku . 
prišaptnu, neka bi se pomolio za oca. 

Na sam Božić, pošla Kata k ranoj misi, a kod 
kuće ju kći zamienila. K podnevnici pošla Jaga, dočim 
je mati kod kuće priugotavljala objed. Služba se Božja 
svršila, a do toga Kata i objed sgotovila. Jaga prostrla 
stol, al ju boljelo, što je očevo mjesto moralo prazno 
ostati. 

Prostirući stol zapita Jaga oca: Oče, jel ti štogodj 
laglje ? 

— .Nije, nije, diete moje, čini mi se, da se rušim i 
padam, a ja se bojim, tako će i biti, te se ne ću više 
pridići. | | 

— Oče, ne bi li štogodj založio? daj nešta založi, 
inače ubit će te glad. Majka je priugotovila objed, srknut 
ćeš barem nekoliko žlica juhe. Okriepit će te. 

— Pa dobro, kušat ću, odvrati otac. 

Jaga skoči u prvu sobu, uzme tanjur, nalije ukuhane 
juhe (čorbe) i donese ocu. — Pomogla mu, da se pri- 
digne, pa mu žlicom dodavala juhe. On srknu dva puta, 
a tada kimnu glavom i šaptnu: Ne mogu, jedite vi, a 
onda dodjite k meni svi skupa. 

Jaga se prepane videći, da se očev život primiče 
kraju. Jelo joj presjelo; nešto malo samo založila, tako i 
majka. Janko valjda nije shvaćao pogibelji, pa se čudio, 
kako ovim tako slastno jelo ne ide u slast. 

Marku zasuzile oči, kad ih opazio, kako mu se oko 
postelje pribrali; slabim glasom šaputao isprekidane rieči, 
iz kojih se moglo razumjeti, da ih moli za oproštenje, 
što se je tako slabo za njih brinuo. Za tim doda: Želio 

bih kuma Pavla vidjeti, a i sa župnikom rado bih se 
porazgovorio. 

— Kum Pavao obrekao je, da će doći po večernji, 
a župnik nam je obećao, da će nas pohoditi. Doći će 
zajedno, reče Kata. | 

— Dobro, dobro. Ali ostavite me sada u miru, 
da se saberem, ako bih ja driemao, kada dodje Pavao, 
probudite me svakako. 

— Majko, majko! zajeca Jaga, baciv joj se oko 
vrata, otac će umrieti. 

— Ne plači, kćerko, dosta si odvažna; pak ćeš ako 
je volja Božja podnieti i taj udarac. Bog te ne će ostaviti. 
Tako se obje medjusobno tješile i bodrile. . ka 

K večernji pošao je Janko sam. Poslije večernje 
zbilja dodje Pavao sa župnikom. 

Upitavši za Marka, rekoše mu, da ih željno čeka, 
valjda mu je što na srcu. 

Jaga pošla u drugu sobu. Otac ležao nepomično upi- 
rući oči u razpelo, što mu je nad posteljom na stieni visilo. 

— Oče! dahnu Jaga. 

* Jesu li došli? 

Da, jesu, sada će k tebi, dok se ugriju; misle da 
bi ti mogao zrak, što su ga iz vana donieli, naškoditi. 

-— Moguće, gorkim će posmjehom Marko — ali 
sve jedno; meni će već teško što škoditi ili pomoći. 

Župnik i Pavao unidjoše k bolestniku. 

Marko ih sumornim okom pogleda, kan da jim želi 
na grči odzdraviti : 

— Gospodine župniče! gledajte kakav sam! Jošte 
prije osam dana4 i danas kolika razlika? Sakrivio sam, 
nek se puni volja Božja. 

Prijatelju Marko. To su bile zablude, koje su prošle. 
Ti sise — hvala Bogu — osviestio, do duše nešto 
kasno, ali ipak za vremena. No ostavimo to, ti nam 

želiš nešto važno kazati. Govori — budi bo uvjeren, da 
govoriš prijateljem, koji. prema tebi osjećaju ljubavi i sućuti. 
Marko je opet prihvatio: Pravo imate, rado bih da 

vam razgalim srce svoje do najtanjih niti, ali tomu nema 
više vremena. Svieća moja ide kraju ona će dogorjeti, 
a ipak puno toga imadem na srcu, što bih vam želio 
kazati. Umriet ću i ne žalim umrieti; al ja ostavljam 
obitelj, ostavljam ženu i djecu na suhoj grani. Marko 
stane, da uhvati zraka, pa onda nastavi: 

— Kume Pavle! opraštaš li mi zablude? 

Oprostio sam ti i opraštam ti, odvrati ovaj. 

Znaš li moju ženu, znaš li moju djecu? nastavi pitati. 

Kako da ju ne znam, ta rod mi je, a djecu sam ti 
na krstu podigao. a. 

Kata moja, sjećam se je kao danas, povjerila mi 
svoj mladi život neograničenom ljubavi, ona me je iz- 
medju mnogih prosaca mladjahnim zanosom odabrala, 
držeć da je njezina budućnost, njezina sudbina u mojim 
rukama osjegurana. Sjećam se, kolikom me ljubavi i po- 
žrtvovnosti u mom životu pratila; pa ako me kadkada 
svjetovala i opominjala, a to u njezinu savjetu i u nje- 
zinu opominjanju ne bijaše ni trunka ukora ili prekaranja, 
kamo li zlovolje. Gledala je bolno i stradala s moje ne- 
brige, al me nije nikad proklinjala. A što je ona u 
meni našla, da li sam joj bio ono, na što sam joj se 
pred oltarom prisegom obvezao?! — Nu ja nisam čo- 
vjek — ja sam — i opet umuknu dah mu u prsima 
zapeo. — Oprostila mi je sve. Nije li zavriedila' bolju 
sudbinu, nego li ju je uz mene našla? Doniela. mi no- 
vacA kao vjenčani miraz — al sve je to prošlo po ne- 
tragu u nepovrat; a danas, kad umirem ostaje sinja 
kukavica, okljaštreno drvo u sebičnom svietu. Pavle! 
imam dvoje djece, ti si jim kum, Jaga ubogo djevojče! — 
i siromahu bolestniku zasuziše ukočenč oči. Jel moguće 

da je takova uzrasla na krilu neljubljena i nebrižna oca? 
Njezina ljubav, njezina požrtvovnost, njezin priegor, nje- 
zino junaštvo, kan da nije stvoreno za ovaj kužni zrak, 
a ipak što je ona za mene uradila, tko bi vjerovao, kad 
ne bi vidio, a ti Pavle to znaš, jer si sve to na svoje 
oči vidio. A kako sam se ja prema njoj ponio? O Bože 
kakovim bi se imenom morao nazvati? Ja sam na tog 
angjela ruku stavio, ja sam gledao krv njezinu, a zašto, 
jer se otimala onomu, na što sam jujasillo.... Al ona 
je sve to zaboravila; ona mi ni u onom času nije uz- 
“ kratila svoje djetinske ljubavi. A ja kakovu sam joj bu- 
dućnost pripravio? Sviet će reći: Gledj evo kćeri pijanice, 
nebriguše, koji je svoje i tudje prorajtao. Ostati će bez 
svega, jer joj ništa ostaviti nemam. Tko.će na siroče 
pogledati, tko li joj ponuditi ruku?! I opet je zapeo — 
dah ga ostavio. — Kad se sabrao, nastavi opet: A Janko 
jošte je mlad neiskusan, al uztrajan, žilav i radin, prava 
slika sestre si, pa ipak što ga čeka? Kad je moj otac 
umro, ostavio mi je liepo uredjeno gospodarstvo; mogao 
sam s malo brige i mara napried, i išlo je dobro; a. 
starješinstvo bijaše za mene prokletstvo. Ja umirem, a 
djeci ne ću moći ni ruševina svoga propaloga gospo- 
darstva ostaviti, jer će i ove drugi zagrabiti. O Bože! 
ne žalim umrieti, al bojim se, Bog će me odbaciti, jer 
sam zanemario obitelj svoju. 

Marko umuknu, kašalj ga napade, a krvava mu se 
pjena pokaza na ustima. Pavao proplače. 

Marko! rod sam ti ženi, kum sam ti djeci, pro- 
govori Pavao, a ja ti zadajem poštenu rieč, da ću svojoj 
dužnosti, koju mi prema tvojoj djeci vjera nalaže, točno 
i savjestno zadovoljiti. Budi umiren: što mogu, to ću 
učiniti. Bilo što bilo, tvoja će obitelj pod mojim krovom 
naći sjegurni zaklon. Je li mi vjeruješ? Izpovjedio si se 
i pričestio, pa se uzdaj u milosrdnoga Boga. 

— Kako da ne vjerujem, uzdahnu zadovoljno, i 
dignuv ruke i oči u vis šaptnu: Hvala ti, Bože, za to- 
liku ljubav; ja je nisam zaslužio. 


Bilo je vidjeti, da je Markova snaga po ovom razgo- 
voru jako pala ; vedje mu se nad očima zaklopile. Opa- 
zivši to, udaljiše se od njega, jer bi ga dalji napor 
mogao ubiti. Pavao prihvati kvaku na vratima, a bo- 
lestnik opet otvori oči, te će slabim glasom: Gospodine: 
župniče, jošte jednu samo rieč. Župnik se zaustavi te reče: 
Govori ja slušam. 

— Onomad dogodilo se nešto ružno u našem selu. 
Zlostavili su nedužnoga Miju Panićeva; okriviše ga sa 
kradje. Možda se misli, da je to bilo po mojoj volji i 
po mom naputku? Bog mi je svjedok, da ja za to ni 
znao nisam. Mijo je pošten mladić, i ja sam uvjeren, da 
on ne bi ništa niti igle ukrao. Istina ja sam bio na 
njega kivan; jer ga je Jaga zavolila. A to je bio uzrok, 
da je Martina odbila. . 

— Hvalite Bogu, što ga je odbila, odvrati župnik ; 
jer da nije to učinila, osramotila bi sebe i vas. No ne 
spominjimo toga. Što se Mije tiče, on je pod_mojom 
zaštitom. On želi izučiti zanat, pa ću ga za to poslati u 
grad. On mi se povjerio kao ocu, odkrio mi svoju ljubav 
k vašoj Jagi, al njegova je ljubav čista kao zlato, On misli 
pošteno, i nada se za koju godinu vratiti kao podpun 
zreo muž, saviti si gniezdo i uzeti Jagu. Mladi su oboje, 
mogu čekati. Mijo će biti iskusniji; ja se nadam, da će 
njih dvoje biti sretno. 

— Imaš li možda štogodj proti tomu? 

— Nemam ništa. Samo dao dobri Bog bilo sretno! 
Želio bih ubogoj Jagici bolju sreću, nego li ju je imala 
njezina majka uz mene. 

Nemoj se uznemirivati takovimi misli. Tvoja je Kata 
dobra i plemenita; ona i ne misli na prošlost; ona ti 
je oprostila i sve zaboravila. | 

Imaš li mi jošte štogodj kazati? 

Nemam; samo. vas jošte molim ovo: Sutra prije 
nego li podjete kući, dodjite jošte jednom k meni ; želio 
bih se_i opet izpovjediti i pričestiti. 

Drage volje odvrati župnik, i pruži mu ruku. Marko 
ju je prihvatio i pritisnuo na dršćuća usta. 

Pavao i župnik odoše kući. 

Župnik je dakako Markovoj želji zadovoljio, te ranim 
jutrom drugoga dana pohodio bolestnika, ispovjedio ga 
je i okriepio tielom Kristovim. 

Opazilo se, da su Markovi časovi izbrojeni: sve je 
slabiji bivao, a sat kašnje, kako je župnik otišao ostavi 
ga sviest. 

Obitelj priklekla mu oko postelje, gledajući nekim 
pobožnim strahom u njegove lice. I Pavao nadošao, da 
mu bude tješitelj na samrtnom času. Opazivši, kako se 
trza na licu i živcima, reče: Kato, svieću ovamo! na 
kraju je! U to zahropi još jednom" i izdahnu Marko. 
Pavao doda: Bog mu dušu pomilovao i udielio pokoj 
vječni | 

Amen, primetnu plačuća žena i kći. 

Kad se sviet k podnevnici prikupio, saznao je, da 
je Željkovački starješina umro. 

Zvonovi Željkovački turobnom jekom oglašivahu smrt 
starješine Marka. | 

Treći dan sahraniše Marka na Željkovačkom groblju. 
Pavlova i njegova obitelj dopratiše mrtve ostatke do 
studena groba. 

Iza toga nadošlo je, što se od davna predvidjalo. 
Vjerovnici prijavljivali se jedan za drugim. Bijaše tudier 
porezni ured sa svojom tražbinom_ od 250 for., zatim 

Martin Šumović, Jakov Izrael, a i drugi krčmari iz Du- 
govca i obližnjih sela, a napokon bijaše i koješta drugo 
podmiriti, na što je Marko za života zaboravio. To je 
sve iznosilo preko 800 for. Provela se ovrha, te se prodala 
kuća i selište. Novac, što se tako dobio za sve, jedva 
je bio dosta za podmirbu ukupne tražbine. 

Martin Šumović kupio je Markovu kuću. Markova 
obitelj ostala je bez kuće i ognjišta, i bez grude zemlje. 
Za koji dan imao je to sve novi vlastnik preuzeti. 
Jednog jutra došao Pavao k Markovici, pa joj rekao: 
Kumo Kato i ti Jago, pospremite svoje ruho, pa ajdete 
samnom ; jer vam ovdje nema više boravka ni ostanka. 
Ne plačite. U mojoj kući i na mom ognjištu naći ćete 
stan i zaklonište. 

Kad su prispjeli u novi stan, prizvao Pavao ženu 
si Maru i kćer Jelicu, pa jim ozbiljno progovorio: Maro, 
doveo sam ti kumu. Vi ste se i prije voljele, a znam da 
ćete se i u napredak sporazumjeti. Jelice, doveo sam ti 
Jagu; budite si sestre, i ljubite se, kao da ste na jednom 
srcu odrasle. Hoćete li? — Nijedna nije ni rieči od- 
govorila, ali su si pale u naručaj i izljubile se, a to je 
vriedilo više nego li najsladja uvjeravanja. Još završi dobri 
kum Pavao: Radit ćemo zajedno i uživat ćemo zajedno; 
zajedno ćemo dobro i zlo dieliti. 

Jagine su ustne drhtale, a suzne se oči digle u vis. 
Zamislila se. Valjda joj je pred očima kao u magli sie- 
vnula slika njezina miljenika, te tihano molila Boga, da 
joj uskori čas, kad bi ju Mijo kao vjerenik i muž doveo 
u svoj dom. 

a ubavoj ravnini Dravskoj kao u sred bujnog perivoja 
tik granice Ugarske i Štajerske raširio se i pro- 
tegnuo starodavni grad Varaždin. U listovih naše: poviesti 
zauzimao je on odlično mjesto; on bijaše pozorištem 
prizora, koji su u sudbinu naše domovine znamenito 
utjecali. I danas je Varaždin po svom prostoru i veličini 
četvrti grad u Hrvatskoj. Tuj je sjedište istoimene žu- 
panije, sudbenog stola, i raznih inih sudbenih i upravnih 
oblasti, kao što i naučnih zavoda: gimnazije i narodnih 
škola itd. Sve je ovo usredotočeno u središtu grada, 
gdje se uz to nalaze i crkve i samostani. Tudier je; može 
se reći, slušbeni diel grada uz nekoliko kavana, gosti- 
onica, ljekarna i povećih trgovina, dočim se gradjanstvo, 
obrtnici, gospodari i radnici raštrkali na sve četiri strane 
grada po nepravilnih ulicah. 

' Mi zalazimo ovdje u jednu takovu ulicu, pravcem 
prema Medjumurju, a to je Dravska ulica. Ulica je to 
vidna i prostrana sa jednostavnimi prizemnimi kućari- 
cami, od kojih su mnoge bile drvenjare ono doba, u 
koje naša pripoviest pada. Negdje u sredini ulice s lieve 
strane, ako polaziš k Dravi, bila je takova kuća, doduše 
zidana, ali u tako prostom, jednostavnom obliku, da se 

i u selu ne'bi izticala. Bila je uzka sa tri nizka prozora 
na ulicu, al zato protegnula se u duljinu cielim dvorištem 
sve do vrta. Na dvorištu bila je velika i liepo uredjena 
kovačnica, u kojoj je obično osim gospodara po pet 
ljudi poslovalo. Čelo kuće bijahu dvie sobe za gospodara 
i obitelj mu, do njih u duljini bila je kuhinja, a za ku- 
hinjom blagovalište. Iza toga nalazio se kratki hodnik, 
komu sa suprotne strane bijahu opeta dvie prostrane 
sobe za kalfe, naučnike 1 služinčad. U dvorištu osim 
kovačnice bila je prostrana suša, a uz ovu staja i kotac, 
oboje maleno za najpreču potrebu, jer je vlasnik ove 
kuće, vodeć poveće vanjsko gospodarstvo imao tako 
zvani majur izvan grada na Dravskoj cesti, gdje je držao 
konje, krave, svinje i posebnu služinčad. Gospodar zvao 
se: majstor Krupić. | 

Bijaše to čovjek neobična kova, tielom gotov go- 
rostas, visoka uzrasta, gvozdenih prsiju, jakih mišica, 
garava, ponešto kozičava obraza, crnih vatrenih očiju, 
nad kojima su se uzvile guste štetinaste obrve. Vlasi mu 
bijahu .crni, čupavi na kratko odrezani. Poznavalo ga 
svako diete u gradu, vanjštinom svojom slabo bi koga 
privlačio ; al koga je volio, bio mu je iskren prijatelj. Koji 
mu nije bio po ćudi, tomu se je ugibao na sto koračaja 
s puta. Teško li ga onomu, koji bi se o nj zadjeo ; taj 
je ostao operušan, da se ni sam nije prepoznao. Iz nje- 
gova života pripoviedahu si ljudi kojekakovih dosjetaka, 
koje su se kašnje medju mladjim svietom pronosile od 
usta do usta. 

U kući bijaše radin, pače neumoran; posljednji bi 
legao, a prvi ustajao; prigledao je svakomu poslu, da li 
ide u redu. Pak kao što je bio sam točan, tražio je, da 
budu svi tako. Njegova bijaše prva i posljednja. Tko 
nije slušao, morao je od njega otići. — Majstor Krupić 
bio je oženjen; žena mu je bila koju godinu starija od 

njega, dobroćudna, milokrvna i šutljiva. Požnavajuć ćud 
svoga muža, znala mu se prilagoditi i popustiti, pak s toga 
rietko bi kad medju njima došlo do svadje. Imao je 
troje djece: kćer Ružu, i dva sina Mirka i Milana. Djecu 
je ljubio, a osobito sinove, skoro nerazborito. Ružu 
čim je svršila u četiri godine svoje nauke u Uršulinka, 
pritegnu otac kućnomu gospodarstvu, da radi 1 pripo- 
maže materi, koja i onako bijaše slaba zdravlja.“Za višu | 
naobrazbu nije mario, te je često medju prijatelji go- 
vorio: Majstoru treba radine, štedljive, a ne učene žene, 
jer učene žene zatiru kuću. Na sinove trošio je više, 
slao jih na gimnaziju, pa kad su ondje s dobrim uspjehom 
položili ispite zrelosti, poslao ih na velike škole (sve- 
učilište) u Beč. Stajalo ga to novaca, al Krupić nije ža- 
lio. Djeco, znao bi reći, do vas je, da učite, a do mene 
da vam k tomu pružam sredstva. Ja to činim drage volje, 
pa ma i rubaču sa sebe morao prodati; ali činite i vi 
svoju, jer ako mi po zlu prodjete, poštenja mi moga, 
zakrenut ću vam vratom. Ali te grožnje nije ni trebalo; 
sinovi shvaćali su žrtvu očevu, te prionuli uz nauku, pa | 
liepo napredovali i dobro se vladali. Krupić gotovo po- 
dietinjio, kad su mu se sinovi. o praznicih vratili kući, 
Zaboravio skoro na posao, cieli dan okolo njih skaku- 
tao, pitajući ih: žele li ovo ili ono, bi li išli ovamo ili 
onamo, te bi jim on svakoj želji zadovoljio. Ali se. mora 
priznati, da nisu ni oni nikad očeve ljubavi i dobrote 
zlo rabili. | | 

Krupić tjerao je zanat u veliko, te s toga imao je 
najmanje po tri, četiri kalfe, i po dva naučnika, koji su 
bili uviek u poslovnici zabavljeni. Posla bilo mnogo, a 
često mu došlo toliko naručba, da jih je morao odklo- 
niti. Kao majstor bio je na dobru glasu; jer_ mu je djelo 
bilo izvrstno, a ciena umjerena. 

Ovo vrieme imao je četiri kalfe, i jednog naučnika, 
koji je medjutim svoj nauk svršio, i spremao se u sviet. 
Najstariji i najugledniji medju njimi bijaše Josip Borović 
rodom iz Rakovca kraj Karlovca. Zanat je izučio kod 
kuće, a kašnje prošao u Štajersku, Austriju, i u Češku, 
u zlatni Prag, gdje je kod prvih i najboljih majstora više 
godina probavio, te si u tom zanatu pribavio liepe 
vještine a i dragocjena iskustva. Od kakovih osam go- 
dina povratio se u domovinu te sve ovo vrieme proveo 
u Krupićevoj kovačnici, što mu je za cielo bila najbolja 
preporuka. Bio to čovjek ugodne vanjštine, ozbiljan i 
šutljiv, ali radin kao mrav. Uz gospodara bio je on uviek 
prvi u poslu. Mjesečno mogao je po 25 for. zaslužiti, a 
da nije od toga ni desetinu potrošio. U krčme nije za- 
lazio, za zabave nije mario. Izilazio rietko i to nedjeljom, 
ali samo u crkvu i u cehovske sastanke. Krupić čudio 
se dvojemu: kamo on s novci, kad ništa ne troši, a 
drugo, zašto on uz svoju vještinu ne pokuša otvoriti za 
sebe posao. Krupić je bio zadovoljan, što je kod njega. — 
Drugi imenom Lovro bio je Primorac od Cirkvenice jošte 
mlad. Tek pred dvie godine se je oslobodio. Taj je bio 
vatren, okretan i živahan. U radićake dane radio, ali u 
praznik rado zalazio s drugovi u društva i na zabave, 
odakle bi se kadšto mamuran vraćao kući. Al zadjevao 
nije ni u koga, niti davao povoda svadji. — Treći bi- 
jaše neki Krapinac, koji je prošao cielom Hrvatskom, al 
se nigdje nije mogao duže vrieme zaustaviti. U radu bi- 
jaše spor, u društvu brundalo, ali se na ozbiljnu rieč dao 
ušutkati i primiriti. — Četvrti napokon i najnoviji bijaše 
Kalman iz Kerestura, gotova pokora za cielu kuću, poslu 
bijaše vješt, a to ga jedino držalo u Krupića. Nosio se 
na gizdelinsku. Rado je tražio društva i zabave, a tu- 
dier trošio i potrošio većim dielom, što bi kroz tjedan 
zaslužio. Takvom zgodom obično bi se kasno vraćao 

kući, i to dobro natrušen. Tada nije dao nikomu miro- 
vati. Bio raskalašen, i neoprana jezika. On je slabo pa- 
zio, što govori i pred kim. — Glava domaćega kućanstva 
bila je domaća gospodična Ruža. Buduć da je bila 
okretna i vješta, otac joj mirne duše povjerio svu brigu 
za red i dvorbu u kući. Majka, koja je u potonje vrieme 
češće pobolievala, davala joj je samo upute. Ruži je bilo 
devetnaest godina. Kako je bila iz dobre kuće, imala je 
već prosaca na svaki prst. Ali otac je bio svoje glave: 
imajući š njom posebne svoje osnove, odbio je svakoga. 


II. 


Bilo neke nedjelje poslije Sviećnice. Krupić uranio 
i po običaju pošao u crkvu, a od onuda na trg, da što 
kupi, pa se vratio kući noseć tovna purana u ruci. 

— Ružo, evo ti pečenke, reče stari; danas je moj 
rodjen dan, pak neka bude i na stolu mastan zalogaj. 

— Tvoj rodjen dan? zategnu Ruža, ja sam bila za- 
boravila. No ja ti čestitam, želeć ti sreću i zdravlje. 

— Ja ću biti najsretniji — odvrati Krupić, ako budeš 
ti dobra i na svom mjestu. — Ajde, ajde, idi na posao, 
pa pokaži kako si vješta u kuhinji, da ne bude prigo- 
vora; pozvao sam i dva gosta k ručku. 

Ruža obrekla, da će učiniti svoje, pa prionula za 
posao. O podne bio objed gotov, stol prostrt, samo se 
čekalo na pozvanike. Došli su i ovi, te vesela čeljad za- 
sjela za stol. 

Krupić bio je danas osobite volje. Mnogo je govorio 
i svojimi šalami i dosjetkami zabavljao cieli stol. Jelo se 
i pilo nešto obilnije nego obično, sve u slavu domaći- 
nova rodjendana. Stari se bio u toliko razigrao, da je 
svojim ma i inače hrapavim glasom zapjevao onu staru 
Varaždinsku pjesmu »Dobri domaćino i svi gosti š njime« 

koju su mu pomogli izpjevati gosti, da ne zapne. Kad 
se već objed primicao kraju, netko pokuca na vrata. 
Ona se otvore i na pragu pokaza se mlad čovjek, jedno- 
stavno ali čisto odjeven. Pogled bio mu je plah, i on 
sav smeten. 

— Što želiš? zapita ga domaćin oštrim glasom, 
misleći da je došljak kakova putujuća skitalica, koja 
traži milostinju. 

Oprostite, želim s gospodarom govoriti, ali pošto 
ste kod objeda, počekat ću. 

— Govori, što želiš, ja sam domaćin i gospodar, 
pa ću ti namah odgovoriti; ja ne trpim nikakovih su- 
višnih ceremonija. 

Gospodaru! naputiše me na vas, da biste htjeli 
uzeti naučnika. Ja bih želio u nauk. 


— Koja te je budala na me naputila? Ja ne trebam 
ovaj čas nikakova naučnika. U zimi sve se jagmi za 
poslom, samo da se prehrani. S Bogom! ja ne trebam 
nikoga. 

Mladić se uljudno poklonio i izašao, ali Ruža koja 
ga s prikrajka motrila, opazi mu suzu u oku, te podje 
za njim. | 

Stoj malko, ti si prozebo, a možda si i gladan? na- 
govori ona blago momka. 


— Jesam, gospodično, već dva dana nisam ništa 
topla okusio. Sto sam imao, to sam potrošio. Nigdje 
ne mogu naći majstora, koji bi me uzeo u zanat. 


Idi ovamo! Ruža ga odvela u kuhinju, pružila mu 
stolac, ponudila da sjedne. Nagrabila na tanjur variva 
sa slaninom a na drugi mu metnula komad purana, 
odrezala mu komad hljeba i rekla: Jedi i kriepi se. 
Mladić joj se zahvalio. Bio je u istinu potreban. Ruža 


vratila se u sobu, ostaviv gosta u kuhinji. 
: # 

No je li taj nepoznati delija otišao? upita Krupić. 
Nije, odvrati Ruža. Odvela sam ga u kuhinju, da se 
ogrije i malko založi, ta gotovo se smrzava od studeni. 


— Pa neka mu bude, danas je i onako moj rodjen 
dan. Društvo nastavi objed i zabavu. Na jednom ustane 
Krupić, te reče: | 

Ja si ipak moram toga deliju bolje pogledati. Na- 
učnika mogao bih napokon trebati, pošto me dosadanji 
ostavlja. Ustane i podje u kuhinju. 


Mladić bio već svoj obrok dogotovio, te segnu za 
čašom, da se napije vode. Opaziv gospodara spusti čašu 
dolje; ustane, i zahvali se ponizno gospodaru. 

— Bi li jošte? upita Krupić. Samo reci, dobit ćeš. 

— Liepa hvala, dosta mi je. 

— Rekao si, da bi u nauk jel de? 

— Jest gospodaru! želio bih u kovačiju. 

— Dakako, jer za iglu i šilo vidiš i sam, da si pre- 
rasao. A jesi li zdrav i jak, jer za moj posao nisu ka- 
kovi godj kržljavci i šeprtlje. Na to uhvati ga gospodar za 
ruku, opipa mu mišice, ogleda prsa, pa će posve za- 
dovoljno: sposoban. Od kuda si? 

Iz gornje Posavine, iz kotara Dugovačkog kod 
Zagreba. 


A zašto nisi u Zagrebu potražio mjesta, gdje ti je 


bliže? Moj susjed ovdje je u pastuharni, pa me poveo 
sobom, rekavši mi, da je svejedno ili ovdje ili u Za- 
grebu. A tako je mislio i moj župnik. 


Pravo su rekli. Ta nisu ni Zagrebčani svu pamet 
pozobali. Imaš li pisma, imaš li putni list? 

Imadem. I mladić izvadi iz torbe putni list i svje- 
dočbu o ponašanju, što mu je župnik dao. — Krupić 
pogleda i jedno i drugo: Mijo Panić iz Željkovca, 18 
godina star itd. U drugom se kaže i priznaje, da se je 

Mijo Panić pošteno vladao, da je polazio pučku školu, 
te naučio čitati i pisati. 

— U redu je, reče Krupić, ti ostaješ kod mene. 
Učit' ćeš zanat, a glavno će ti mjesto biti kovačnica. 
Djece nemam, da ih ljuljaš i voziš, u kuhinji te ne će 
trebati, van da kad što doneseš drva i vode. Ali u ko- 
vačnici radit ćeš, sve što ti se bude kazalo. Uzimljem 
te na četiri godine: budeš li pokazao mara i vještine, 
budeš li pošten i vriedan, mogao bi te i prije osloboditi. 
Kaži, jeli tito pravo? 

Mijo bio sretan i presretan, srce mu od radosti 
zaigralo, te približiv se gospodaru primi ga za ruku, 
hoteći da mu ju poljubi. 

— Pusti sinko, ja ne marim zato; al pamti dobro: 
ja sam gospodar, i to strog gospodar, ja zapoviedam, 
a moja se slušati mora. Budi vjeran, pa ćeš dobro proći, 
inače oćutit ćeš ovu ruku, koju si htio da poljubiš. Ti 
mi nisi jošte na pitanje odgovorio: da li si s mojom 
ponudom zadovoljan ? 

— Kako ne bi, gospodaru, zadovoljan sam, pa ću 
nastojati, da budete i vi s menom zadovoljni. 

— Imaš li posla u gradu, možeš u grad, ali da si 
na vrieme kod kuće. Nemaš li posla, a ti ostani, pa se 
uredi. Mjesto će ti se već pokazati. 


Krupić vratio se opet k svojim te rekne: Taj mi 
se dječak svidja, moglo bi se štogodj od njega iztesati; 
ja sam ga ipak pridržao. 

Jošte se dvie tri čaše iztrusile, a tada rekne Krupić: 
Stara, daj kavu; ja ću u Graberje na sastanak, a valjda 
seiova gospoda, pokazajući na svoje kalfe, kane razići; 
ali unapried vam kažem, da mi se ciele noći ne klatarite. 
Koga ne bude do jedanaeste ure, spavat će na ulici. 

Ruža natočila kavu svim gostima, 

— Jošte jednu prije kave, doda Krupić. Neba bude, 
hrvatski je običaj, odvratiše gosti. 

— Samo pazi, oglasi se stara Krupićka, da ne bi 
ti i poslije kave koju previše iztrusio. 


— Ne brini se, ako ju iztrusim, ne ću ti činiti ne- 
prilike. Sve se razišlo: Krupićka sa kćerju u svoju sobu, 
Krupić sa svoja dva gosta u Graberje, a one tri kalfe 
svaki svojim putem. Josip po običaju ostao kod kuće. 
On otišao, da vidi, što radi novi naučnik. Već na prvi 
pogled svidio mu se je, te je odlučio za nj se zauzeti 
i biti mu na ruku. Mijo je bio na dvorištu; pregledao 
je kovačnicu, te se zamislio. 

E Mijo, zovnu ga Josip, dodji ovamo. 

Mijo se ogledao, i pošao za Josipom koji ga je 
odveo u sobu, gdje su svi zajedno stanovali. 

-— Evo tu ti je postelj, nad posteljom u stieni 
ormar, kamo ćeš si stvari pospremiti. Bit će dosta pro- 
stora, jer znam, da nemaš toga odviše. 


— Nemam mnogo ne, odvrati Mijo, dva para rublja, 
hlaće i prsluk, i što je na meni: to je sve. 


Dosta malo, primieti Josip, morat ćeš i te kako 
paziti i štediti, da izadješ s tom opravom i rubeninom. 

Mijo umah stao pospremati ono malo siromaštva, 
što je sa sobom donio. 


Služavka doniela mu plahte i pokrivalo, te mu za 
za ovaj put sama priredila postelju. Mijo se tomu čudio, 
te si je mislio: Hvala Bogu, početak je dobar, ovdje 
će se dati živjeti. 

Kad je bilo i to gotovo, Mijo sjeo na stolac do 
postelje, izvadio one dvie tri knjige, što ih od župnika 
dobio, te stao premetati listove. Nije mu se nekako dalo 
čitati, pa ih opet metnuo u ormar. Izvadio zatim iz nje- 
dar4 u zlato vezanu spomenicu, što mu ju je župnik po- 

klonio, u kojoj bijahu one opomene zabilježene, pa ih 
stao čitati. 

Josip, koji ga je sa strane motrio, približi mu se, i 
staviv mu ruke na rame upita ga prijazno. 

— Ti si polazio školu? Znaš dakle čitati? 

— Znam, odvrati, ali ne onako kako bi znao, da 
sam školu podpunoma izučio. Tuj mu u kratko izpri- 
povjedi nevolje svoje mladosti. Josip ga je pozorno slušao, 
pa na njegovo pripoviedanje nadovezao: 

Tvoj dosadašnji život, budeš li pametan, može ti 
biti najbolja škola za budućnost. Tvoje nezgode, budeš 
li se znao njimi okoristiti, mogu biti danas sutra čvrst 
osnov tvojoj budućoj sreći, jer ćeš iz njih crpsti nauku: 
što ti je sliediti, čega li se opet klonuti. A što imaš u 
toj bilježnici zabilježeno? 

— To su opomene moga župnika, On mi ih je 
svojom rukom napisao, i dao za uspomenu veleć, neka mi 
budu kažiput u mom životu. 

— Daj da vidim. 

Mijo mu pruži bilježnicu. Josip ju uzme u ruku i 
stane čitati od početka do konca, Kratko je, reče Josip, 
al zlata vriedi. Da li ti to sve i razumiješ, što je ovdje 
župnik u kratkih izrekah napisao? 

— Razumijem; župnik mi je to opetovno protu- 
mačio, a ja bi ih znao na izust rieč po rieč; jer sam 
ih nebrojeno puta pročitao. 

— Dobro je. One ti neka prodju u krv i mozag, 
jer ćeš ih ćešće trebati. Budeš li se njima služio, ne ćeš 
nikada skrenuti stranputicom. Sjednuv za tim kraj njega 
na postelju nastavi: Vidim da ti je srce pošteno i ne- 
pokvareno, vidim da imaš plemenitu namjeru i dobru 
volju, trebati će ti samo jakosti, da ustraješ u dobru. 
Ja se nadam, da će danas sutra od tebe postati pošten 
čovjek, Ti si došao ovdje u nov sviet, gdje imade sva- 

kojakih ljudi dobrih i zlih, iskrenih i prevrtljivih. Ti si 
bio dosele medju ljudmi, koji su vršili svoje kršćanske 
dužnosti, polazili crkvu, slušali rieč Božju. Ovdje ćeš ih 
naći, koji ne mare za crkvu, koji se smiju propoviedi, 
a žive i rade, kako se poštenim ljudem ne pristoji. Nisu 
doduše svi takovi, ali ih imade dosta. Ovakovih se valja 
kloniti, i ugibat jim se s puta. Vidiš, to ti je i župnik u 
tvojih opomenah spomenuo; ne zaboravi toga nikada. 
— Ovdje ti jeiškola za naučnike. Gdje koji ju polaze, 
dočim mnogi ne mare za nju. Naš gospodar ne će te siliti, 
da ju polaziš, ali ti ne će ni priečiti, ako ju budeš hotio 
polaziti. Tvoj te župnik svjetuje, da ju polaziš, i dobro 
te svjetuje. Ti već sutra umoli majstora, da te prijavi 
za opetovnicu. Budeš li trebao savjeta, traži ga u mene, 
bude li ti kada zlo, pokucaj na moja vrata. A sad, 
Mijo, možemo ići k blagoslovu u franjevačku crkvu. 
Ponajprije zahvali se Bogu, što te je doveo u ovu kuću, 
zatim preporuči mu se u daljnu zaštitu. 

Tako podje Mijo s kalfom Josipom na večernju. 

Ulicom vrvio sviet ovamo onamo: jedni išli na 
šetnju u Graberje, drugi prema Renovoj vili, a treći 
opeta, većim dielom gradjani i gradjanke, grnuli u crkvu. 
Franjevačka crkva već se napunila. Kad je Josip sa 
Mijom zaokrenuo franciskanskim trgom prema crkvi, 
susreo se sa Kalmanom i Lovrom. Ovaj svaki prati po 
jednu ženskinju, te su smijući prošli kraj njih. 

— Gledaj, ja sam bio gotovo uvjeren, rekne glasno 
Kalman Lovri, da će tomu našemu svecu prva briga 
biti, da toga kukavnog dječaka odvede na bogomolju 
k fratrom. Josip je to dobro čuo i razumio; al se nije 
na to ni obazirao. Kad su unišli u crkvu, svećenik upravo 
pristupio k žrtveniku. Pobožni narod pjevao je litanije, 
a zatim »Klanjamo ti se i svet« pa nakon posljednjeg 
blagoslova stao se razilaziti. Josip i Mijo klečali su u klecalu 


121 


kraj pobočnog žrtvenika. Mijo zanjeo se mišlju u nedavne 
doživljaje u svojem zavičaju; pomislio na Jagu, te se za 
njezinu sreću vruće pomolio. Mijo bi i dulje tako u pro- 
matranju prosliedio, da ga nije Josip sjetio, da se i njim 
valja udaljiti. Ustadoše obojica. Crkva se već skoro 
izpraznila; ovdje ondje po koja starica zadubena u mo- 
litvu premetala suhonjavimi prstima zrna od krunice. 
Mijo pošao uz Josipa; al se najednom zaustavi, — kod 
žrtvenika Majke Božje; ondje zapazio neku žensku, te 
. mu oči i nehotice o nju zapele. Pričinilo mu se, da ju 
pozna, al kako je bila glavu oborila, ne mogaše joj dobro 
u lice pogledati, sve mu se činilo, da ju mora poznati ; 
ali kako je bio Josip već odmakao od njega, pospješi 
korake i on, misleći si: možda je ta žena samo nalik 
na onu, koju je on poznavao. ' 

Izišavši podjoše opet drugom ulicom kući, gdje su 
se u svojoj sobi zabavili, dok je bilo vrieme za večeru. 
Josip pripoviedao svomu prijatelju razne zgode iz zana- 
tlijskog života, pridodavajuć k tome zgodne naputke 1 
opomene. — Večerali su sami. Gospodar se nije bio 
jošte vratio, a Krupićka sa kćerju ostale su u svojoj sobi. 

Mijo, nastavit će Josip, poslije večere, ovdje ne ćeš 
imati mnogo prosta vremena; ali u nedjelju i u blagdan 
vrieme je tvoje. Tako ga možeš za se upotrebiti ve- 
čerom osobito zimi, kad su duge noći. Upotrebi svaki 
časak, dok si mlad i kad ti bude prilike. Dat ću ti 
knjiga, što ih izdaje društvo sv. Mohora, u njih ćeš naći 
nauke i pouke. Što ne budeš razumio, pitaj mene, i ja 
ću ti drage volje protumačiti. U Štajerskoj i Njemačkoj, 
gdje sam duže vremena probavio, nema majstora, nema 
kalfe a ni naučnika, koji ne bi znao čitati i pisati. U 
prosto vrieme dolaze na sastanke, i tudier stariji, vrstniji 
i pametniji daju obuku, drže predavanja o onom, što 
je poštenu obrtniku potrebno da znade, pa s toga je 

ondje narod osobito obrtnik puno napredniji, nego li u 
nas, gdje imade veliki diel majstora, koji ni čitati ni 
pisati ne znadu. Ondje imade djetićkih društva, u koja 
se majstori i kalfe upisuju te u njih vode i svoje na- 
učnike. Ova društva uz obuku priredjuju i zabave, ali te 
su zabave čedne i liepe, te potiču članove na rad i na 
duševne i društvene kreposti. Ovdje žalibože toga nema. 
Danas je praznik, dan počinka; ali koja korist od njega, 
kakav je to počinak, u vinu i plesu u viki i buci ubija 
se tielo i duša, a trati se u taman težko zasluženi novac, 
koji bi se mogao u druge koristnije svrhe upotrebiti. Josip 
tako u zanosu pripoviedao, pa i neopaziv, kako je vrieme 
odmaklo. Na uri izbilo je deset. 
= Eto je deset sati, idimo na počinak, jer se u nas 
rano ustaje Josip se razpravio, kod postelje pokleknuo, 
te svoju običnu večernju molitvu obavio. Mijo isto tako 
učinio. Utrnuli svieću i za malo sladko usnuli. 


* * 
* 


One tri kalfe nisu su bile još povratile. Istom oko 
ponoći stade lupa na uličnim vratima, a iza toga tetu- 
ranje po hodniku. ' 

K vragu, kakova je to tmina kao u rogu, čovjek 
bi prije i glavu razbio, nego li na vrata pogodio. Mr- 
mljaše jedan. . 

— Tako ti je to u tom prnjavom Varaždinu, čovjek 
bi morao sa kokošima na počinak, ako li ne će, da si 
kašnje u mraku polomi noge. Drugčije ti je to u Pešti, 
gdje po hodnicih i u majstorskih kućah cielu noć gore 
uljenice. | 

— No jesi li našao vrata? 

Evo ih držim već za kvaku. | 

Vrata se otvore i u sobu banu štropotom i bukom 
tri supijana druga. 

— Hej zar nema nikoga, da upali svieću? 

— Ne viči, ne pravi buke, evo žigica, odmah ću 
upaliti. Lovro u istinu našao žigice i upalio svieću. 

Hej ovdje nije naloženo. Zar ćemo kao pseta spa- 
vati u mrzloj sobi? Tuj valjda spava i onaj klipan, koji 
je danas došao. — Probudimo ga, neka naloži peć. 

— Kakova te studen hvata, Bog te vidio, ta meni 
gore prsa i želudac, pa valjda i tebi tako, samo ne znaš 
pravo, što ti fali. 

Fali mi sve, čega nemam, ponajviše novca i vina, 
Da nam je polićak znaš onoga, što smo ga pili u 
Keno-ovoj gostioni, I Kalman naheriv šešir na kicošku 
stane plesati i skakati po sobi, dok se nije zadjeo o 
klupu, gdje su bile poredane zdjele i pehari za umivanje, 
te ih sve provalio i potro. Ona dvojica _prasnu u smieh, 
dočim je Kalman stao psovati i kleti. Tako potrajalo 
oviše od sata. Napokon se počeše razpremati, da legnu 
na počinak. Nu Kalman se jošte nečemu dosjetio. Uzme 
svieću i podje k Josipu. On je spavao mirno, ili se 
barem pričinio da spava, kan da i ne čuje, što se oko 
njega zbiva. Gledj, gledj kako taj spava, porugljivo će 
Kalman, i ustnice mu se miču, taj po svoj prilici sniva, 
da se u nebu s angjeli razgovara, a i onaj polag njega, 
vidi kako je ruke na prsima prekrstio. Ja bih se okladio, 
da mu je naš prorok škapulir o vrat: objesio, pak ga 
sad i u snu čuva, da mu ga tko ne otme. 

— Ne luduj, dometnu Lovro. 

Okladi se, pak ćeš vidjeti, da li ludujem. I Kalman 
stavio svieću na stolac, pošao k Miji, htio ga razkriti i 
svući, da si uvjeri drugove, da on u istinu nosi škapulir. 
Kalman bi to bio učinio, da se nije u taj par pridigao 
Josip iz postelje. U njem već od dugo vrelo i kipjelo, 
al se sustezao; ali sada kad su se htjeli nedužnog dje- 
čaka taknuti, zagrmio oštrim gnjevnim glasom: Otale 

vi, pogana čeljadi! Da ga se nije nijedan ni dotaknuo! 
Prolumpali ste noć — vaša je briga i odgovornost, ali 
da ovdje nas, koji na miru spavamo, vriedjate i napa- 
stujete, to ne smije biti. I ako ovaj čas ne podjete spa- 
vati, poći ću po gospodara, pak neka on odluči izmedju 
vas i mene. 

Sva su trojica zaniemila. Da se je Josip zagrozio 
cielom četom oružnika, ne bi se toliko prepali, koliko su 
se prepali, kad im se zagrozio gospodarom Krupićem. 

Za pet minuta utrnula se svieća i u sobi zavladala 
mrtva tišina. 

Drugog: jutra prvi ustane Josip i probudi Miju. 
Ustani sinko, vrieme je, obuci se i pomoli Bogu, pa ću 
ti pokazati, što ćeš raditi. — Kad je Krupić došao u 
kovačnicu, našao je Josipa i Miju na svom mjestu. 

A gdje su ona trojica? zapita oštro gospodar, 

Opremaju se, jučer je bila nedjelja, pa se s toga 
teže ustaje. | 

Krupić odredio je, što treba raditi, koji se posao 
ima prije dogotoviti, te Josipu preporučio mladoga na- 
učnika, neka bi na nj pazio i upućivao ga. Vi to bolje 
od mene razumijete — završi gospodar — ja sam strog | 
.i nagao; vi će te mu biti bolji učitelj. 

Bio već bieli dan i sunce visoko odskočilo, kad su 
ona trojica došla na posao. Bili su pokunjeni, zamišljeni, 
stideći se jučerašnje pustolovine i ne smijući Josipu u 
lice pogledati. Josip kan da se već ničega ne spominje. 
kaza svakomu posao, a onda svoj rad nastavi. 

Josipe, srdite li se, zapita iza dulje šutnje bojazljivo 
Kalman? Mi smo vas sinoć uvriedili. 

Ne, vi niste uvriedili mene. Vi ste jučer osramotili 
sebe, ponieli ste se kao divljaci. Ovaj put neka to bude, 
ali ponovi li se to jošte jednom, tako mi imena moga, 
ja ne ću više toga trpjeti. Ja vam kažem sada posve 

ozbiljno, da mi u naučnika ne dirate; gospodar ga je 
mojoj pazki povjerio; za njega odgovaram ja. I tim je 
jučerašnjica svršena. 


II. 


Poslovi u Krupića išli su svojim naravnim tokom. 
Posla je bilo uviek u kovačnici: jedne su se naručbe 
dopremale, a druge dolazile u tolikom broju, te jim se 
jedva moglo zadovoljiti. Mijo je bio uvick u kovačnici, 
te je izim neznatna posla, što ga je imao u kuhinji, mal 
ne cieli dan probavio kod kladiva i nakovala. Josip 
držao ga na oku; bio š njim strpljiv, te ga u sve upu- 
ćivao. A_ kako je on bio bistra i otvorena glava shvaćao 
je i pamtio, što mu se pokazivalo, te su mu se već prve 
godine mogli povjeravati manji poslovi. Josip bavio se 
s mladim naučnikom i više nego i s kojim drugim. 

Kalman održao se još neko vrieme u poslu, al 
ćudi i naravi nije promienio. Bio je već svakomu preko 
glave, pa jer se jednoć nešto oštrije sukobio s Krupićem, 
odpustio ga je ovaj, da mu ne smeta i ne zanoveta u 
kući. Zamjenika mu je lako našao, jer su se uviek po- 
najbolji kalfe prijavljali, koji su željeli u Krupića do- 
biti posla. 

Lovro i drug mu Krapinac uzdržali se u kući, te su 
se sve većma priljubljivali Josipu i š njim drugovali. 
Bijaše to u velike zasluga Josipova, koji je bio upravo 
sretan, ako je kojega zabludjela mogao navrnuti na 
pravu stazu. On je tomu rabio najrazličitija sredstva, ali 
uvi&k dobro proračunana i smišljena. Bio je jako iskusan. 
Ta on je prošao i vidio mnogo svieta, te si je upamtio 
što je dobra što li zla vidio, a to je znao u svoju svrhu 
zgodno upotrebiti. 

Poslije večere, prije nego li bi se pošlo na po- 
činak, prikupili bi se svi oko njega, a on jim stao 
pripoviedati toli zanimljivo, da su ga pazljivo i reć bi 
bez preduška slušali. — Osobito izticao bi znamenitost 
i korist zanata, i upućivao, kako ga treba točno i sa- 
vjestno tjerati, a privredu čuvati. Kolika nesreća, običavao 
bi govoriti, a i sramota za mnogoga, koji si ne umije 
za mlada sagraditi bolju budućnost. Mnogi je izgubio 
mladost u dangubi i rasipnosti, a kad je ostario i one- 
mogao, postao je pokora sebi i drugim, jer si nije to- 
liko prištedio, da bi mogao u svietu pristojno živjeti. 
Takav je spao na prosjački štap, obija tudje pragove, 
napastuje druge moleći milostinju, a kad ova ne dotječe, 
prihvaća se drugih nepoštenih sredstva, koja ga dovode 
u tamnicu. Takovi pod konac padaju obćini na teret, 
koja ih mora uzdržavati ili kao bolestnike u bolnici ili 
kao ubogare u ubožištu. Takovi su promašili svrhu života 
svoga, Danas se mnogo o tom piše i govori, kako bi 
se pomoglo radniku i obrtniku. Po mom mnienju pomoć 
je najbolja: rad i štednja; al rad i štednja treba da se 
upire na vjeru, koja s jedne strane zahtieva pravednost 
i sdušnost od gospodara, a vjernost od radnika. Kad 
bi se obrtnici, kalfe i naučnici više bavili knjigom i na- 
ukom, nego li pustolovnom zabavom; kad bi radje po- 
lazili crkve i predavanja, nego li krčme i plesove, mno- 
gomu bi se zlu doskočilo, mnoga bi se nesreća zapriečila. 
Josip je to toli vatreno i zanosno govorio, da su mu 
drugovi oduševljeno povladjivali. 

Od to doba nisu se više rugali Josipu i njegovu 
naučniku, kad bi polazili crkvu i vršili svoje kršćanske 
dužnosti, pače ove godine svi su se zajedno o uskrsu izpo- 
vjedili i pričestili. Dobar primjer, dobra volja mnogo 
može. | 

Krupić je u svem pravo dao Josipu. On ga nije ni 
u čem sprečavao ni smetao. 
njegovu ubilježio si je u svoju spomenicu, te si ju du- 
boko uvriežio u glavu. On se je posve udomio u kući 
Krupićevoj te privikao poslu i načinu života. Um mu 
se postepeno razvijao, a djelokrug se misli sve više širio, 
te je već i pravio osnove za svoj budući život. Tjelesno 
se razvio do podpuna čovjeka, lica obla i rumena cvala 
mu od zdravlja i zadovoljstva, a kosti i mišice ojačale 
mu, kao da su od mjedi i ocieli. Bio krotak i umiljat, 
gotov svakomu na službu i uslugu, pa stoga bio je lju- 
bimac ciele kuće. Majstorica ga volila, Ruža mu bila 
sklona, a Krupić se š njim upravo ponosio. Josip je 
uživao, kako njegov Mijo napreduje. On ga je tako volio 
kao da mu je rodjeni sin. U dvie godine bio Mijo 
podpun kovač, kadar na nakovalu svakoga zamieniti. 

Jednoć došao u Krupićevu kovačnicu prijatelj mu 
iz Optujske ulice, te se stao tužiti na današnje kalfe i 
naučnike, kako površno i zlo rade, a slabo uče. Drugčije 
bijaše to — završi on — u stara vremena, kad smo 
mi učili. | 

— Prijatelju, odvraćao bi Krupić, i nekoć bijaše ih 
kojekakvih, kako ih i danas imade. Da ti pravo kažem, 
ja nemam razloga, da se tužim, jer mi ide sve u naj- 
boljem. redu. Ja imadem naučnika, istom je dvie godine 
u nauku, ali u radu i vještini ne zaostaje ni za jednim 
kalfom. | 

— A to ipak nije tako, mišljaše prijatelj iz Optujske 
ulice. | | 

— Ali bora mi jest tako, tvrdjaše Krupić, i ja ću 
se okladiti s tobom, da će moj naučnik Mijo okovati 
gospodska kola ili kočiju isto onako kao što ja ili ti 
bez svake tudje pomoći. 

Prijatelj kimao glavom. 

— Okladise, alznam unapried, da ćeš okladu izgubiti. 

— Mijo dodji ovamo. 

Mijo se primaknuo: Zapoviedate.  . 

— Bi li se ti usudio ova kolica, što su jučer do- 
premljena, eno pod sušom, sam bez svake pripomoći 
urediti i okovati? 


— Bi, majstore, odgovori posve pouzdano naučnik. 
— Dobro, sutra dobiješ željezo i sve što ti K tomu : 


treba, pa se primi posla. 


Mijo bio zadovoljan i presretan, što se gospodar - 


toliko pouzdaje u njegovu vještinu, te odlučio uprieti 
sve sile, da mu zadovolji. 

— Susjede, dodji za četrnaest dana, da vidiš i da 
se uvjeriš, koliko valjan naučnik i za dvie godine može 
napredovati, ako mu se daje prilike i dovoljna vremena. 
Naravno, ako ga tko upotrebljava za ribanje i nošenje 
djece, za dvorenje kokoši i svinja, tada će on, ma i pet 
i šest godina bio u nauku, ipak pod konac ostati glupan 
i trubilo. Tako većina vas majstora radi, pa vam za to 
i ne valjaju naučnici. 

Mijo se nekim zanosom latio posla. Svaki komad 
željeza promjerio, izpitao, na sve strane pregledao prije, 
nego li ga je metnuo na nakovalo pod kladivo. Kad što 
onako po strance pogledao Josipa, da li što prigovara, 
pa kad se ovaj samo zadovoljno nasmješio, nastavio je 
svoj posao, dok ga nije posvema dogotovio. Kad je po- 
sljednji čavao zabio, uzdahnu od srca i reče: Hvala ti, 
Bože, dovršio sam. 

Poslije četrnaest dana došao je po dogovoru pri- 
jatelj iz Optujske ulice, dovedavši sa sobom jošte drugu 
dvojicu majstora, da vide majstoriju toli hvaljenoga Kru» 
pićeva naučnika. Oni su pomno komad po komad pre- 
gledali, ali ničemu nisu mogli prigovoriti. Djelo bi bilo 

na čast i vrsnijemu majstoru. Njima nije nikako moglo 
u glavu, da bi to bio Mijo sam načinio. No Krupić je 
ponosno tvrdio, da je to djelo baš samoga Mije. 

Mijo, nastavi Krupić, uzeo sam te na četiri godine 
u nauk, al sam već onda obrekao, da ću te i prije 
osloboditi, ako budeš vriedan. Dvie su godine što si u 


mene, danas godinu dana biti ćeš slobodan, biti ćeš 
kalfa. 

“ Današnjim danom mislio je Mijo, da je postao drugi 
čovjek; jer je pokazao koliko mu vriedi pamet i mar- 
ljivost, te se nadao boljoj budućnosti svojoj. 

U toj radosti jedno se ga neugodno dojmilo. Pred 
nekoliko dana pohodio ga je njegov susjed i zemljak 
kovač Gjuka iz Željkovca, koji je bio po nekakvu poslu 
ovamo došao, i on mu je pripovedao Željkovačke zgode 
i nezgode od ono doba, kako je on otišao. Od njega 
saznao je za nesreću Markove obitelji. Za njegovu je 
smrt znao; jer je tada bio u Željkovcu, al ga je neu- 
godno dirnulo, kad mu je Gjuka pripovjedio, da se je 
Markova kuća i grunt prodao za dug, a siromašna Kata 
i Jaga, da su se morale izseliti. On je od sada jošte 
više želio, da može što prije svršiti svoj nauk i vratit se 
kući. Jaga mu je uviek bila na srcu; a ona je tako ne- 
sretna, kao što je i on nekoć bio. 


IV. 


Dosele je sve prolazilo ravno i gladko, kan da se 
išlo sjegurnim utrenikom, al sad na jednom kan da je 
stalo zapinjati. Siromah Mijo, koji je već mislio, da je 
na domaku svomu cilju, došao iz nebuha u položaj, da 
se gori ni pomisliti ne može, i koji mu je sve do sada 
zasnovane osnove mogao razoriti. 

Jagica i Mijo. 9 

Majstor Krupić bio je nekog jutra neobično uzrujan 
i zle volje. Težkim korakom koracao je po sobi gore 
dolje; sad mislio i popostao, a sad se opet razmahao i. 
razpuhao. Tri sta mu gromova, škripao zubima, kradja 
te kradja i ništa drugo, a to se u mojoj kući prije nije 
dogadjalo. Izvadi kožnatu novčarku, broji komad po 
komad, badava brojio, koliko mu drago, ne može na- 
brojiti nego 90 for., dočim je jošte jučer na večer bilo . 
125 for. fali dakle 35 for. Kamo su dospjeli? 

Ženo dodji ovamo! povika ženi si. 

Žena unidje, iz nabrana čela muževa i iz mrka mu 
pogleda opazi, da se sprema oluja. 

= — Što želiš? upita. 

Kaži mi ponajprije, jesi li jutros bila u mojoj sobi č 

Stara se začudila pitanju, ali namah odgovorila. Kad 
sam ustala, pogledala sam u tvoju sobu, a ti si još 
spavao. Ja sam tada otišla u crkvu; znaš danas je dan 
smrti moje majke. 

Je li Ruža kod kuće? 

Otišla je na trg po stvari za kuhinju. 

Dobro, kad se vrati reci joj, da namah dodje k meni. 
Za kakova pol sata bila je Ruža kod oca. Krupić za- 
ključao vrata. 

Jesi li jutros bila u mojoj sobi? 

— Nisam, odvrati ponešto smetena, ali bez promi- 
šljanja. Čula sam, kako si se kasno vratio, pa te nisam 
htjela buditi. | 

Tko je dakle bio u sobi? | 

Tko drugi nego Mijo? on ti čisti odielo; kad sam 
odilazila, unišao je on u tvoju sobu i ponio odjeću. 

Nisi li možebiti trebala novaca, pa ih uzela iz moje 
novčarke, jer u njoj fali 35 for. i to dvie desetače i tri 
petače ? | 

Niti sam ih trebala, niti sam ih uzela, jer koliko 
treba: za kuću, daješ mi redovito svake nedjelje. 

Ružo! oštro će otac, govori istinu, jer_ može biti 
nesreće, govori jesi li uzela novce? Nemoj me varati i 
obsjenjivati, moglo bi ti presjesti. | 

Kunem ti se, oče, da se nisam tvoje novčarke ni 
dotaknula. 

Idi — za četvrt sata neka dodje Mijo. 

Krupiću trebalo sve snage, da se sabere i snadje. 
Stara nije uzela, to sam sjeguran, jer da je uzela, ne bi 
. imala užroka tajiti, ona bi to i kazala. Ruža se kune, 
da se novčarke nije ni dotaknula, a novac je ipak iz 
novčarke izvadjen; morao ih je dakle jedini Mijo uzeti. 
Al Mijo bio je uviek pošten, gotov svetac, pa on da 
je to učinio? Al vrag ne spava, siromah čovjek gotov 
djavo, snašla ga napast, pa učinio, što ne bi bio smio 
učiniti. I Krupić stvorio si sud, da ga je Mijo okrao. — 
Mijo je unišao u sobu. 

Krupić ga mrko pogledao i promjerio od pete do. 
glave. Strašno je izgledao: gnjevan, gotovo biesan. Mijo: 
ga još nije nikada takova vidio, te ga s toga stislo oko 
srca, a noge mu stale klecati. 

Ti si bio u mojoj sobi jutros? 

Jesam, odvrati ovaj. očistio sam odielo. 

Jesi li vidio moju novčarku ? 

Kad sam prašio hlaće izpala je iz žepa, ja sam ju 
digao, i stavio na svoje mjesto. 

Nisi li otvarao? U novčarki bilo novaca, a sada ih 
fali; pošto nije nikoga drugoga bilo blizu, izvan je svake 
sumnje, da si ih ti uzeo, ili što je svejedno ukrao. 

“Mijo bi se prije smrti nadao, nego li tako oštru 
prikoru, pa se s toga okamenio. Gospodar je to držao 
za sjeguran znak njegove krivnje. Ali mladić se ipak 
sabrao, te će razgovietnim ako i dršćućim glasom. 

| * 

Gospodaru, ja ne znam što vam je dalo povoda, 
da o meni sumnjate, siromah sam, ali za to nisam ne- 
pošten. Vaša me potvora baš porazila. — — Ja vas 
uvjeravam, da ja nisam novčarke otvarao, niti iz nje 
novac izvadio. 


Nesmotrena rieč Mijina, potvora u toliko raz- 
plamti Krupića, da se po gotovo zaboravio, stisnuo pje- 
stnicu, te siromašnog dječaka po licu udario, da mu se 
u jedan mah sto svieća zablieštilo pred očima. M. 

— Evo ti potvore, balavče jedan, ja da potvaram  , 
koga? Toga mi jošte nitko nije predbacio. Nu znat ćeš 
ti što to znači takova što nabaciti u lice svomu gospo- , 
daru. S mjesta ćeš sa mnom na magistrat; ondje će te 
jur naučiti pameti, a kašnje dat ću te odpremiti kući 
kao tata i zlikovca. I Krupić natukav u jarosti kapu na 
glavu, pograbio za ruku mladića te ga odvukao sa sobom. 
na gradsku viećnicu. 


Tudier izkaže što je znao, grede Miju stražarom: 
u ruke, a gradski kapetan dade ga zatvoriti. 

Vrativši se kući minu ga gnjev i bjesnilo, te podje 
na svoj posao. 

Gospodine majstore, reći će kod zajutraka Josip. 
Vi ste kako sam vidio i čuo odveo našeg naučnika na 
magistrat i valjda ga dao zatvoriti; bih Ji smio znati, 
što je sakrivio? 

— Okrao. me, 35 forinti izvadio mi iz novčarke; 
odvrati ovaj. i 

A jeste li osvjedočeni, da je to baš Mijo učinio? 

Krupiću se iznovice stale kostriešiti obrve i stiskati 
ustnice, no za čudo svladao se i odgovorio: Jesam. Mijo 
bio je vaš ljubimac, vi ste mu bili učitelj, ali ste od njega 
načinili hrdjava čovjeka i licemjerca: Vidi se, da _bogo- 
moljci nisu uviek najbolji ljudi. po 7 

Krupić je očevidno nišanio na Josipa. Ovaj je to i 
razumio, te ga stalo težke nutarnje borbe, dok se je 
savladao. I nije progovorio ni rieči. 


Ostali kalfe klimali su glavom; nisu mogli vjerovati 
da bi njihov gospodar bio pametno i razborito uradio. 

Poslije podne imao je Josip u željeznari posla, da 
nabavi željeza; a pošto je dućan bio tek kakovih sto 
koračaja udaljen od viećnice, skočio je onamo, da pri- 
gleda k Miji. Stražar ga poznao, pa ga pustio k njemu. 

Mijo sjedio na drvenoj klupi, blied pogružen, glava 
klonula mu na prsa. Opaziv Josipa, podje prema njemu 
-uprvši oko u njegovo lice. Taj pogled bio je tako bolan 
i očajan, da je do dna potresao srcem Josipovim. 

Mijo, došao sam, da te vidim, i nešto zapitam. Znaš 
i sam, da sam te od prvog časa zavolio kao sina svoga, 
i da sam ti bio kao otac, a i danas mi je tvoja sudbina 
na srcu, te želim da ti pomognem ; ali zato zahtievam 
od tebe, da budeš iskren i otvoren. Reci mi dakle, jesi 
li kriv, jesi li gospodaru uzeo novaca? Ako jesi, učinio 
si zlo; al svakako je bolje, da priznaš nego li da tajiš. 
Priznanje znak je pokore, a tajenje znak je okorjelosti. 
Pokorom se prašta, a okorjelošću pooštruje kazan. | 

Mladića obhrvala bol, te je gorko proplakao. Sjetio 
se kobnog onog dana, kad su ga u Željkovcu obiedili 
i potvorili, da je guske pokrao; a sad evo opet ga na 
mukama, jer da je novce pokrao, a bio jei onaj i ovaj 
put nedužan. i 

Ne plači, Mijo, jer plačem ne ću ništa saznati, a ja 
ipak moram doznati živu istinu, odgovori mi dakle na 
pitanje. 

Ja sam nekriv, i Bog mi je svjedok, da si nisam 
nikada ništa tudjega prisvojio, pa ma bilo koliko crno 
pod noktom. | 

A sumnjaš li možda ti na koga, tko bi bio mogao 
. te novce ukrasti? 

Ja ne sumnjam ni na koga. 

Dobro ja ti vjerujem. Budi strpljiv i uzdaj se u Boga. 
Uči se podnositi nepravde, ali ti ih nikomu ne nanosi. 
Tako stoji u knjizi tvojih opomena. Dakako, to je nešto 
gorko, ali vodi do sjegurne pobjede. 

— S Bogom, Mijo, umiri se; ja bdijem nad tvojom 
sudbinom. Josip vrati se kući podpuno uvjeren o Mijinoj 
nevinosti. | 

Drugog dana opet je imao Josip posla u gradu, 
gdje se i podulje zadržao, te se istom pod večer vratio, 
izviestivši gospodara, da je izvršio sve njegove naloge. 

Treći dan osvanu nedjelja. Krupić se već jutrom 
odvezao u rod na Vinicu, te će se istom u večer vratiti. 
Poslije podne imadjahu kovački kalfe svoj sastanak kod 
crnoga orla. Josip je unapried rekao, da ne će onamo, 
ali je nagovorio svoje drugove da svakako podju; radilo 
se o podpornoj zakladi za nastradale kovačke kalfe. — 
Objed se je brzo svršio ; jer je svaki hitio svojim putem. 
Josip ostao sam, te šetajuć po sobi mislio, snovao, pro- 
matrao. Bio je uzrujan; valjalo je raditi, a nije pravo 
znao, kako bi započeo. Mora biti, reče sam sebi, te obu- 
kavši novi fini kaput, izadje na hodnik, a preko hodnika 
izravno u Krupićev stan. U sobi zatekao je Ružu, bila se 
je upravo obukla da izadje, te je primjerala šešir na glavu. 
— Opaziv Josipa odloži šešir, i upita onako prijazno 
sa smieškom na licu: Vi valjda tražite majku; ona je 
pošla u gornju sobu, da po običaju malko odpočine. 

— Ne, gospodično, ja tražim upravo vas, jer bih 
se želio s vami u četiri oka porazgovoriti. | 

Samo ako ne bude dugo trajalo, čujte u Teviio 
crkvi zvoni k večernji, a ja bih želila onamo. 

Svejedno, odvrati Josip, ako zakasnite onamo, do- 
spjet ćete na vrieme Kapucinom. Ondje počinje se bla- 
goslov u četiri sata. | 

Danas je već treći dan, što je Mijo u zatvoru. 

Jest siromah već treći dan, sažalno će Ruža, tko 
bi si bio to od njega i pomisliti mogao. 

Ja sam radi njega u njegovu poslu došao do vas, 
reče Josip. — 

Vi ste mu prijatelj reć bi kao otac, te valjda želite, 
da bih se molila ocu, ne bi li mu oprostio; ja sam to već 
mislila, al vi znate, kakav je otac, to ne bi koristilo. 

Ne baš tako, gospodično, već malko drugčije na- 
stavi Josip. Ja svakako želim, da govorite s ocem, i da 
ga sklonite, da on sutra dovede Miju opet u kuću. 

Ruža otvori oči te nešto ozbiljnije pogleda u Josipa. 
Ona nije shvatila njegovih rieči. 

i Meni se čini, da se vi šalite ili da ne poznajete oca. 
Prvo vam ne dolikuje, a drugo ne mogu vjerovati, ta 
vi ste već deset godina u kući, te mu poznate ćud kao 
što i ja. : | 

Istina je, al ja ostajem kod svoga, i držim, da vi 
jedini možete spasti Miju, a dobro je i za vas, da to 
učinite. S molbom da ga pomiluje, da mu oprosti ne bi 
uspjeli. Toliko uvidjam i ja sam; al nedvojbeno bi uspjeli, 
kad bi rekli ocu, da Mijo nije kriv, da on nije uzeo 
novacA. Otac vam dakako ne bi vjerovao; on bi pitao 
za pravoga krivca, a vi bi ste. ga morali tada odkriti. 

A što ja znam, tko je ukrao? upade mu u rieč Ruža, 
kojoj je za cielog razgovora bivalo nekako neugodno, te, 
se počela uzrujavati. 

— Vi ga znate i morate _ ga odati, jer to od vas 
zahtieva vaše poštenje i čast vaše obitelji 

— Josipe, vi se zaboravljate. — Molim vas, ostavite 

.me na miru. Na to ustane naglo, pograbi šešir u očitoj 
namjeri, da se rieši dosadnoga pohodnika. | 

> Molim vas, gospodično, primirite se i ostanite gdje 
jeste; jer tim ne ćemo doći kraju. Otidjete li, ja vam jamčim 
svojim poštenjem, da će Mijo sutra biti slobodan. Ja ću 
sam ići na viećnicu, ondje dokazati, da je Mijo nevin, 
ali ću ondje i pravoga krivca odati. 

Znate li ga vi? 

Znam! odvrati ozbiljno. 

A tko je taj? 

— Pogledajte u zrcalo, pa ćete ga vidjeti, 

Ruža ustane te onako nehotice pogleda u ogledalo. 
Prepala se i zavrisnula, jer je svoje bliedo lice i smetene 
. oči zapazila. 

— No jeste li vidjeli krivca? ledenim će mirom na- 
staviti Josip. 

— Vi dakle držite, da sam ja ocu uzela novac, da 
sam ja onaj krivac, koga biste vi odali. To je potvora 
i kleveta, kojoj se nisam od vas nadala. A gdje su vam 
zato dokazi? 

Gospodično! gorkim će peaičkomi Josip. Vi me 
zbilja ne poznate, jer inače ne biste mogli predmnievati, 
da bih vas ja mogao okriviti s takova čina, kad ne bih 
za to imao neoborivih dokaza. 

— Gdje su vam, kažite ih, ako ste pošten čovjek? 
Josip je ostao i sada hladan, te izvadiv iz žepa list, po- 
kaza ga iz “daleka Ruži. 

Poznajete li svoje pismo? priznajete li svoj podpis? 
Pisan je onog jutra kad su novci izginuli, podpisana je 
Ruža Krupić, a u posljednja dva redka piše: Primi dakle 
ovih 35 for. Težkim sam trudom i grižnjom savjesti do 
njih došla, bojeć se, da će koji nedužan radi toga na- 
stradati; ali ovo neka ti bude dokaz, koliko te volim. 
— Tvoja do groba Ruža Krupić. 

Ruža kao podivljala, skočila, da mu ugrabi list. No 
Josip je bio na oprezu. 

Gospodično, okanite se ćorava posla; taj list bolje 
se čuva, nego li novčarka vašega oca. Da mi ga ugra- 
bite, počinili bi uz kradju jošte i otimačinu 

List je moj a ne vaš, dajte ga ovamo. 

Varate se, nastavi Josip, list je bio vaš, ali vi ste 
ga poklonili, kao što ste i novce poklonili. Vaš oda- 
branik pridržao je novce, a vaš list, u kom ga uvjera- 
vate o svojoj ljubavi, prodao je za kukavnu forintu svomu 
drugu, a ja sam ga od njega prekupio za dva forinta, 
Dakle vidite i sami, da je taj list sada moj a ne vaš. 

Ruža prikrila si lice objema rukama i pala na divan; 
prevladao ju stid i bojazan. Josip je stao nepomičan, al 
je opazio, da se Ruža guši u plaču. Pustio ju, neka se - 

izplače. 
Vi ste se činili uviek prijatelj ovoj kući; i mi smo 
vas uviek susretali i pazili kao prijatelja, a vi koliko si 
niste uzeli truda i napora, da se dobavite dokaza 
moje krivnje, moje sramote. Vi valjda uživate u svojoj. 
pobjedi, al to vam je kukavna pobjeda nad slabom za- 
bludjelom djevojkom. 

Gospodično, vi me krivo sudite, ja sam se ne šamo 
 pričinjao prijatelj vašoj kući, već ja sam to bio u istinu, 
- i ostat ću do svoje smrti, a tomu je najbolji dokaz ovaj 
naš razgovor. Kad mi ne bi stalo do vas i dd vaše kuće, 
ja bih mogao pustiti, da se vaše ime poteže po kaljavih 
neopranih ustijuh, ja bih mogao pustiti, da vam poštenje 
 okaljaju blatom, ja bih mogao pustiti da taj list ide 
od rukđi do ruku, da služi sredstvom vašeg poniženja, 
"da se izmami novac bud od vas bud od vašeg oca. Ja 
sam taj list kupio od konobara kod »Divljeg čovjeka«, 

koji se hvastao, da će š njim k vašem ocu, a on da 

će ga punom pregršti srebra odkupiti. U meni uzavrela 
krv, ja sam odlučio, da taj list dobijem u svoje ruke ; 
pa da bi se bila zanj tražila i deseterostruka odkupnina, 
ja bih ga bio izkupio, da tim pokrijem vašu lahkou- 
mnost, koju bi zlobni ljudi posve drugim imenom krstili. 
Sada sudite, jesam li jato učinio iz neprijateljstva ili 
ćak iz zlobe. 

Ruža se pridigla, pristupila k Josipu, i stala ga 
sklopljenim rukama moliti: Prijatelju, pogriešila sam, 
smilujte se, dajte mi list. Vi mi se valjda ne ćete 
osvetiti. 

. Gospodično, ja vam nemam što oprostiti. Vi niste 
* sagriešili meni već Miji, koji nedužan trpi. Vi ga morate 
spasti. To ćete i sami uvidjeti. Njemu se mora povratiti 
. poštenje, koje mu se otelo; a to se može samo onda, 
ako se dokaže, da je on čist. Vidite, gospodično, on je 

siromak ali je pošten. On nema oca ni majke, a svu 
su mu imovinu s raztrošnosti njegovih roditelja razgrabili. 
On je svom snagom pregnuo, da si izvojšti dostojan | 
položaj razumna čovjeka; a tomu je prvi uvjet poštenje, 
dobar glas. Uzmite mu ovaj, a vi ste ga upropastili. 
Nazovite ga tatom i varalicom, pa će svatko pred njim 
vrata zatvarati. Pomislite si, što bi bilo od njega, da ga 
odprate kući s popratnicom, da si je gospodara okrao? 
Ne bi li to bilo za njega gore od iste smrti? A kažite 
mi, gospodično, bi li vam duša ikad mirovala kod same - 
pomisli, da ste vi tog siromašnog dječaka duševno ubili 
ili barem bili uzrok njegove propasti? Ne gospodično! 
ja vas dobro poznam, te znam, da vam toga ne bi po- 
dniela savjest. Za list nemajte brige; on ne će doći ni 
u čije ruke više. Čim se Mijo sutra vrati, lista je nestalo 
za uvieke: spalit ću ga, 

— Svjetujte mi, što da učinim. Moj je položaj 
zdvojan, ta volila bih da me žive nema. Bojim se oca! 

Nemojte tako, malodušnost ubija, a pravo kajanje 
pridiže. Meni je u istinu težko svjetovati, ne s toga kan 
da ne bih znao, što vam je uraditi, već s toga što ne 
znam, da li ćete to izvesti, što bih vam kazao. 

— Josipe, vi me sada prezirete ? 

— Što vam to dolazi na pamet? Kad bi vas pre- 
zirao, ja ne bih tako radio. Ja vas samo sažaljujem i 
želim, da vam ovo bude nauka za budući život. 

— Jošte bih vas molila, da mi kažete; jeda li me 
držite za osobu već pokvarenu, što bi se doduše iz 
«moga nesretnoga lista moglo naslućivati? 

— I opet vam iskreno velim, da vas ne držim za 
takovu. Vi ste bila samo lahkoumna i neoprezna, te ste 
se upustila u dopisivanja, čemu svemu niste znali pro- 
računati domašaja. Vi ste bili na putu, da posrnete ; 
ali ovaj medjučin zaustavio vas je na pol puta. Sačuvao 
vas je od duševnoga pada. Vi imate sada priliku, da 
 zagledate u ponor, nad koji ste se već na pola nagnuli. 
Onaj vaš krasnik Marčević proćeran je iz gimnazije 
zbog noćnog skitanja i pijančevanja. On vas je molio, | 
da mu dadete novaca za školarinu, knjige itd. A on je 
tim novcem sa svojimi drugovi išao »Divljemu čovjeku«, 
gdje. je u dva dana sve prorajtao; a vama za sve ovo 
može biti jedino to utjeha, što vas tom zgodom nisu 
zaboravili već su vas nazdravljali kao dobrotvorku, i buduću 
gospoju Marčevićevu. Oprostite, što vam to spominjem, 
u buduće ne ću, al sada činim to zato, jer bih rado po- 
digao bedem proti sličnoj zabludi, te vas od nje izliečiti. 
U ostalom vi možete uviek na mene i na moje mE 
teljstvo računati. 

Hvala vam, dahnu Ruža, a sad me svjetujte. 

Ponajprije sporazumite se s majkom. Možete joj 
saobćiti sav naš razgovor; majke su obće razborite i 
domišljate. Približite se ocu, pa mu kažite otvoreno, da 


140 


vam je trebalo novaca, možebiti u koju plemenitu svrhu : 
itd. No vi ćete u tom i sami naći zgodnih rieči i načina 
Otac mora svakako biti uvjeren o Mijinoj nevinosti. 

Učinit ću po vašoj volji ili pravije po svojoj du- 
žnosti. Zadajem vam rieč i obričem, da me nikada više 
ne bude u sličnoj neprilici. 


* *k 
* 


Drugi dan začudio se Josip, kad je pred kućom 
opazio uprežene karuce, a jošte se više začudio, kada 
je malo kašnje opazio i Ružu, svu u zimsko odjevenu, 
gdje sjeda u kola, a u kolima je bio veliki kovčeg, što 
ga je kočijaš od traga svezao. Ruža sjedjela pognute 
glave na sjedalu. Kočijaš zviždnu bičem, a konji su odkasali 
preko franciskanskoga trga u Milničku ulicu. 

Kašnje se u kući pronio glas, da je Ružina tetka 
. oboljela, te si pozvala na neko vrieme nećakinju, da ju 
dvori i pripazi. 

U cieloj kući vladala je danas sumorna tišina. Stara 
Krupićka prolazila iz sobe u kuhinju i obratno po više 
puta, glava joj bila zavezana, što je dalo naslućivati, da 
joj nije najbolje. Sluškinja priugotavljala objed, ali je 
bila namrgodjena. Po više puta zapitala gospodaricu za 
ovo ili ono, ali nije dobila odgovora. U kovačnici se 
radilo, ali osim kladiva, što je odjekivalo na nakovalu, 
nije se nijedna čula. Josip bio smrknut, to su opazili 
drugovi mu, pa ga pustili u miru. O podne bio stol 
prostrt i juha na stolu. Kalfe su čekali kod stola na 
Krupića, koji se jošte nije bio iz grada povratio, kamo 
. je prije dva sata otišao. Napokon počuli su se na ho- 
dniku čvrsti koraci, i vrata se otvorila, te u sobu stupio 
gospodar vodeć sa sobom Miju. — Čelo se Josipovo : 
razvedrilo, a Lovro sa svojimi se drugovi zadovoljno 
nasmiešio. 

— Prijatelji! tako bi Krupić običavao zvati svoje 

ljude, kad je bio dobre volje; doveo sam evo natrag 
* našega naučnika Miju, te sad pred vami izpoviedam i 
priznajem, da sam mu krivo učinio, kad sam ga sa 
okradje obiedio. On nije ništa ukrao. Danas pronašao 
sam krivca, ali taj nije Mijo, već netko drugi. Ovaj vam 
slučaj svjedoči, kako se u sudu ne smijemo nikada pre- 
nagliti; jer bismo mogli i nevina žrtvovati. Ja sam Miji 
-ote€o ma i nehotice poštenje, ja mu ga evo pred vama 
vraćam. Ja sam to isto u magistratu učinio, gdje sam 
svjedočbu o Mijinoj nekrivnji za vječnu spomenu dao u 
zapisnik ubilježiti. 

Mijo ne zamjeri. Mnogo si toga već pretrpio, pa 
ćeš znati i to pregorjeti. Ostaj onakav, kakav si bio do 
sada: pošten i radin. A da ti bude za tvoje patnje ka- 
kova takova odšteta, ti od danas, ako i nisi jošte oslo- 
bodjen, dobivaš u mojoj kući mjesto i plaću sa ostalimi 
kalfami. Jesi li zadovoljan ? 

Hvala, gospodaru — jesam! 

Ruža se istom iza dva mjeseca povratila, a za sve 
ovo vrieme kao što i kasnije nije se o ovoj zgodi ništa 
spominjalo. | 


V. 


Sreća je u svietu vrlo prevrtljiva: uz koga se 
- jednoć priljubi, do skora mu okrene ledja, te mu se 
iznevjeri. To je obično težak udarac za onoga, koji je 
. samo po imenu i kazivanju poznavao nesreću. 

| Krupić bio je čovjek radin i sve mu išlo za rukom. 
On nije bio ohol, ali nije bio baš ni proniknut onim 
kršćanskim duhom, koji bi imao upravljati rad i privredu 
ljudsku. Neznajući za bol i stradanje nije ih razumio ni 

> uvažavao kod drugih. Do skora počela ga ostavljati stara 
sreća; a to je on težko ćutio. 

Jednom sjedeć u svojoj sobi sa obitelju, donio mu ' 
listonoša list. On ga je od davna očekivao; jer je imao 
u Beču sinove, koji su mu se redovito svaki mjesec 
javljali, a često i po više puta. On je takove listove 
s veseljem primao, sa slašću čitao; jer je u njih" uviek 
našao, što bi mu očinskomu srcu godilo. Sinovi bijahu | 
mu u istinu na ponos. Čestitim vladanjem znali su se: 
uznieti nad svoje drugove, a znanjem i marljivošću nisu 
zaostajali ni za najboljimi. Ove godine pripravljali su se 
za stroge izpite. Otac je bio uvjeren, da će ih položiti 
s odlikom, pa je svaki čas očekivao o tom ugodnu viest. 

Hvala Bogu — reče Krupić — evo pisma. Pri tom 
mu se lice razvedrilo, i on požudno pružio ruku za listom. 
Pogleda napis, pečat, poštarsku biljegovku, jest, jest iz 
Beča! Jučer je predan, a danas je već prispio. Željeznice 
ipak vriede nečemu. Valja znati, da je inače PIUIOI bio 
neprijatelj željeznici. E? 


"Sad da vidimo i čujemo, što nam ta mlada gospoda 
pišu. Krupić nataknuo očale, a stara mu se i Ruža što 
bliže primakle; da im ne bi koja rieč izmakla. Prelomio 
pečat, pogledao podpis. — Milan Krupić. 

Stari stao čitati: | | 

Ljubezni roditelji! Već prije kakovih osam dana 
bijah dogotovio list i zapečatio, samo da ga odpremim | 
na poštu; no nešto je iz nenadana došlo, te sam list 
zaustavio, da vam ga za koji dan kašnje pošaljem. (Kru- 
pićevo lice uzelo se mračiti.) U Beču zavladala: je oso- 
bito medju mladeži pošalina (tifus), na kojoj je nenadano 
i Mirko obolio. (Krupićeve su ruke drhtale, a glas mu 
postajao nesiguran.) Ja sam učinio sve, što sam rnogao 

učiniti. Pozvao sam lječnika jednog, drugog i trećeg i 
ovi su danomice po tri puta dolazili. Ja sam bio uz 
njega dan i noć, da mu pomognem, Ali sve bijaše 
uzalud: tudier ne mogahu ni ljekovi ni lječnička vještina 
pomoći. Pozvao sam svećenika. Mirko se izpovjedio i 
pomirio s Bogom. Ja sam satrven sjedeć mu kod po- 
stelje zurio u njegovo bliedo lice i u njegove upale oči, 
te se razplakao. Brat to opazio, pa mi slabim glasom | 
prišaptnuo: 5 Bogom brate! Ne tuguj i ne plači za 
mnom, to je Božja volja — Pozdravi mi oca, majku, 
sestru, pa i dobroga Josipa. Tješi ih i nastoj im podvo- 
stručenom ljubavi nadoknaditi moju ljubav, koju sa sobom 
nosim na drugi sviet. Mirko zamuknuo za uvieke; po-. 
ljubiv razpelo što ga uviek imao uza se. otvorio oči, a 
za trenutak ih za uviek zaklopio: umro je. (Starac 
preštao čitati; list mu spao iz ruku, srušio se na divan.) 
U sobi čuo se plač i glasno jecanje upravo u čas, kad 
.je-unišao Josip. Opaziv to, prepane se pomislivši: Bože! 
što se to dogodilo. Opazivši na podu list, dignu ga i 
proleti okom. Umro im Mirko. — Poznavajući staroga 
i njegovu“ narav znao je dobro, da ne će tako lahko : 
pregorjeti sina, ta on je svoje sinove upravo strastveno 
ljubio. 

Prva se osviestila Ruža. Spazivši Josipa šaptnu mu: 
Nesreća, nesreća, Mirko je umro. 
= Da, nesreća; al ja vidim najveću nesreću u tom, 
što ju vi ne ćete znati podnositi. Tko će staroga utješiti, 
ta on nije nikad ni pomisliti mogao na smrt svoga sina, 
a ipak čovjek se rodi, pa i umrieti mora. 

I majka se pridigla, i niemo buljila u Josipa i kćer ; 
al otđc, on se ni ne miče. Bože! da mu nije kap pala? 
poviče ovo sve troje. Na to odkopča mu Josip prsluk, 
nakvasi čelo i sljepočice octom, dok je mogao oči otvo- 

. riti; ali pogled bio mu je divlji. 

— Gdje je Mirko? Ubiše ga, a da mi ni kazali 
nisu; barem bih ga pogledao, i š njim u grob [egao. 
Tako stane buncati Krupić. 

Majstore! budite čovjek, kakav ste uviek bili. Umr'«ti 
mora svaki, koji se rodio. Utješite se. Bog je dobar, 
te zna što čini. Podložite se mirno njegovoj svetoj volji. 

Da, da, lasno je to reći; ali moj sin umre, moj 
dobri sinko! Neka bi umirali prosjaci, siromasi, i onako 
su drugim na teret, neka bi umirali starci i nemoćnlici, 
koji su se preživjeli na svietu, al mlad čovjek u napunu 
svojih godina da umre, mladić koji si je neumornom 
naukom mal ne osigurao sretnu budućnost; koji imade 
sposobnosti i sredstva da živi u svietu? Taj da umre? 
— Bože i ti si nepravedan! Kojim pravom oteo si mu 
diete, koje sam težko i mučno na noge: podigao i 
osovio ? 

— Onim istim pravom, dometnu posve ozbiljno 
Josip, kojim vi savijate ili kidate željezo na vašem na- - 
kovalu. 

Stojalo je mnogo truda, dok je pošlo za rukom 
umiriti starca. On bi u bjesnilu psovao na nebo i na 
sve, što je u nebu. | 

Starac nije list do kraja ni pročitao; a niti mario 
znati, što je još u njemu. — Milan je jošte izvjestio, da 
su ga na Verinžkom groblju sahranili onako, kako se 
je to pristojalo mladiću njegova položaja. Sva mu je 
sveučilištna mladež izkazala na grobu posljednju počast. 
U listu bio je račun pogrebnih troškova. Na posljedku 
moli Milan roditelje, neka ne bi odviše tugovali, jer da 
će se i onako jednoć sastati. Ocu se dakako nije smjelo 
kazati za pogrebne troškove. To je podmirio Josip. | 

Prodje iza toga dva mjeseca. Krupić se umirio. — 
Al mu se o Mirku nije smjelo spominjati; on si je nekako 
utuvio, kao da ga i nije bilo. Svu svoju ljubav prenio “ 

je na sina Milana. Ovaj mu je češće pisao, te ga i iz- 
 viestio, da će u srpnju položiti posljednji izpit; ali ni u 
jednom listu nije ni riečju brata spominjao; jer mu je 
tako majka bila poručila. 

: Ta se bol nekako prikrila, akoprem joj je korien 
ostao u starčevu srcu. 


* * 
* 


Krupić imao je osim kuće u dravskoj ulici na 
dravskoj cesti i zaselak (majur). Ondje je imao krave, 
konje, ondje tovio krmad. Sve mu je to trebalo, jer se 
je u kući za mnogobrojnu čeljad i puno trošilo. Taj 
majur bijaše jedva kakovih deset časaka odaljen od kuće, 
te ga je s toga lahko nadzirao, a i ona služinčad dobi- 
vala je hranu u kući. U zaselku bio je štagalj, štala 
i prostran kotac. Zgrade su bile od drva. Već je nešto | 
. siena bilo. u nutri a i slame. Košnja jošte nije bila posve 
svršena. Bilo je to početkom srpnja, Krupić se svojski pri- 
hvatio posla da svrši košnju i pospremi sieno. Kako je 
bilo povoljno vrieme, nadao se, da će u tri četiri dana 
. dovršiti posao. Bio je sumoran dan, već iz jutra žeglo 
sunce, a oko podneva stali se na obzorju pomaljati 
'sivkasti oblaci. Na sjenokoši ostalo je kakovih pet vozova 
suha siena u redovih, a to je trebalo svesti pod krov. 
Krupić je bio neumoran, on je i sam radio na livadi, 
da mu je sve znoj kapao s čela, i upravo kad su po- 
sljednji voz iztovarili, stala je kiša prokapljivati. Hvala 
Bogu, da je tako, kiša će pomoći otavi, rekne Krupić, 
samo kađ smo utekli sa sienom pod krov; sada neka 
pada. Kući se vrati kad se je već mrak uhvatio. 


Za večere čula se jaka grmljavina a i munje stale 
su nebo prosijecati. Krupić zapali uljenicu pred slikom 
svetoga Florijana, jer je on čuvar od vatre. Grmljavina 

bivala je. sve jača, a kad što se od “silne tutnjave 
groma i kuća uzdrmala. U to se oglasi zvonce najprije 
u Pavlinskoj, onda u Franciskanskoj i napokon u župnoj 
crkvi, a izvana čula se vika: Vatra! vatra! Krupić 
izadje na ulicu, a ciela cesta prema Dravi svietlila se od. 
plamena. Krupićev je štagalj u plamenu, ču se jasan glas 
u dno ulice. Grom ga je upalio. Krupić zagrizao ustnice, 
smračio čelo i obrve, i poletio u sobu. Utrnuvši uljenicu : 
skinu svetoga _F lobiasa sa zida, 4 poleti ulicom na ga- 
rište. To je sve bilo tako male da si ukućani nisu ni 
pomisliti mogli, što on kani učiniti. Mijo oprezno poleti 
za gospodarom. Dostignu ga upravo na garištu u onaj 
par, kad je u divljoj jarosti bacio sliku u gorući plamen, 


i nesretno se na pragu spotaknuo, te težinom tiela, kako * 


je bio dug i širok, pao u štagalj, na kom su: već rože- 
nice i grede _praskale u plamenu. Mijo skočio za ne- 
sretnikom, te ga spopao za ledja i izvukao iz štaglja. 
Istom ga na cjelinu položio, a krov se silnonmi lupom 11 
praskom sruši na pod. Samo trenutak da je zakasnio, 
Krupić bi našao bio svoj grob u plamenu. — Svieta se. 
sgrnulo, kao što to obično biva kod takove zgode, više 
da gleda nego li pomaže; a gasilačka društva ne bijahu 
onda tako uredjena, kako su danas. Pa je ondje i bilo 
zaludu braniti, jer je padala kiša kao iz kabla, rekao 
bih oblak se prolomio, Na garište dobrzao i Josip, koji 
je smjestio Krupića u kola, i odvezao ga kući. Miji je - 
rekao, neka ostane na garištu, dok vatra posve ne utrne. 

U toj nesreći bilo je i sreće, što je kiša lievala, te 
se tako nije oganj prihvatio štale i kotca. Od blaga nije 
ništa nastradalo. Ukupna šteta proračunala se na iooo 
for. A to je bila i za Krupića dosta velika šteta. 

Veća pokora bila sa Krupićem. On si je bio opržio 
obraz i ruke, pobio nogu, a kraj toga se nahladio, te je 
dobio upalu pluća. Sa svakim je bolestnikom brige i 

muke, ali š njim da te Bog oslobodi! Bio je nestrpljiv, te 
je psovao i grdio svakoga, koji mu je na oči došao. Bolest 
dospjela do vrška, i Josip stao nagovarati bolestnika, da 
pozove svećenika. Al on ni čuti o tome. Dosta sam 
“jošte jak — grozio bi se nerazborito — te se ni smrti 
ne bojim. Biti će jošte i za popa vrieme, kad dodje do 
kraja. Nu Krupićeva željezna narav svladala je sve. On 
je za mjesec dana ustao.:Josip se je nadao, da su ove 
nesreće + gospodara opametile; ali se prevario. Prijašnja 
njegova narav opet se vratila. Jednom za stolom kao u 
“šali uzeo za nišan sv. Florijana, veleći: Siromah ali se 
je spržio u vatri. Baš si je sam kriv; bješe mu bolje pa- 
ziti na vatru. Josipu dozlogrdile već takove šale, te će 
mu s toga posve mirno, ali ozbiljno: Gospodaru, vi zbi- 
jate šale, gdje jim mjesta nema, pogrdjujete svete stvari, 
a tim vriedjate Boga, a Božja vas je ruka već po drugi 
put taknula. Ne izazivljite Božje osvete na sebe i na 
svoju obitelj! | 

Krupić je već htio, da po svojoj staroj navadi rezko 
odsieče; ali opazivši Josipovo ozbiljno lice i plamteće oko 
sustegne se. Do njega bilo mu je stalo mnogo; na njemu 
od nekog vremena bila je kuća i zanat, pa se bojao 
da ga ne uvriedi. | 

3 m M 
| * 

Ruža imala je uviek pune ruka posla, i brige preko 
glave, a najviše zadavao joj neprilika otac, komu nije 
mogla ništa po volji učiniti, Ona se u istinu promienila ; 
one nestašnosti i lahkoumnosti, koja joj se prije na 
svakom koraku opažala, posvema je nestalo. Postala za 
svoju dobu preozbiljna i šutljiva; društvu se uklanjala i 
slabo kamo zalazila. Kad što onako postrance bacila bi 
oko na Josipa, kan da ga htjela upitati: no jesi li sa mnom 


Ta POVOJaU ? | 

Jesen je na domaku; najmilije doba gospodaru, 
osobito ove godine, kad je sve liepo urodilo i sada do- 
zrievalo. — Krupić je imao u Varašdinskom briegu za- 
selak i vinograd. Ovamo bi on češće zalazio po nedje- 
ljah, osobito od kako se stalo rumeniti groždje; poveo “ 
bi sa sobom i obitelj, a kad što i Josipa. — Nadao se 
sinu Milanu, nu ovaj mu je pisao već prije, da se je 
prijavio za izpit, koji će početkom listopada položiti, te 
s toga da i ne kani kući, dok ne bude posve gotov 
s nauci. Otac nije tomu mogao prigovoriti, već mu je 
poslao i novaca, ako bi i bio želio, da dodje kući. Često 
bi govorio: Nesretne te knjige, još će ga na posljedku 
i ubiti. 

Krasan je rujanski dan. Krupić je u vinogradu 
sa ženom i kćerju; a pe podne obrekao je i Josip 
da će doći. . 

Poslije objeda rekne Krupić Ruži, kad su sjeli u 
hladovinu pod kestenom: Kaži mi, kako ti se svidja Josip? 
Ti si imala prosacA, možda su ti se i svidjeli, al- ja sam 


čovjek od rada, pa ne trpim ljudi, koji se samo gizdaju | . 


i šepire, a rado bi o tudjoj muci živjeti, pa sam ih 
s toga i protjerao. Ja bih želio, da tvoj muž bude podpun 
čovjek, vrstan svojim radom i marljivosti uzdržavati. sebe 
i obitelj, a takav je Josip. Boljega ne ćeš naći, ma da 
ga sviećom tražiš. Istina, nešto je stariji od tebe, al to 
muž i mora biti, a vanjštini njegovoj bora mi nema pri- 
govora. — No što misliš — govori? 

Oče! plaho će djevojka, ja ne mislim na ženidbu. : 
Na te rieči zarumenila se do ušiju. - . 

Djevojka sa dvadeset i više godina, da ne misli na že- - 
nidbu? to ti kaži nekomu drugomu a ne meni. — Krupić . 
je htio nastaviti, ali je opazio Josipa, kako im se“ iza bre- ' 
žuljka primiče. Vidiš, mi o njemu, a.on pred nama, 
pogledaj ga dobro, da budeš znala odgovoriti. Josip je 

došao sam; mislio je bio povesti Miju, al pošto su se 
-kalfe kojekuda razišle, morao ga ostaviti da pripazi kuću. 

Donio je list, što mu ga je predao listonoša, 

Iza kratka pozdrava — predao mu list. Iz Beča 
je, reče stari, već sam mu se jučer nadao, piše mi Milan 
i javlja, kad će doći. Nu da otvorim i vidim, da li je 
tako. Htijući ga otvoriti izpade mu iž ruke, a on namah 
u tom nasluti nesreću. 

Otvorite ga vi i čitajte — ja se bojim — rekne i 
preda list Josipu. 

"Ne budite diete, kaže Josip, da se čega god pre- 
padate, ta vidit ćete, da nije ništa izvanredna. Josip 
otvori list i stane ga na glas čitati. — »Mili oče! (starcu 
od milinja zasuzile oči). Mislio sam, da ću kući istom 
oko polovice listopada; a ja ipak dolazim za cieli mjesec 
prije. Izpit sam odgodio do budućega proljeća. Mogao 
.bih ga bio i sada položiti, al mi je lječnik svjetovao, da 
prestanem učiti te da potražim svježa čista zraka, kako 

bi si prsa ojačao; jer ja sam u istinu ovo posljednje 
“vrieme oćutio, kako me nešto steže u plućima. Ne boj 
se, oče, nema tuj nikakove pogibli. Lječnik kaže, da je 
od sjedjenja i nauke, što će proći čim dodjem na čišći 
svježi zrak. Ja odilazim iz Beča 12. rujna, a 13. popodne 
eprispjet ću u Čakovac. Na kolodvoru znam, da će me 
netko dočekati; a onda opet sam u vašoj sredini. O 
"kako me veseli što ću vas do skora vidjeti i zagrliti! 
č a bih želio probaviti vrieme u našem vinogradu. Ondje 
je dobar zrak, krasan vidik, zdrava voda ; ondje ću se 
ja preporoditi. Jošte jednom molim te, ne budi zabrinut 
- za moje zdravlje; uvjeravam te, da nema nikakove po- 
gibli. Grlim te, ljabežni oče, isto tako majku i sestru 
a našemu Josipu izručujem srdačan pozdrav. Vaš Milan.« 
“Josip je list na dušak pročitao; on htjede, da sakrije 

svoju bojazan za zdravlje Milanovo ; ali ga je glas odavao. 
On je vidio iz lista, da je ubogi Milan pao u sušicu. 
Kad je list pročitao, odloži ga, pogleda starca, al 
se starac rekao bih mramorom pretvorio, te ukočenim 
okom zurio u daljinu prema sjeveru. | 


Ruža si pregačom pokrila oči, a glavu naslonila 1 na 
materino rame. | 


Josip već od davna prestao čitati, nastala tišina i nitko 
se nije usudio prekinuti je. Josip se prvi sabere i reče : 

Vas je uzbunio list. Moram priznati, da se je i mene 
neugodno dojmio, ali u njem nema ništa tako strašna 
ili neobična. To se često dogadja, da od naporne nauke 
obole prsa. No to će sve proći bez pogibli: Ja sam imao 
prijatelja; bio je slab i suhonjav, a po ciele godine ka- | 
šljucao. Došao je u sjemenište; ali je veći diel godine 
u bolnici proveo, napokon stao krv bacati. Pustili ga 
iz sjemeništa, da promieni zrak, Za pol godine vratio se 
zdrav i krepak kao kremen; danas je gotova ljudeskara. 
Evo takav je bio Vladko Perišev. A danas bi kamen 
njime lomio. Nemojte Milanu ni čim pokazivati, kada - 
dodje, da ste zabrinuti za njegovo zdravlje; jer bi mu to 
oslabilo vjeru u oporavu. Već mu činite sve po. volji i 
po naputku lječnikovu. | 

Starac se po nešto umirio. U noći su mu ipak do- 
lazile najcrnije misli o pogibli života sinova. 

— Tko će vas pred Milana, upita poslije Josip? 

— Ja sam,“odgovori Krupić, ta tko drugi? 

Ne gospodaru! vi ne smijete ići; prvi vaš susretaj 


mogao bi po obojicu postati koben — Ako vam je 
s voljom, otišao bih ja. Ili još će bolje biti, ako ode pred 
njega majka i Ruža. — Taka je bilo. O podne. odvezla 


se Krupićka sa Ružom u Čakovac na kolodvor: da do- 
čekaju Milana. 


a 

Otac je dao prirediti sobu za sina. U nju smjestio 
divan, stolce, stol i ogledalo, objesio nekoliko novih slika, 
po sto put pregledao ovo — ono, da li je u redu i na 
svom mjestu. Pošao za tim u kuhinju, naručio služkinji, 
što će prirediti za večeru, akoprem je sve to već una- 
pried odredila Ruža. U sedam sati a su kola pred 
vratima : eto ih iz Čakovca. 

Otac je umah priskočio, te sinu pomogao iz kola. 
Kako se već sumrak hvatao, nije mu ni u lice zagledao, 
al ga pritisnuo na grudi i stao cjelivati. Nemoj, oče, za- 
dušit ćeš me, stao se sin otimati očevu zagrljaju. I zbilja 
ona usta mu se pomolio kašalj te je jedva stao disati. 
Podjoše u sobu, i tudier istom u svjetlu uljenice mogao 
mu zagledati u lice. — Bijaše u istinu oslabio. Oči mu 
duboko upale, a pod njima zaokružiše se modri kolutići. 
Lica mu bijahu blieda kao vosak takodjer upala, a usta 
nekoć svježa i rumena, stisnula se oko zub4; ali uza sve 
to oko njih mu titrao smiešak priegora. — Sa svima se 
srdačno pozdravio i izrukovao. Otac ga motrio, al mu 
srce klonulo, a nada utonula. Za večere je nešto bla- 
. govao. Pošto je bio umoran od puta, ode na počinak. 

Sestra ga odvela u sobu, koja je bila brigom oče- 
vom udobno uredjena. Sestra osta kod njega, da mu 
bude pri ruci, ako bi što trebovao; napokon legne i ona, 
ali nije mogla usnuti; bolna joj slika Milanova lebdila 
pred očima, pa kad bi i zadriemala, muklo ju kašlju- 
canje i težko disanje probudilo. 

Ustade rano, prikuči se k bratu, pitajući ga lju- 
bezno: kako mu je. | 

— Dobro, odvrati on, ali mu gorak smiešak titrao na 
- usnicama. Noću bio se sav uznojio, kao da je bio u 
parnom kupalu. 

Drugi dan sastala se trojica prvih lječnika u Kru- 
. pićevoj kući, starac im obricao obilne nagrade, neka 

mu izlieče sina. — Oni obrekoše i odrediše,: kako. su 
znali i umjeli. se 

Milan zaželio, da nekoliko dana sprovede u vino- 
gradu, pa tako se i odpravi onamo, a sestra podje ta- 
kodjer š njime, da ga dvori. 

Pogledao si vinograd, ovdje ondje otrgnuo čehuljicu 
kraljevine ili muškata, da se razhladi; uzpeo se na malu 
visočinu tik zaselka, te se razgledao bajnom ravninom, 
što mu se prostrla pod nogama. Odavle motrio, kako 
sunce izlazi i opet kako zapada, a duša mu se napunila 
sjetom, s koje bi zaplakao: Bože! liep li je taj sviet! 
Istom što sam svietu na prag stupio, ti me već s njega - 
oduzimaš! — Motrio je rad mravaca u mravinjaku, slušao 
zuj pčela okolo košnice u pčelinjaku, pa im zavidio rad 
i zdravlje. Za što su meni slomljena krila, zašto li mi 
mladovjeku leći u grob? 'Ne bi li mi bolje bilo, da se 
nisam ni rodio? Takovima se mislima za osame bavio 
Zovnuo bi često put sestru, Maja se, da će mu uz 
nju odlanuti. 

— Milane, reći će sestra jedan dan, ne bismo li se 
vratili u grad, gdje ti je svaki.dan lječnik pri ruci? 

— Ostavi u miru lječnike; ja volim ovdje biti, samo 
da se njih riešim. Ja znam dobro, kako je sa mnom, . 
ja sam pitao savjet i pomoć u prvih lječnika Bečkih, 
pa mi ne pomogoše. Mogu li se dakle nadati, da će ovi 
s menom čudo učiniti? : 

— Sestro, jedno te molim; pošalji sutra rano u 
Toplice po svećenika, ovdje sam na samu, te mi je naj- 
ljepša prilika, da učinim svoju kršćansku dužnost, da ; se 
izmirim s Bogom. | 

— Milane, tužno će sins zar gesti da je već do . 
toga došlo ? 

— Sestro, ja znam, što će sa mnom biti; mjesec 
dva najviše, a možda i prije — i mene više ne budi: .Bolje > 

je sa sobom i s Bogom obračunati prije, nego li čekati 
“na zadnji trenutak. A bolje je i za to, da to ovdje 
obavim; jer bi kod kuće otac još više tugovao. 
Ruža zadovoljila je bratovoj želji; drugi dan došao 
je župnik i Milan se ispovjedio. 

— Sestro, sjedi do mene, reče brat Ruži iste večeri 
poslije odlazka župnikova. Sutra će doći otac, i mi ćemo 
se vratiti u grad; ajde da te nešto upitam. 

Pitaj Milane, ja ću odgovarati. 

Zašto se ne udaješ? 

Čudnovata pitanja sada u bolesti! Ja u istinu ne 
znam, što bih ti odgovorila. 

Oprosti, Ružo, ja te to zato pitam ; jer ćeš za koje 
vrieme ostati posve osamljena, a tada je težko čovjeku, 
ako se nema-o što nasloniti. Bilo nas je troje. Mirka 
nema, za koji dan izgubiti ćeš mene; otac me ne će za 
dugo preživjeti to dobro znam, a majka nam je i onako 
slaba. Ostat ćeš ti sama; a kako ćeš sama na svietu? 
Tebi se hoće jake podpore, muža dobre volje i čvrsta 
značaja; a ja znam samo jednoga, koji bi to mogao 
biti, koji bi bio dostojan, da zamieni oca u našoj obi- 
telji, a to je Josip i nitko drugi. 

Ruži tekle suze niz lice, nije znala, što to sve znači ; 
pa će tužnim glasom odvratiti: Milane, znam da me 
ljubiš, i da te briga za moju budućnost zabrinula. Ja ti 
za to hvalim. Ti mi svjetuješ i govoriš upravo onako,“ 
kako mi je. pred nekoliko dana govorio i otac. Oba mi ' 
preporučujete Josipa, .a ne znate, da mi se on nikada nije 
ni približio, kamo li što takova očitovao, iz čega bi se 
dalo razabrati, da me voli. A ženidba se ne sklapa kao 
kakova prodaja. 

U istinu? 

Da u istinu, Josip je tako hladan spram mene, da 
mi se vaša osnova čini gotovo nemoguća. 

Al da ti se približi, da ti son ruku, bi li ga 
odbila ? : 
— Milane, da mi nisi što jesi, rekla bih, da se šališ 
sa mnom, da me na kušnju stavljaš, al ovako znam, da 
ozbiljno misliš. Odgovaram ti, da ga ne bi odbila. 

Drugi dan došao je otac po njih, te su se odvezli kući. 
Bolestnik je danomice sve više slabio. Ubijao ga znoj. 
Al ipak ustajao, šetao se i pomalo razgovarao. Jedne 
večeri pod konac listopada spopala ga groznica. Oblegao 
posvema i nije se više ustao. 

Krupić pohitio po lječnika. Lječnik dodje, pogleda 
bolestnika i zakima glavom. 

Nu što ste se zamislili? govorite, hoće li mi sin 
ozdraviti? izdere se zdvojno tužni Krupić. 

Tražite u Boga pomoći, tudier moje znanje i umjeće 
prestaje. 

Ne, ja ne tražim u Boga pomoći, on nemari 
za moju bol. Pomozite. Krupić pošao k ormaru, 
otvorio ga pa rekao: Evo ovdje novca jošte koja ti- 
suća, evo i dukata, i sve, sve je vaše, samo mi spaste 
diete. Ne ćete li, tako mi života, razmrskat ću vam 
šuplju glavu na nakovalu, 

Lječnik se zabrinu misleći: ovaj siromah gotovo je 
poludio. Polazeći pozvao je na stranu Josipa, za koga 
je znao, da mu je srce i pamet na mjestu, te će mu: 
iskreno i otvoreno: Vi valjda svi znate, da mladomu 
. gospodinu nema spasa; on će još koji dan životariti a 
onda je njegovu životu konac. A što ćete vi onda sa 
starim? Najbolje bi bilo, da ga možete kuda ukloniti. — 
Tražite način, tražite izliku, da ga maknete nekamo na 
ladanje ili barem izvan kuće. 

Gospodine doktore, to ne će ići; ja : sam uvjeren, 
da nema te izlike, koja bi njega od sina rastavila. Vi 
ga ne poznate. 

Ako je tako, odreže lječnik u kratko, tada budite 
i na najgore pripravni; jer on će na odru svoga sina 
ili umrieti ili posvema poluditi. S Bogom! 

Josip je to i Ruži saobćio, što mu je lječnik kazao, 
a ona, kako je već bila od dugotrajna bdienja i brige 
smalaksala, stala je očajavati. 

— Ne gubite glave, ne klonite duhom, jer bi se 
time i onako zdvojan položaj pogoršao. Oboružajte se 
strpljivošću, a ja ću vam biti u pomoći. 

Josip doduše nije mogao biti danju uz bolestnika, 
ali na večer izmjenjivao bi Ružu, da nije ni časak bio 
sam. Mijo ga zastupao u kovačnici. 

Krupić je bio posve otupio. Po sto puta na dan 
banuo bi u sinovu sobu, pogledao ga, pa opet izašao. 
Noć bi probdio sguren na postelji, prisluškujuć u bližnjoj 
sobi svakomu dahu bolestnikovu. Jedno jutro opazio je 
Josip, da je bolestnik izgubio sviest a na cielom mu se 
tielu moglo opaziti, kako mu dogara svieća života. Pro- 
budio na to Ružu, koja je na divanu zadriemala. Ona skoči, 
donese svieću, utisnu ju umirućemu bratu u ruku i stade 
težko jecati. Josip ju šutkaše, neka zatomi plač, da ne 
probudi oca. Josip pritisnu razpelo na Milanova usta. 
Ovaj otvori na to oči, uzdahnu i — izdahnu. 

o oSestri se uzvinuo bolan vapaj iz prsiju, a Krupić 
se na to probudi i zabulazni: | 

— Milane! Milane! gdje si? Ja sam sanjao, da su 
te na groblje odnieli, a ti si ovdje; spavaj spavaj; od- 
lanut će ti, a u jutro ćemo u vinograd. 

Josip prišaptnu starcu, neka se legne. Milan je malko 
 zadriemao, te bi ga mogao probuditi. Starac posluhnu, 
sguri se na postelj pod pokrivalo i zaspi. 

Josip i Ruža stali opremati mrtvika, a kad su posve 
svršili, već je i dan zabielio. Što sada? Mi ga ne mo- 

žemo -sahraniti, a da otac ne bi znao; to nije moguće. 
Stane se ovo dvoje razgovarati. | 

— Učinit ćemo, što možemo, kaže Josip. Napisa | 
“nekoliko rieči, preda ih Miji, da odnese župniku. Sat 
kašnje zazvoniše sva zvona u župnoj i fratarskoj crkvi 
oglašivajući smrt pokojnikovu. : 

Krupić se trgnu iz postelje, uleti u sobu Milanovu, 
pa opazivši kod nogu na stoliću goruće voštenice i pro- 
pelo, a bolestnikovo ukočeno tielo — ruknu kao biesan : 
Jao! Zlotvori, ubili ste mi sina a mene uspavali, da ne 
bdijem nad njegovim životom. Milane! Milane! ne ti . 
nisi umro — ti se pretvaraš — ustani, :granulo je sunce, 
kola su u dvorištu, idemo, idemo u brdo! Krupić pristupi 
bliže, pogladi mu lice, ali lice i čelo — studeno mrtvo! 
O Milane, tebe u istinu nema —- umro si, a da mi ni 
s Bogom nisi rekao! a_koli sam te žarko ljubio! Starcu' 
se zamaglilo, te se srušio na pod kraj sinove postelje. 

Bože, kap ga udarila! zavape okolo stojeći. | 

Nije, nije, brzo će Josip, bol ga prevladala. Prene- 
simo ga u njegovu sobu. — Tako se učinilo. — Za čas 
došao je lječnik, pregledao mrtvika, zatim pošao k starcu, 
opipao mu bilo, te rekao: Onemogao je, nije umro. 
Bdijte nad njim, a bit će sreća, ako ne dodje k sviesti, 
dok ne mine pogreb. 

I nije se osviestio. 

Treći dan sahraniše Milana Krupića na a Varaždinskom 
groblju, dočim mu prije pol godine UKOpase brata na 
> Verinškom groblju. 

Stari Krupić došao k sviesti, al njegovo osviešćenje 
bilo grozno za njega i njegovu obitelj. Često bi iznenada  . 
neopazice pobjegao na groblje, pao na sinov grob te 
stao noktima odgrinjati zemlju, ne bi li do sina došao. 
Josip bi poletio za njim, te ga trudom i mukom doveo | 

kući. — Mislio bi, da je rieč izgubio; jer nije ni pitao 
ni odgovarao, već samo bezćutno bulio oko sebe. 

Kadšto bi mu ipak prosievnula koja zraka svjetla u 
glavi. Al tada je zaklinjao i proklinjao, da su te srsi 
spopadali. 

Bože, hoće li tako dugo potrajati? uzdisaše Ruža, 
ja ćutim da ću podleći. 

I Josip mislio te mislio, molio se Bogu i bl. djev. 
* Mariji za pomoć i savjet; jer_mu je zbilja bilo kao u 
mučilištu. 

. Vjera i -jedino vjera imade u sebi sile i snage, da 
održi čovjeka u strastih i nesrećah, mišljaše Josip. To 
je on u životu pa i na sebi češće izkusio. A ima li u 
Krupića vjere. On je doduše polazio crkvu, on je u sta- 
novitih zgodah davao na mise, .on je išao na obhode, 
u njegovoj se kući držao post, al to bijaše tek vanjština, 
vjera mu se držala tek površine, a da nije mogla pro- 
drieti u srce i proniknuti dušu. To se opažalo u cielom 
njegovu životu. Uzbuditi u njega vjeru, djelovati da mu 
ona zauzme cielo biće, to bi bila težka zadaća, za koju 
uz najbolju volju ne bijaše Josip dorasao. 
| U Varaždinu je bio u ono doba častni otac ka- 

pucin Fidel. Na njega stadoše pomišljati; ne bi li on 
mogao tu djelovati. 

Fidel je bio poznat cielomu gradu kao veoma po- 
božan, pače svet čovjek, svećenik dušom i tielom, revan 
u svojoj službi, oduševljen za svoje zvanje i požrtvovan. 
U njega ne bijaše one strogosti i ukočenosti koja se 
obično misli u strogoživca. Njegova vanjština, njegovo 
držanje, njegova rieč imala je neku osobitu moć: ona 
je dirala i privlačila. Otac Fidel bijaše čovjek srednjega 
stasa i suhonjav, a lice mu je bilo prozirnom bljedoćom 
okruženo; al na pravilnih njegovih potezih odražavala se 
sama blagost i dobrota. Oči čiste i bistre sievale su žarom 

nebeskog nadahnuća, prodirale u srce i u dušu onomu, koji 


bi se u njihovu dubinu uronio. Sieda svilena brada pokrila 
mu prsa, a sniežno bieli vlasi obrubili mu glavu poput 

liljanova vienca. Tko ga je godj yidio i š njim se raz- 
govarao, rado će se i sa slašću spominjati njegove po- | 


jave. U varaždinskom samostanu proživio je veći diel 
svoga života; samostanska crkva i ćelija bila mu je ciel 
sviet. Svaki dan u jutro po dva sata prosjedio bi u 


izpovjedaonici čekajuć i primajuć pokornike, zatim bi - 


odslužio misu, pa se dao na molitvu i pobožno razmi- 
šljavanje. Ako ga je tko u grad pozvao.k bolestniku, 
nikad se nije skanjivao, pa bilo to danju ili noću, 
akoprem mu je već bilo blizu osamdeset godina. Oca 
Fidela poznavao je i Krupić, njega je on običavao 
s nekim strahopočitanjem i dubokim štovanjem spomi- 
njati. Njega se ovaj par sjetio Josip, te ga zamolio, da 
bi posjetio Krupića i gledao ga na pravi put .dovesti. 


Častni otac s mjesta se Josipovoj molbi odazvao, 


te se š njim zajedno odputio u njegov stan. 

Otac Fidel pokuca, al nema odgovora, pokuca 
drugi put nitko se ne odzivlje, pokuca nešto jače po 
treći put, otvori vrata .i unidje u sobu. Skinuv kapucu 
pozdravi sa »Hvaljen Isus i Marija!« 


Krupić sjedio je kod stola _mrk ko obično i zlo- 


voljan; glavu podbočio laktovi i zurio u stol. — Kad 
se vrata otvorila kan da se prenuo, i opaziv da je netko 
nadošao, bio gotov na kletvu i naprasit odgovor. Obrisav 
si oči i podigav glavu opazio časna starca svećenika pred 
sobom. U prvi mah pričinilo mu se, da mu se pojavila 
prikaza s drugoga svieta. 

— Prijatelju i susjede! što je to s vami, vi mi tako 
jadno izgledate, kan da vas breme nevolje gotovo k zemlji 
 pritisnulo? Blago nagovori otac Fidel Krupića. 

— Ha, to ste vi častni oče! Što vas je donielo 
ovamo? Ja sam mislio, da me je cieli sviet zaboravio. 

— Čuo sam, dragi gospodine Krupiću, da vam nije 
najbolje, pa sam vas došao pohoditi. 

— Hvala vam! nisam se tomu nadao. No kad ste 
došli, izvolite sjesti. Oba sjedoše sučelice jedan drugomu. 

— Vi ste po svoj prilici došli, da me tješite il 
možda i karate. To je malko prekasno. Utjehe za mene 
nema, a ukor ne bi se mene primio. — Meni je sav 
sviet nepravedan, a i sam Bog ne poznaje pravice, ne 
osjeća milosrdja. Oteo mi djecu, lišio me onoga, što 
mi je bilo najmilije. 

Na licu oca Fidela opazio se slab trzaj mišica, a u 
bistrim inače čistim očima biser suza sažalnica. Čutio je 
njegovu bol, al se i prepao nad ponorom, koji no mu 
je pod nogama zievnuo. Svećenik ga tako ljubezno, pri- 
jazno pogledao, da je Krupić, ne mogavši mu pogleda 
podnesti, oborio oči i poniknuo. 

-— Prijatelju, tužite se na sviet, da je nepravedan: 
a čim vam je to sviet pokazao?! Mrmorite na Boga da 
vam je nešto oteo. A što vam je uzeo, što i onako ne 
bi njegovo bilo? Ta vaši sinovi tako su njegovi, kao što 
ijaiviisvi drugi. Tko će smjeti reći: Bog je ne- 
pravedan, ako umrem ja, vi ili ko drugi. Vrtlar više 
puta. odkine biljku istom, što je niknula, jer mu je treba, 
više puta ju otrgne u najljepšem cvietu, da ju savije u 
vienac, više puta čeka, da do ploda sazrije, te ju pospremi. 
Mislite li, da je krivo učinio, kad mu se tako svidjelo ? 
Zar nije imao isto tako pravo na klicu i cviet, kao što 
i na plod? Bog je vrtlar a mi smo u njegovim rukama 
biljke, koje on po svojoj mudrosti uzgaja i njeguje, ne 
da ih uništi, već da ih sahrani u svom nebeskom pe- 
rivoju. — Prijatelju, vam je srce klonulo, a i bistar se po- 
gled u providnost Božju :pomutio. — Mislite li, da ste 

vi jedini, koji je djecu u cvietu života izgubio? Ne znate 
li za patriarka Abrahama? On je bio. doživio jedinca 
sina u siede dane, najveću razkoš svoga života — a Bog ' 
mu zapovjedi: žrtvuj mi sina. Abrahamovo oko plače, , 
al se on ne protivi volji Božjoj. Jeste li vi možda.veći 
. ugledniji od Abrahama? — Mukotrpni Job plakao je za 
izginulimi sinovi; mislite li, da ih nije ljubio? I te kako. 
— viest o njihovoj smrti potresla mu dušu, slomila 
snagu — al on nije zdvajao, nije Boga biedio s nepravde, 
već rekao: »Bog je dao, Bog, je uzeo. Neka bude bla- 
gosloveno njegovo sveto imel!«. Sjedi svećenik prosliedio 
nabrajati primjere iz svetih knjiga pak i iz, svagdanjeg 
života, i to takovom sućuti, takovim osvjedočenjem, da 
se i Krupićeva srca dojmilo. — On ga je slušao, a rekao 
bih, da se led na njegovu srcu taliti stao. 

Razgovor se protegnuo do blizu podneva, a tada 
se pobožni otac vratio u svoj samostan, obećav mu, da 
će ga opet pohoditi. 

Pobožni svećenik dolazio bi češće, kako je imao 
prilike i vremena Stari mu se Krupić sve više pribli- 
žavao, te mu je napokon tako omilio razgovor s častnim 
ocem, da bi bio po ciele_ dane volio š Hume biti i ra- 
zgovarati. 

Krupić se je promienio. Ona kruta ukočenost osta- 
vila ga, a i one divlje jarosti i bjesnila posvema je nestalo. 

Koji tjedan iza tih razgovora jedne večeri reče 
Krupić svojim: Sutra dao sam čitati zadušnice za svoju 
djecu, pa želim, da svi podjemo zajedno u crkvu. Josipa 
to u veliko obradovalo, jer je to bio znak, da je Kru- 
pićevo stanje na bolje okrenulo. 

Zadušnice služile su se u kapucinskoj crkvi. Obitelj 
sastala se na okupu cieli četvrt ure prije naručena 
vremena; taj dan želio se je Krupić ispovjediti. Istom 
poslije ispoviedi i pričesti počela je misa. Krupić se 

se preporodio; on se tako zadovoljan nije možda nikada 
jošte osjećao kao danas. On je doduše tugovao za djecom, 
al je tugovao onako, kako tuguju oni, koji imadu nade 
u budući život. — Došavši kući poslije doručka ode u 
svoju sobu, stane pregledavati razna pisma i bilježke. 


VI. 


Bio blagdan neokaljana začeća blažene djevice Marije. 
U kući Krupićevoj sve se zaodjelo u svečano ruho. Po- 
najprije obavila se kršćanska dužnost u crkvi, a zatim 
sliedio objed i odmor. Krupić bio razgovoran i dobre 
volje preko svoga običaja. 

Družina se poslije podne kojekuda. razišla, a go- 
spodar povukao u svoju sobu. Šetajuć po sobi razne 
su mu se misli i osnove motale glavom. Sad bi se na- 
smiešio, sad opet uozbiljio, te nastavio šetajuć razglabati 
svoju osnovu. U tom ga zaustavio: dolazak Josipov, koji 
je upravo nadošao, držeći u ruci oveću knjigu, u koju 
su se bilježili poslovni računi. 

— Mislio sam, reći će Krupić, obrativši se k Josipu, 
da ste otišli u šetnju. Dan je liep i ngodan, a vama 
treba oduška i odmora. 

— Htio sam, da dogotovim račune, odvrati Josip ; 
pa sam toi učinio. Evo ih! — Ja sam evo već od mje- 
seca lipnja rukovodio sam sav posao. Ja sam primao 
naručbe i djelo, ja sam ga odpremao i ubirao novac. 
Ja sam kupovao željezo i ostale stvari, što smo trebali 
u poslu, i sve gotovim izplaćivao. Evo ovdje u knjizi 
naći će te svaku krajcaru točno ubilježeno: što se pri 
milo i što izdalo; tudier ćete naći privite biljegovanc 
namire iz željeznare. Izvolite samo pregledati! 

— Sjednite, odvrati Krupić. Ja sam podpuno uvjeren, 
da su vaši računi točni, a poštenje mi vaše jamči, di 

je tudier svaki nočić točno i na svom mjestu uračunan. 
— Ja prihvaćam račune, a da ih ne gledam. 

*— Hvala vam za povjerenje. Ovdje vam je izkazan 
primitak od 2500 for., a izdatak 1600 for., ostala je 
dakle čista privreda goo for. Ovdje vam je taj novac. 
Josip pruži mu omot sa označenom svotom novaca. 

Krupić ga pregledao. Bilo je sve u redu. 

A sad da o čem ozbiljnijem razgovaramo; nastavi 
majstor. Ja sam već od davna mislio, da pustim posao, 
to jest da ga predam jačim i vještiim rukama. — Ta 
gledajte me, jesam li onaj, koji sam nekoć bio? Sile me 
ostavile a ove mišice koje su kladivom kao loptom ma- 
hale sad. su onemogle; gledajte mi glavu od ovo ne- 
koliko mjeseci posiedila i pala na prsa; a i volja za rad 
nije više ona, koja je prije bila. — Željan sam mira i 
mirovat ću; duga mi života i onako nema, pa ovo ne- 
koliko godina ili možebiti mjeseci, što će mi Bog još 
dati, rad bih u miru proživio. 

— Gospodaru, ako ste ša mnom zadovoljan, ja ću 
taj posao i dalje nastaviti, kao što sam ga ovo nekoliko 
mjeseci vodio. | 

— Ne, ja ne mislim ovako, nastavi Krupić. Ja ne ću 
poslovodje — već čovjeka, koji će sam u svoje ime na 
svoju odgovornost, na svoju korist preuzeti i voditi posao. 

Ako tako, onda vam treba to samo proglasiti, pa 
ćete imati ponuda_na izbor, jer je naša iii na 
dobru glasu. 

Jest ona je na dobru glasu, a to je najvećim dielom 
vaša zasluga, pa bih s toga želio, da i ostane u vašim 
rukama. Ja znam, što bi ste mi mogli odvratiti. Za sa- 
mostalan posao hoće se samostalna kuća i ognjište; 
hoće se žena, valjana uredna kućanica. Što ne? Ja vam 
na to namah odvraćam: Moja vam je kuća poznata; u 
njoj ste proživjeli toliko i toliko godina; u njoj ima uviek 


16: 


mjesta za vas, ja se povlačim u prikrajak, da vas odanle 
motrim. U mojoj kući mogli bi ste naći i ženu pristalu 
i marnu kućanicu. Imadem li pravo? 

Josip se za časak zamislio, pa zatim odvratio: Ne 
prigovaram, ali jedno bih imao primietiti, a to je, da vi 
pravite račun bez krčmara. Vi mislite svoju kćer Ružu. 
Ako ste gospodar i otac, čast vama, ali oprostite, u tom 
nije vaša odlučna već vaše kćeri. 

Za to ja u ovaj par ne pitam, al ću doći i na to. 
Samo bih iznajprije rad saznati od vas, svidja li vam se 
Ruža, i da li mislite, da bi š njom mogli osnovati sretnu 
obitelj. Odgovor vam ne će biti težak, vi ju poznajete 
isto tako kao što ju poznajem ja. Ona je pod vašima 
očima uzrasla i razvila se, vi ste ju imali prilike poznati 
i proučiti sa dobre i slabije strane, upoznati joj vrline i 
mane, pa mi kažite otvoreno: bi li bila za vas? 


Da vam to i kažem, što bi vriedilo bez njezine 
volje i privolje? 

— Vi ste svoje glave. Meni se čini kan da oče- 
kujete, da vam ona sama ponudi ruku. Neka bude ito, 
pa da vidite koliko vas volim, ja ću i to pokušati. 


Krupić otvori vrata i pozove kćer. Josip se ponešto 
smeo bojeći se, da se dosele ponio onako, kako se ne bi 
kao otvoren čovjek smio ponieti. 

Ruža unidje i zapita: Što želiš oče? 

Pristupi bliže, pa mi odgovaraj ali iskreno otvoreno. 
Diete moje! ja sam ti samo jednom nešto natuknuo o 
tvojoj budućnosti, al tada su nas druge neprilike pre-| 
tekle; pa sam s toga nakanio danas nastaviti, gdje sam 
onda prestao. 

Ostario sam i željan sam mirna života. Posao sam 
ponudio Josipu, da ga u svoje ime preuzme. Josip treba 


žene; reci, pristaješ li, da mu budeš drugarica ? 

Ruža oborila oči, te pridušenim glasom kroz plač 
odvratila. — Ja ili ne razumijem vas, ili vi ne ćete da ra- 
zumijete mene. Ti mi govoriš o ženidbi i spominješ Josipa, 
to mi je prije smrti i Milan govorio; vi valjda očekivate 
od mene, da pometnem žensku stidljivost, te se ponudim 
mužu, koga ja štujem; no koji bi me pod konac konca 
mogao odbiti. 

Josip je bio duboko ganut. Primaknuvši se djevojci 
prihvati joj ruku, i zvonkim glasom, glasom ljubavi i 
ganuća odgovorio: Ružo, ne boj se — ja te ne ću od- 
biti, meni laska očevo povjerenje; ali jošte će me više 
usrećiti tvoja ljubav. Ako ti misliš, da možeš uz mene 
biti sretna, ja te molim za ruku ne radi svoje koristi 
iz sebičnih razloga već iz čiste ljubavi. Ružo, ja te ljubim, 
pa ako mi ljubav uzvraćaš, prihvati ju, pruži mi svoju 
ruku. Ruža se nije skanjivala, već mu pruži ruku. 

— Kad je tako, djeco moja, reći će Krupić, zaruke 
će biti već danas, na zapis poći ćete buduće nedjelje, 
te ćete se namah i ozivati, tako da će na moj god na 
Stjepanje biti vjenčanje. 

— Oče, ne bismo li počekali, dok mine vrieme 
žalosti. | 

— Ne, jer će se pokojnici više radovati vašemu 
- savezu, nego li suvišnomu tugovanju. Ta svatba će i 
onako biti tiha u krugu roda i nekoliko prijatelja. 

Gospodaru, iza kratke će stanke Josip, pošto se već 
Ruža bila udaljila; ja bih vas molio, da bi ste vi oslo- 
bodili Miju; vi ste ga primili, vi ga i učinite kalfom. 

— Da, na njega sam zaboravio! Valjan je momak, 
vrstan naučnik kakovih malo imade; a ipak učinio sam 
mu bio krivo. Ja ću ga dakle osloboditi. 

— Tako je i pravo, potvrdi Josip. On vam je i 
život spasao u požaru. Da vas on nije izvukao iz pla- 
mena, vi biste zaglavili bili. 

— A toga mi nije nitko kazao, prigovori Krupić. 

— E nije bilo zgode. Pa i nije ni trebalo, jer je 
Mijo to učinio kao pravi kršćanin, neračunajući na na- 
gradu vašu. Ja vam kažem, Mijo je čestit i plemenit 
čovjek! Majstore, ja to i sada nisam spomenuo za to, da 
vas možebiti sjetim na kakvu nagradu. No možda će 
doći prilike, gdje bi mu vaša podpora dobro došla, a 
tada nemojte na nj zaboraviti. 

— Ine ću, zadajem vam rieč. 


* . * 
*k 


Na Stjepanje poslije rane mise vjenčali su se Josip 
i Ruža u kapucinskoj crkvi. Pir se obavio u krugu roda 
i najboljih prijatelja. Krupić bio vedar, zadovoljan. Od 
djece jedina mu Ruža preostala; a za nju je bio sje- 
guran, da ju je povjerio pouzdanim rukama. 

Miju oslobodi na samo mlado ljeto. Bio je siromah 
Mijo veseo. A kako i ne bi? Izučio je kovačiju, zado- 
voljio je Jaginoj želji. 

Tom prilikom poklonio mu je Josip novo odielo: 
obukao ga na gospodsku od pete do glave. — Ruža 
bila mu je sklona, a i imala zašto, ta on je siromah 
nevin trpio za nju. Ona je to znala i osjećala, pa bi joj 
s toga uviek neko neobično čuvstvo obuzelo srce, kad 
bi mu u lice pogledala. Ovaj put darovala mu je šest 
para rublja. — I Krupić ga je nadario. Kad su mladoga 
kalfu onako na gizdelinsku opremili, pristupi k njemu i 
majstor veleći: Evo svi te darivaju, jer si vriedan. I mene 
je takom zgodom nadario moj otac. Ti nemaš ni oca 
ni majke. Primi od mene ovaj dar, koji te neka sjeća 
na Krupića i njegovu kuću. Tim mu je pružio srebrnu 
uru sa srebrnim lancem. Mijo se plačući toplo zahvali 
Svima, a starome Krupiću poljubi ruku. 

VII. 


Bijaše o Bogojavljenju. Studen pritisnula svom že- 
stinom, kako to obično u to vrieme biva. Pa ako se o 
podne i pomolilo sunce, pod kojim se talio snieg, a to 
se opet jutrom i večerom sve stisnulo, te ulicami nastala 
poledica, da se je jedva s najvećom pažnjom moglo pro- 
lazitii Na sam blagdan Mijo uranio, te pošao u Kapu- 
cinsku crkvu na ranu misu, a vraćajuć se kući gledao, 
kako sviet na poledici tetura i pada. Pazio je na 
sebe, da se što takova i njemu ne sbude. Ugibao se u 
snieg. Pred njim išla je neka ženska, dobro odjevena, 
tako nesigurnim korakom, da je već po više puta bila 
gotova pasti. Na zaokretu u Dugi Konac, gdje bijaše 
poledica najjača, poskliznu se sirota i pade, kako je bila 
duga i široka, Dječurlija, što je onuda prolazila, od srca 
se tomu smijala i šale sbijala, al ubogoj ženi nije bilo 
do šale i smieha; jer se nije ni ustati mogla. Mijo, koji 
je za njom išao, priskoči, uhvati ju pod ruku, te joj po- 
mogne, da se digla. 

Gdje vam je stan? upita ju. 

Ovdje na grabištu, četvrta kuća od ugla, rekne žena. 

Dobro povest ću vas do kuće; pa ako je zlo, mo- 
žete onda poslati po lječnika. 

Za pet časaka bijahu na mjestu. Žena imala stan 
u dvorištu, dvie malene sobice sa kuhinjom. Mijo uveo 
ju u sobu i posadio na stari divan. | 

Hvala vam, dobri čovječe, na ljubavi. 

Mogu li vas čim poslužiti ? 

Hvala vam! za čas će valjda doći Ankica. Tu malu 
uzela sam k sebi, da mi pomaže. Ona će mi učiniti, što 
ću trebati. 

Opraštajući se, pogledaju se oboje nešto potanje. 
I Mijo prvi prepozna svoju staru znanku, te sav ushićen 

povika: A niste li vi bili nekoć u pa! Niste li vi" 
neka Staza? 

— Jest, ja .sam bila u Lepušici, i ja se zovem 
Staza? A kako me vi poznate? Tko ste vi? 

— Ta vi ste meni bili druga majka. Zar me ne 
poznate? Ja sam Mijo Panićev. 
' — Ato si ti Mijo? Gledj ti njega, kako se po- 
gospodio! Tko bi te poznao? | 

Sada je stalo oboje pripoviedati: kako je došlo u 
Varaždin. Mijo pripovjedio Stazi, kako je u Varaždin 
došao, i kako je izučio kovačiju. A tada opet kaza Staza 
ovo: Ja sam se htjela riešiti Martina, jer je bio rdjav 
čovjek. Pošla sam ovamo, jer mi je ovdje bila jedna 
rodjakinja, koja je već pred dvie godine umrla. Umjela 
sam raditi a i htjela sam. .Prala sam, šila, krpala za go- 
spodu rublje, pa jer sam bila vješta gladjenju (peglanju) 
rublja, obsipali su me poslom. Tako sam si privriedila 
više, nego li mi je baš za život trebalo.“ U to udje i ' 
Anica. Bila je to djevojčica od kakovih 12 godina. Staza 
ju je uzela, da joj pomaže, a kraj toga diete imalo je 
prilike, da što nauči. 
Na to će Mijo: ja sad idem, te ću gledati i opet 
vas do skora pogledati. | 

— Daj, daj, moj Mijo, dodji više puta; imam se 
toga više s tobom razgovarati. | 

— S Bogom Stazo, reče Mijo, na vratima, i izpane 
iz sobe. i 

Od to doba Mijo često Stazu polazio. Krupićevim 
bilo to za čudo, kamo je on na jednom stao zalaziti, 
te ga stali kao u šali bockati, dok im nije Mijo cielu 
zagonetku odgonetnuo., 

— Mijo! započe jedne večeri Staza, kad je oboje 
sjedilo kraj tople peći, ona vezuć na platnu, a on dimeć 
svoju cigaru. Nešto mi je na srcu, što sam ti već davno 

“ htjela odkriti. Slušaj me. Znaš da sam te milovala kao 


| 


malog dječaka, -kad te je bio Martin ponajviše mojim 
nagovorom uzeo u službu. : 

— Znam, znam odvrati Mijo ganuto; bijaše to u 
vrieme, kad mi pomrieše roditelji, a imanje im pod 
dug razgrabiše. Tada nije na mene nitko ni mislio, ostao | 
sam kao ptica, koja prije reda prhnula iz gniezda ne-' 
majući krila, da bi letjeti mogla. Našao sam zaklonište 
pod Martinovim krovom; ali i tuj bi bio poginuo od 
svega zla, da ne bude vas; jer u Martina ne bijaše ni 
srca ni duše. On je tražio od mene više, nego li su 
moje slabe sile premogle, pa me stao zlostavljati i pro- 
goniti. Vi ste mi se jedina smilovala, vi ste mi nastojala, 
koliko je bilo moguće, jadno stanje olakšati. Vi ste me 
odievali, vi me redili. Vaša. bijaše zasluga, da onako 
nisam posve podivljao. Toga vam ne ću nikada zabo- 


raviti, dok sam živ. Hvala vam za to, Stazo! 


— Ne hvali, sinko, ja sam to rado učinila. Meni 
je jako drago, što si pregnuo mladjahnom snagom, da 
si izvojštiš u svietu pristojan položaj, da budeš danas 


“ sutra svoj čovjek. A što namjeravaš poslije uraditi? Gdje 


ćeš biti svoj? 

— Do konca svibnja nakanio sam ostati ovdje, gdje 
sam sada, a onda vratit se kući u Željkovac, odvrati Mijo. 

— A gdje ti je kuća? Ta ti nemaš ni grude zemlje, 
nemaš ni kuće ni kućišta. 

— Mijo uzdahne i reče: Tako jest! pa me ipak 
srce onamo vuče, ja se moram : onamo vratiti ; ja ću 
osnovati za sebe kuću i početi za sebe na svoju ruku 
raditi. 

— Ali za to treba novca. Imaš li koju svoticu ? 

— Bit će .nešto malo! Cielogodišnja zaslužba, pa 
uštedjeni darovi, dat će kojih 150 forinti. Za prvi po- 
četak bit će dosta. Uredit ću se na malo, ali bez duga. 

— E, to ti je, sinko, premalo! 

— Da što, da je premalo; kad bih htio kupiti ze- 
mljište i kućicu si nekakovu podići, za to bi trebalo i 
osam stotina forinti. : 

— Vidiš, koliko to treba; a trebalo bi i više. Ne 
bi li bolje bilo, da ti ostaneš kalfa još dvie tri godine, 
pa bi si nešto jošte uštedio? 

Mijo primio se za glavu, kan da u njoj traži, što 
bi odvratio, te će u neke nekavice odvrnuti: Stazo, vam 
je moj život i moja prošlost donekle poznata, al ne po- 
svema. Uz vas imade jošte jedno plemenito biće, koje 
mi je do sadanjega položaja pomoglo; da nije njega; ja 
bih i danas kao sirotan obijao Željkovačke obore. 

I tuj joj stane pripoviedati o Jagi. — Obrekoh joj, 
nastavi — da ću se vratiti, i ona me čeka; a razumjet 
ćete sami, kako je težko čekati djevojci na selu, gdje 
se o nju i o njezin glas zadievaju svačiji jezici. — Njoj 
za volju gotov bi bio na svaku žrtvu, jer je zavriedila. 

— Razumijem te Mijo, tvoj mi je položaj jasan — 
pa te ja ni ne odvraćam od toga. Koliko je u mojih 
silah pomoći ću ti i ja. Nemam mnogo, ali dat ću ti 
nešto. Već onda kad sam odilazila iz Lepušice, mislila 
sam, da ti uručim sav svoj novac. Danas je taj novac 
u mene, i već sam mislila, da ne će u prave ruke do- 
spjeti; al sam je Bog drugčije udesio. Evo ja ti dajem 
500 for., toliko imam, malo doduše za tvoju svrhu; a ti 
gledaj kako ćeš tim izaći, pa idi da izkupiš rieč, što si 
ju zadao djevojci, koja je vriedna tvoje ljubavi. 

— Stazo, uzdahnu Mijo suznih očiju, to je previše; 
toga ja ne mogu primiti, Vi to i sami trebate za svoje 
stare dane. | 

— Samo uzmi! Ja sam već i na sebe mislila. Nešto, 
ako i ne mnogo, ostaje i meni, a hvala Bogu jošte sam 
zdrava i ruke su mi jake, te mogu jošte što privriediti. 

A pod konac konca kad bih i onemogla, zar me ne bi 
ti k sebi prigrnuo? 

— To bi, draga Stazo, bi, živo će Mijo zagrliv 
Stazu,. koja se opet ćutila sretnom, što je mogla svomu 
milomu što pomoći. — Mijo nastavi: — Sve liepo, ali 
meni nutarnji glas svjetuje, da ne primam sve te svote. 
U siromaštvu sam se rodio, u siromaštvu odhranio — a 
nisam pogihuo, rekao bih, da mi je ono donielo blagoslov. 
Da vas ne uvriedim, ja primam od vas polovicu od 
onoga, što ste mi ponudili, a to će mi s mojom pri- 
štednjom za prvi početak možda dotjeći. — Hvala vam, 
draga Stazo i na ovom; a možda će mi se pružiti pri- 
lika, da ću vam se moći zahvalnim pokazati. 

Neka ti bude po volji, ali ako uztrebaš više, javi 
mi, pa ću ti dati. 

U razgovoru odmaklo je već i vrieme, te kad su 
se rastali, bilo je već blizu deset. A to je vrieme no 
se kod Krupićevih ide na počinak, ' 


Negdje pod konac svibnja, odkazao je Mijo posao 
u Krupićevih. Josipa je to iznenadilo, jer su Miju sma- 
trali kao člana obitelji, te nije nikomu ni na um palo, 
.da bi ih mogao ostaviti. 


— Što ti se ne svidja više u naši Ili ti je može- 
biti Brise: zaslužba ? 


Ni jedno ni drugo, odvrati Mijo. Vaša mi je kuća 
mila, kan da sam se u njoj rodio, a zaslužba, kakove . 
malo gdje ima. 

Misliš li valjđa u sviet? To je dobro, poznat ćeš 
sviet, vidjet ćeš kako ljudi drugdje AVE, steći ćeš si 
iskustva, 

, — Nito ne — odvrati Mijo — ja odilazim kući, 


te ću pokušati raditi na svoju ruku. 

Kad je Mijo tako čvrsto odlučio poći kući i svoje 
ognjište naložiti, nije ga više nitko u kući Krupićevoj 
od toga odvraćao. 

Prije Mijina_ odlazka priredi Ruža njemu na čast 
obilniju večeru. 

Staromu Krupiću bilo je žao za Mijom, pak s toga 
pola u šali pola u istini rekao: Sad istom žalim, što 
nemam dvie kćeri, Mijo mi tada ne bi smio iz kuće. 

To ti ne bi, oče, koristilo, odvrati s posmjehom 
Ruža — Mijo se već od davna ulovio u mrežu, pa nema 
volje, da pobjegne. 

— Čudan je ipak danas mladi sviet; jošte ga nisu 
ni brci posuli, a on već misli o ženitbi. Reci mi Mijo, 
što ćeš na selu, ti valjda nisi samo zato zanat izučio, 
da se što prije oženiš? 

— Jesam, gospodaru, upravo za to, odvrati smijući 
se Mijo. Izučio sam zanat, da mogu onu, koju sam 
odabrao hraniti i uzdržavati. 

— E pa dobro, kad je tomu tako. Bio srećan! Ali 
kaži mi, kako ćeš početi? imaš li što novaca? 

— Nešto malo, odvrati Mijo, misleć na Stazin 
poklon. i i ' 
I nešto je dobro, ako i nije dosta; nu ti nas znaš, 
pa ako ti bude nužde, naša ćeš vrata naći otvorena pa 
ćemo ti pomoći; ali kažem ti, ne čini sramote našemu 
zanatu; ti si za nj kao rodjen. se 

Toga se nije bojati, hoće Josip. Mijo je prošao 
dobru školu, i priučio se valjanomu i točnomu radu; 
pa je nade, da će na tom utreniku i uztrajati. — Posla 
ima i na selu, ako i nije onakav kao što u gradu, i 
dade se nešto privriediti. Ti si, Mijo, često puta htio da 
saznaš moju prošlost, a ja ti nisam želji zadovoljio, al 
sada gdje odlaziš, izpunit ću ti želju, ne da tvojoj rado- 
znalosti zadovoljim, već da ti bude _i nauk za budući 

život. — U životu svakoga pojedinca imade trenutaka, 
imade odlučnih zgoda, koje odlučuju o njegovoj sudbini 
za cieli život. Takovih zgoda imao je i naš majstor, ta- 
kovih zgoda imao si ti, a imao sam i ja. Ja sam bio 
jedinac u bogatih roditelja. Imali su kuću i tjerali ko- 
vački posao nedaleko grada K. Kao jedinca razmazili 
su me, a to bijaše uzrok da sam postao svojeglav i gotova 
bezposlica. Nijedan posao nije mi se milio. Poslali su 
me u školu, al mi je knjiga bila težka i suhoparna, a 
škola pravo mučilište. Početne škole svršio sam jošte 
kojekako, te u jednom razredu dobio i odliku. Al na 
gimnaziji stalo zapinjati. U prvom razredu preplivao sam 
težkom mukom, ali već u drugom utonuo. — Morao 
sam ga ponoviti, al kad sam i sada pao, dozlogrdi to 
ocu, te će mi posve ozbiljno: Kad nisi za knjigu, a ti 
se prihvati kladiva; pripasao mi kožnatu pregaču, pak 
me odvukao u kovačnicu rekav, evo ti škole, tuj uči i 
radi, a pamti: ne naučiš li ništa, od zraka ne ćeš živjeti. 
U kovačiji bilo mi je neugodno, kladivo težko, a ruke, 
ne navikle poslu do skora klonule. Radio sam kad me 
otac gledao, al čim je odmaknuo pete, a ja s kladivom 
u kut. Uz. lienost jošte mi se jedna mana uvriežila u 
srcu i pustila duboko korienje, Bio sam bezćutan i ne- 
milosrdan spram siromaha i ubogih. Kad bih opazio 
siromaka na dvorištu, iztrčao bih predanj, opsovao ga i 
proćerao, a kad bi otac koga nadielio, bio sam zlovoljan. 

Jedne nedjelje bila je ciča zima. Ja sam ostao kod 
kuće, drugi su svi otišli u grad. Pod večer došao sied 
starac prosjak, zaogrnut u dronjke, moleći za zalogaj 
hljeba i za noćište. Dobro si došao, pomislih si, te iz- 
grdiv starca proćerah ga. Starac toplo molio, da mu 
dadem gdjegod mjesta, da prenoći, do grada je, reče, 
dalek put, a snieg je visok, smrznut ću se. 

— Pak što zato, odvratih zlobno; misliš li, da će 
sviet nastradati, bude li jedan prosjak manje na njemu. 
I ja zalupiv vratima udjem u sobu, motreć prosjaka, 
kako se poniknute glave zaputio dalje prema šumi. Ja 
sam to sve učinio onako lahko, da me nije ni najmanje 
zaboljela duša. 

Drugo jutro dodje sluga te javi ocu, da se je ne- 
daleko od štaglja pod drvom našao smrznut prosjak. -— 
Otac pohiti da vidi, a i ja podjoh za njim. Bijaše to 
u istinu onaj prosjak, koji je sinoć od mene tražio no- 
ćište. Meni se u ovaj par pričinilo, kao da je prosjak svoje 
ukočene oči uronio u moju dušu, pričinilo mi se, da mu 
dršćuća usta mene proklinju. Ja sam bio sav slomljen i 
satrven. Duša mi je zaplivala u moru paklenih muka, i 
oja sam stao zavidjeti prosjaku, što nisam ja na njegovu 
mjestu, — Prosjaka sahraniše, a savjest se u mene pro- 
budi, te me stane mučiti danju i noći. Meni nije bilo 
kod kuće obstanka: pohitih u sviet, tražeć posla u tudjem 
svietu; al slabo sam se gdje duže od dva tri mjeseca 
zadržao. Napokon sam i obolio, te dospio u bolnicu. U 
bolnici sam, kako su mi pripoviedali bulaznio, i u bu- 
lažnjenju neprestance spominjao prosjaka. U bolnicu do- 
lazio je mlad svećenik, pravi angjeo za bolestnike; on 
im je više pomogao nego li lječnik i ljekovi; jer im je on 
ulievao melem u dušu, i tim često pripomogao i tjele- 
snomu zdravlju. Približio se i k meni, i to tolikom lju- 
bavi i saučešćem, da sam mu se posvema povjerio, 
odkrio mu ranu, što mi stala podgrizati mladi život. — 
Sluga me Božji nije karao, jer je vidio, da to i sam 
činim; on se snizio k meni, kan da želi sa mnom trpjeti, 
On me stao tješiti i sokoliti, da ne klonem duhom, da 
se ne poništim već da pregnem svom snagom, kako bi 
dobrimi djeli ublažio gnjev Božji, kako bi novim životom 
izbrisao tragove prijašnjemu životu. — Izpovjedio sam 

se. To bijaše moja prva iskrena i podpuna izpovied. 
Preporodio sam se i postao drugim čovjekom. Od ono 
doba zavolio sam siromake i uboge, te im veći diel svoje | 
zaslužbe porazdielio. Odavle pošao sam dalje u Češku. 
Tu sam se namjerio na siromašku obitelj, kojoj je otac 
bolovao a djeca od studeni i glada skapavala. Ja sam 
si preuzeo, da prehranim ovu obitelj. Kupovao sam joj 
ogriev, hranu, plaćao stan, i sam jih, kad bi se s posla 
vratio, dvorio. To je trajalo pune dvie godine. Roditelji 
djeci pomrli, a obćina uzela nejačad u svoju obskrbu. 
Tu sam primio pismo, da mi je otac obolio, a majka 
bijaše mi već prije umrla. Pohitim kući. Otac u istinu 
bolovao i težko bolovao; ostao sam kod njega, da mu 
vodim posao i da ga dvorim. Činio sam jedno i drugo. 
On umre, a ja sam nasliedio baštinu. Prodao sam sve 
i stvorio zakladu za podporu siromaka i ubogih. Ja odoh 
u sviet, i napokon došao sam ovamo, gdje sam našao 
kuću i ognjište, pravu sreću i zadovoljan život. A sve 
to imam zahvaliti jedino vjeri, koja se probudila u mojoj 
duši Josip prestane da odahne. 

I danas nakon dvadeset godina, ja se sjećam onog 
kobnog prizora, on mi dolazi u živoj slici na oči, ne da 
me uznemiruje i straši, jer ne bih bio kršćanin, kad ne 
bih vjerovao, da dobrota Božja i najveće griehe, kad se 
okaju, briše iz knjige svojih računa, al on mi dozivlje u 
pamet onu istinu naše vjere, da je čovjek slobodan, al 
uz svoju slobodu slab, pa da često podlegne i na- 
vrne na stranputicu. Bog ga zove i opominje glasom 
roditelja, učitelja, ne pomaže li to, Bog mu kakovim 
nenadanim doživljajem uzdrma cielim bićem, ne bi li se 
probudio. Probudi li se, sreća za njega, jer je postao 
koristno udo čovječjega društva _ Ne probudi li se, zlo i 
naopako, jer mu se tada duša stegnula željeznim oklopom, 
koji se težko probija. Takav postaje nesreća za sebe, a 

pokora za čovječanstvo. U sreći jedino mu je ravnalo 
sebičnost, a u nesreći pada u zdvojnost ili u zločinstvo, 
Mijo mlad si, budi čestit kršćanin. Bio ti u selu, ili u 
gradu, valjan čovjek i krepostan muž iznaći će se u 
svakom položaju. Naučio si nešto, izkusio si nešto, a ti 
gledaj, da od toga danas sutra budu i drugi imali korist. 

Razgovor se tako protegnuo preko običaja, te za 
to podjoše na počinak. 

Bila je to posljednja noć, što ju je Mijo prospavao 
u kući Krupićevoj. Sutra u večer imao je Mijo odpu- 
tovati poštanskim kolima. Jošte se jednom oprostio sa 
Stazom i sa nekoliko znanaca, s kojimi se bio u Varaždinu 
sprijateljio. Sabrav zatim sve svoje stvari u putni kovčeg 
i prebrojiv sav svoj sadanji imetak bio nekako zado- 
voljan misleći, dat će se za prvu nuždu početi. 

Na rastanku svim se oči suzami zarosile, kad si 
stisnuše ruke i doviknuše posljednji s Bogom. 


a VIII. 


Krasan je lipanjski dan osvanuo. Nebo vedro ko 
ribje oko bilo obrubljeno sjajnimi traci ogranuloga sunca 
kao zlatnim viencem. 

Željkovačko polje nalikovalo je ubavomu perivoju, 
u kom zimski usjevi bujno ponarasli i razvili se u pu- 
nahno klasje, koje ovdje ondje već odcvalo; a na drugoj 
strani istom zacvijetati stalo. Jutarnja rosica obasjana 
sunčanim žarom caklila se poput sitna biserova zrnja na 
djevojačkom grlu. Liepo ti bilo pogledati prostrana polja 
raži, ječma, pšenice i kukuruza, koji se je svojom tamno. 
zelenom. bojom izticao. Prošao već prvu, a većim dielom 
i drugu motiku, te obećavao obilan rod. Sjenokoše do- 
zrievale su za košnju, pa već ovdje ondje opažaš u 
hrpicah zgrnuto pokošeno sieno. U jutarnjem zraku, 

njegov te miris blaži i oživljuje. Sve je liepo obradjeno,' 
što ti svjedoči, da taj narod nije lien i nemaran. Danas 

je cielim ovim krajem zavladao nekakav svečani mir i | 
tišina. Ne vidiš ni marljiva kosca, koji običaje u cik 
zore polaziti na svoj posao, ne vidiš radine Željkovčanke, 
da radi u polju; jedini konjari i pastiri sa svojimi svira- 
licami oživljuju tu svečanu tišinu bajne naravi. 

Iz svega vidiš da je to dan počinka, da je blagdan, 
akoprem u koledaru nije crvenom bojom obilježen. Dan 
je sv. Antuna. Pred kakovih deset godina zavjetovali su 
mu se Željkovčani, da će ga svake godine svetkovati. 
Bilo je to onda, kada im je kuga morila blago. Željko- 
včani držali su svoj zavjet točno i savjestno. 

U devet sati prvi put se sa Željkovačkog tornja 
oglasilo zvono, opominjući narod, neka se sprema u crkvu 
na pobožnost. Sat kašnje, kad se je zvono drugi put 
oglasilo, vidio si, kako narod u čistom, svečanom odielu 
vrvi cestom sa svih strana u crkvu | | 

U pol jedanaest bila crkva puna, a isto tako i sav 
ogradjeni prostor okolo crkve, da se jedva micati moglo. 

Sve je čekalo na župnika, da se počne služba Božja. 
| Župnik dodje i izvede po običaju procesiju prema 
groblju; školska mladež pjevala litanije svih svetih, a na 
povratku onu omiljelu »Kraljice nebeska«. Iz svježih 
grla uzvijala se pjesma skladno. 

Poslije procesije počela je sveta misa sa propoviedju, 
gdje je starina župnik iztaknuo kreposti Sv. Antuna, 
kojeg se sav život rek bih usredotočio u ljubavi Boga 1 
iskrnjega. Bogu za ljubav odrekao se svega svieta i nje- 
gove slave, a za ljubav iskrnjega bio pripravan i svoj 
život žrtvovati. Toplimi riečmi na koncu podtaknu žu- 
pljane, neka sliede kreposti Sv. Antonija, te na koncu 
sebe i njih izručio njegovu zagovoru kod Boga. 

Poslije službe Božje razišao se narod a sabrao se 
opet po podne u crkvi na večernju. 


* * 
*k 


U Jakova bilo danas veselo i živahno. Krčmu obložio 
zelenim granjem, da bude vidnija; pred njom smjestio 
klupe i stolove znajući, da će sviet voljeti biti na svježem 
zraku, nego li u tiesnoj zadušljivoj sobi. Jakov ogrnuo 
se pristalijim odielom nego obično. Zadovoljno gledao, 
kako grne Željkovački sviet k njegovu stanu, gotov sva: 
koga što bolje podvoriti, a da bude veselije i mladjemu 
svietu zabave, najmio gajdaše, koji već stali skladati 
svoja glazbala, i cilikati na guslama. Nekoliko starijih 
gospodara zasjelo za stolove, razgovarajući o koječem a 
ponajviše o gospodarstvu, o zlih vremenih i velikom po- 
rezu, pa si kvasili grla rumenikom iz Jakovljeva podruma. 

Mladji sviet kupio se oko gajdaša, jedva čekajući 
da poskokne. Bilo je tuj mladića istom oženjenih, mla- 
dića za ženidbu, mladih snaša i djevojaka. Nedaleko tik 
mosta sjatilo se u pojedinih hrpah starijih žena, koje su 
naklapale koješta. 

U jednoj rpi stoji kovačeva Manda, rukavi i pregača 
izvezeni su joj modrom vunom, što pokazuje, da je udo- 
vica. Muž joj već ima tomu godinu dana počiva na . 
Željkovačkom groblju. S njom je Jalža i Dora iz Le- 
pušice. Zametnule su po običaju razgovor o tudjem 
poštenju. 

Vidiš, kumo, koliko se toga u tri godine promienilo, 
reći će Jalža. 

Da, da, promienilo se koješta, a i mi smo postale 
starije. Što ne, Mando, mišljaše Dora? 

Da, ponešto smo se postarale, al dvie tri godine 
ne čine velike razlike u životu ljudskom ; ja te starosti ni 
najmanje ne osjećam. 

Ti ne osjećaš, upade joj u rieč Jalža? Ja bih se okla- 
dila, da ti već sada misliš na ženidbu; ja kriva, ako ti 
ne bi radje pošla za mladića nego za udovca. | 

— Azašto ne bih, odvrati ova? Nema mi više od 
trideset godina; djece nemam, a iza pokojnog Gjuke 
ostalo je liepo gospodarstvo i nešto novca, što svakako 
više vriedi od mladog lica; pa evo i na mojem licu ne 
opažaju se jošte nabori. — E, da je kakav mladi kovač, 
pa gotova ženidba; došao bi na gotovo i sjeo za pro- 
strti stol. 

— Čuješ, Mando, ne znaš li, da Mijo Panićev uči 
kovački zanat; za koju godinu mogao bi se vratiti, pa 
eto gotovih svatova. Bi li ga odbila? 

Manda se nasmija i doda: Premislila bih si, možda 
ga ne bi odbila. 

Da, zaboravila sam vam pripoviedati, kako se pred 
godinu i pol moj Gjuka sastao s Mijom u Varaždinu. 
Mijo je radio u nekoj kovačnici. To je delija, te ga moj 
muž nije prepoznao; ali ga Mijo zovnuo imenom. Moj 
ga pogleda a stari se znanci izrukovaše. Pripoviedao mi 
je, kako je od Mije postao čitav čovjek, krepak, jak, a 
i brci da su ga posuli. Gjuka se upitao kako napreduje, 
pa su mu kazali, da je već podpunoma vješt svomu 
 zanatu, te da će danas sutra biti od njega izvrstan 
majstor. 

— Vidiš, Mando, uleti joj Jalža u rieč, da bi to za 
te bila najbolja slika 

Ha, ha, ha; nasmija se Dora, da bi joj Mijo htio 
na liepak! Mijo ako se i vrati, zna koga će naći, Jaga 
čeka na njega. 

— Ašto si se nasmijala, ili misliš li, da je Mijo 
na glavu pao, te bi volio sirotinju, da i sam sirotuje, 
kao što je cieli svoj mladi viek sirotovao, nego li mene, 
gdje bi istom postao čovjek. 

— Šuti, Mando, kiselo je groždje; a ne znaš li jadna, 
kakovu si mu pred tri godine pogaču umicsila? ha, za- 
boravila si. Siromak radi tvog jezika stajao na sudu, jer 
da je tobož Grgićeve guske pokrao. Misliš li, da bi on 
to ikad zaboravio? 

— A šuti molim te, ja se samo šalim, odvrati 
Manda, ja ga priuštam drugoj. | 

— Ali gledj, nastavi Jalža, ja te nešto drugo svje- 
tujem. Martin bi se ženio, al ne može naći žene. Staza 
ga ostavila, Jaga odbila, a ona nacifrana varošanka, što 
ju je u zadnje vrieme imao, okrala ga i pobjegla; pa sad 
je kukavac sam. Ne bi li mu se ti smilovala? Vas dvoje 
bio bi najljepši par. 

— Martin i ne misli više na ženidbu ; upade Dora. 
Sve mu je dodijalo, podao se vinu, te često i ne zna, 
da li je mužko ili žensko. Ovih dana dobio je pismo, 
ja sam upravo bila kod njega; al u pismu moralo je 
nešto strašno biti, jer je sav probliedio, a zatim škripao 
zubima kleo i psovao, kan da je pobiesnio. Čula sam 
kako je u jarosti pjeneć se od jeda izlanuo: »Prokleti 
ciganski skotovi, odkupio sam vas se težkim novcem na 
zadanu rieč, da ćete me u miru pustiti; a vi me odajete. 
Martin nije ni pomislio, da sam ja u sobi i da ga slušam, 
zato se, kad me pogledao, lecnuo i mahnuo rukom, da 
se nosim. Ja sve mislim, da sa Martinom nisu čisti ra- 
čuni. Čula sam onako postrance pripoviedati, da on 
potajice sa Cigani druguje, te im na svoj način kod 
kradje pomaže. | 

— Što to govoriš, Doro? hoće Manda, da sam ja 
što takova natuknula, rekla bi, da klevećem ; no ipak, 
ipak moglo bi i u tom biti nešto istine. 

Sad su već gajdaši zasvirali, cilik gusala razlegao se 
na okolo; a momci i djevojke uhvativši se oko pasa 


stali se u okrugu vrtjeti kao pomamni. 
: * 

Žene prestale naklapati, zagledale se u mladi sviet. 

Cestom šetale dvie djevojke, te časak popostale da 
gledju. Ne bi li u kolo, upita mladja stariju? 

Ne bi, seko, odvrati ova, nije me volja. 

Al da dodje onaj, bi li se skanjivala ? 

Ne bi, odvrati joj prostodušno drugarica. 

Bijahu to najljepše djevojke u selu. Rekao bih se- 
stre su, tako jim lice i oči jedne drugoj nalikovalo; -— 
samo što je jedna nalikovala pupuljku, što je istom u 
razvoju; dočim je druga nalikovala upravo u svoj ljepoti 
i krasoti procvaloj ruži. Starijoj moglo biti dvadeset — a 
mladjoj tek šestnaest godina. —— Odielo bijaše jim je- 
dnako od domaćeg najbjelijeg platna izvezeno svilom i 
vunom sve do iznad koljenicA, a isto tako rukavci i 
pregača. Oblo jim lice bilo krv i mlieko, a oči crne, 
prozirne, pune _mladjahna života, nad kojima se uzviše, 
guste crne obrvice; a ustne kao proljetne jagodice. Oko 
vrata bio svakoj ogrljaj od sitnih koralja u dvadeset 
vrsta i više, što im liepo dolikovao krasnomu licu i pu- 
nahnim grudima  Bujne vlasi svedene u dvie pletenice 
spustile jim se niz pleća. Mladići zurili za njima, te jim 
se sad ovaj sad onaj primaknuo, zovući ih u kolo. No 
one ne htjedoše u kolo. 

U to primaknu se učitelj sa novim gostom, koji je 
bio po varoški odjeven u ljetno odielo. Vrana kosa bila 
mu u dvie pole razčešljane, a na glavi imao slamnati 
šešir, Strancu nije bilo više od kakove dvadeset i tri 
godine, bio povisok, vitka uzrasta, pravilna obraza; na 
kojem se izpod nosa opažali tek probujali crni brčići. 
Od Željkovčana nitko ga nije prepoznao, ako prem su | 
unj pilili svoje znalorade oči. 

— Samo veselo, reče mladi učitelj, da vidimo, kako 
se umijete u kolu vrtiti. 

Stranac motrio narod, vidjelo se, da mu ljudi nisu 
nepoznati, a sa nekim zanimanjem motrio _ sve okolo 
sebe, i tuj mu na jednom pogled zapeo o one dvie 
djevojke, što smo ih netom spomenuli. Ali 1 oko starije 
djevojke zape; neka joj tajna struja prodje cielim licem ; 
jošte jednom upre pronicavo pogled u stranca, pa raz- 
širiv ruke i viknuv pridušenim glasom: O dragi _ moj 
Mijo! i pade Miji u naručaj. On ju zagrli i reče: Jago 
moja! evo mene! : 

Sviet izbuljio oči, te stao iznenadjen žamoriti: Mijo 
Panićev, Mijo Panićev! I taj je glas u jedan tren prošao 
cielim društvom. Svi su u jedan mah znali, da se Mijo 
Panićev vratio. — Bijaše to u istinu Mijo. 

U prvi mah nitko ga nije prepoznao, ako su bile 
prošle tek tri godine i nekoliko mjeseci, što je otišao 
iz Željkovca. Ali on se je u to vrieme znatno promienio. 
Bliedo plaho lice zažarilo se i ponešto pocrnilo, cielo 
mu se tielo razvilo u podpuna čovjeka, a pristalo, ukusno 
odielo nije dalo nikomu naslućivati, da bi se u njemu 
krio nekadašnji siromah Mijo: Panićev. Kad ga prepo- | 
znaše, zaokupiše ga njegovi znanci i susjedi, pa mu se 
i ista Manda približi" Mijo im pripovjedi, odakle je došao, 
i kako kani sada.ostati kao kovač u Željkovcu. 

Gusle iznovice zaguslale veselu posavačku posko- 
čnicu, a mladež se iznovice uznjijala, a ovaj put se i 
Jaga zavrtila o Mijinu boku, ne skidajuć oka š njega. 

Mijo je koji časak proboravio medju narodom, a 
zatim u društvu Jaginu i Jeličinu krenuo natrag Željko- 
vačkom cestom do Pavlove kuće. Pavao ga veselo primi, 
radujuć se njegovu dolazku, Jaga se oko njega vrtila, 
pitajuć u jedan mah sto stvari, što se i nije dalo odgo- 
voriti; ali Mijo joj ipak gledao zadovoljiti. 

— Kume i prijatelju Pavle, zače Mijo, kad su sami 

ostali za stolom ; ponajprije hvalim vam za ljubav, što 
ste ju izkazali starješinovoj obitelji. 

— Nemaš za što hvaliti — odvrati Pavao — jer 
što sam učinio, učinio sam rado. No, mladi prijatelju, 
reci mi otvoreno: što si nakanio? ovdje ostati ili se vratiti 
na svoj posao? 

— Ja ostajem ovdje, odvrati Mijo. Moja bijaše za- 
daća, da izučim kovačiju, kako bi danas sutra postao 
svoj čovjek. Ja sam zanat izučio, pa sada ću SI biti 
kovac. 

Pravo je tako, to si se baš u dobar čas vratio. 
Prijašnji je kovač Gjuka umro. Čuješ, Mijo, ti bi mogao 
iznajmiti za svoj posao kuću i kovačnicu pokojnoga 
Gjuke, ili sve to u priličnu cienu kupiti; a Mandu pri 
sebi pridržati. Ovako bi: mogao za dva tri dana za- 
početi posao. a 

— Ne, kume Pavle, to ne ću; jer vjerute mi, da 
bih volio sa svimi Željkovačkimi ženami imati posla: 
nego li sa jedinom Mandom. Čitavo je selo ima preko 
glave, a šta bih ja tek započeo, da mi je svaki dan 
na vratu. 

— Pravo imaš, prihvati Pavao. Nego znaš što? Ja 
sam onomad kupio od Martina kuću i selište starješi- 
novo. On ga je bio na dražbi preuzeo za 500 for., a 
za istu cienu odstupio meni. Kuća doduše treba po- 
pravka, a i zemljišta su zanemarena ; ali tu svotu vriede 
svakako i medju braćom. Meni toga ne treba, pa sam 
ti pripravan ustupiti pod istu cienu. Da si. popraviš 
stan i urediš kovačnicu barem za prvi početak, trebalo 
bi najmanje 200 for. Kad bi si to uredio, mogao bi 
bez zapreke početi zanat. Selo je veliko, bit će uviek 
posla; a bude li narod zadovoljan, biti će posla i sa 
drugih strana. Na te rieči zamisli se malo Mijo, pa onda 
kaže: To bi bilo za mene najbolje; ali ja nemam za sada 

toliko novaca. Ja imam nešto oko 400 forinti. Pa i toga 
svega ne smijem izdati; jer moram imati nešto i za posao. 

— No, no, ne kloni duhom. Ja ću te čekati za kuću 
i selište; samo mi plaćaj 5% kamate. A kad i kako 
budeš mogao, odplaćaj mi po malo. Tako ćeš si svojim 
novcem urediti kuću, podignuti kovačnicu, a još će ti 
ostati dosta za željezo i ostale potrebe. 

— Mijo je bio zadovoljan. Ljubav ga i dobrota Pa- 
vlova ganula, te nije ni znao, kako bi mu se zahvalio. 
On je tepao, kako nije tolika povjerenja dosele ničim 
zaslužio, ali on da će nastojati, kako bi mu se zahvalnim 
mogao izkazati. 

. No dobro, dobro, odvrati Pavao: Ja se nadam, da 
ćemo biti dobri prijatelji; tvoj dosadašnji rad jamči mi, da 
ćeš biti pošten, pa i sretan, a i nadam se, da ćeš takov 
i ostati. Jaga je dobra, te ćeš s njom dobiti neprocjenivo 
blago. Više vriedi plemenito srce, čista duša i marljivost, 
nego srebro i zlato. 

Miju obliše suze od radosti; godilo bo mu je, što 
je Pavao s tolikom hvalom spomenuo Jagine vrline. Pa 
ona je baš uzrok, što je on sada čovjek. Da nije bilo 
njezine ljubavi, da mu ona nije u dušu i srce ulila snage 
i jakosti, što bi danas od njega bilo? On je to često 
imao na pameti; a ta mu čustva i sada nadimahu grudi, 
upravo u onaj čas, kad je Jaga sa Jelicom stupila u 
. sobu. — Mijo usta, primaknu se k njoj, prihvati ju za 
ruku, te će Pavlu ozbiljnim ali i tronutim glasom reći: 
Vriedni prijatelju! vi ste ovoj djevojci bili otac i više 
nego li otac. Ja vas sada molim za nju i za vaš bla- 
goslov, koji bi joj možebiti njezin otac, da je živ, uzkratio. 

— Jest, Mijo, ja sam joj bio otac; tu sam dužnost 
na sebe preuzeo, kad je umirao Marko; ja sam toj du- 
žnosti savjestno zadovoljio, pa ću i u napredak bditi nad 
njezinom srećom. Pokojni Marko, ako te nije rado 

gledao, jer se bojao da smetaš njegovim osnovam, 
ipak te je cienio u duši kao čestita mladića. On se na 
smrti pokajao, te me zamolio, nadodje li kada čas, da se 
njegovoj kćeri kao prosac približiš, da vas oboje u nje- 
govo ime blagoslovim. Djeco, ja se toj želji rado oda- 
zivljem, te ću vas iz dna duše onaj čas blagosloviti, kad . 
budete išli k žrtveniku, da si vjernost i ljubav do groba 
zavjerite. 'Ali sada je prvo, da se uredite, a zatim će 
doći i ono ostalo. Jagičinoj majci zaigralo je srce od 
radosti videći, da će miljenica njena biti srećna. 

Mijo htio da se oprosti, i da podje k učitelju, koji 
mu je ponudio svoj stan za privremeno boravište. Nu 
Pavao zadržao ga je jošte na večeri. Poslije večere htjede. 
da ode Mijo, te je primio baš za kvaku, kad se izvana 
začula mukla jeka Željkovačkog zvona. 

Bože, što to znači? zabrinuto će Pavao. 

Vatra je, odvrati Janko, koji je upravo banuo u 
sobu. Svi izadju na dvorište; al im se očima prikaza 
žalostan prizor. U tamoj noći nešto prema istoku uzvisio 
se u vis gusti dim poput najjače magle, preko koga 
su vrcale u vis guste iskre žarećeg plamena. 

Lepušica je u vatri, ču se glas na cesti. — U Le- 
pušici vatra? u strahu će Pavao; ta kako je nesretno 
selo zbijeno u rpu, a sve kuće slamom pokrivene, izgorjet 
će do kraja. 

Janko izvedi konje i uprezi pod štrcaljku. (U njega 
bijaše obćinska štrcaljka u pohrani). Za pet časova bio je 
nalog izvršen, te napunivši štrcaljku vodom, krenuše žurnim 
kasom prema Lepušici. Mijo se u štrcaljku razumio, pa 
je sjeo spreda, da njom ravna i upravlja. Došavši blizu 
Lepušice, opaziše, da gori Martinova kuća. Vatra je mah 
otela; štagalj i staja bili su u najvećoj vatri, a izpod 
samoga krova Martinova uzvijao se dim, a iz njega 
vrcale iskre po zraku. Vidjelo se, da je vatra na sve 

strane podmetnuta. O spasenju Martinove kuće ne mo- 
gaše biti govora, pa za to je Pavao i Mijo svu brigu i 
vještinu uložio, da spasu selo. Bila je sreća, što je vjetar 
zanosio na sjever, gdje nije bilo kuća. ' 

U pomoć! u pomoć! začu se zdvojan glas iz pla- 
mena. Na prozoru pokaza se zdvojno garavo lice Mar- 
tinovo. Bože! Martin u kući, a nitko se nanj nije ni 
sjetio — reče Mijo — te ni nemisleći na pogibao, skoči 
do prozora, te ga težkom mukom izvuče na polje. Kao 
- sulud ogledavao se Martin na okolo vičući: vatra! vatra | 
prokleta cigančad upalila me da mi se osveti ; jer jim nisam 


dao novca. — Za njima, za njima u potjeru! — Aj, aj — 
moj novac — sve je u kovčegu, da i to propadne; ne 
ne — radje da i ja izginem, nego li trud i napor to- 


likih godina. I Martin svom snagom potrči prema kući, 
da spase blago. -— Ali ljudi ga zadržaše. 

Polovicu dati ću onome, koji mi spase škrinju s novci: 
vikaše Martin; al mu se nitko ne odazove. 

— Polovicu i više, tko mi izbavi novac! vikaše u 
sav glas zdvojni Martin; ali uzalud. Pa se ni nije moglo 
u kuću, jer su vezovi popustili, tramovi dogorjeli, i sav 
se krov groznim štropotom srušio u sobu. 

U tom su na garište došli i oružnici, da pripaze 
na red. Kad ih je Martin opazio, uzdrhta na cielom tielu, 
a kosa mu se ko u ježa nakostruši. — Što ste ovamo 
došli, povika, ja nisam kriv, Makso vas je nalagao, ja 
se već puno godina ne miešam u takove poslove. Sviet 
je u čudu buljio u Martina, 

— Siromah šenuo pameću, uzdahnu Pavao, te pošao 
k njemu, da ga primiri. Ali je bilo sve badava. Ludilo 
raslo sve jače, dok se nije pretvorilo u pravo bjesnilo. 
Susjede je stajalo muke, dok su ga od vatre odmakli; 
“inače bi zaglavio u plamenu. 

Tko je drugi-dan Lepušicom prolazio, vidio je na 
mjestu, gdje je nekoć Martinova kuća stajala, porazba- 
cana nagorjela brvna, i ogromnu rpu ugljena i pepela. 
Sviet prolazeć mimo kimao je glavom i govorio: kako 
došlo tako prošlo. Skoro nitko nije požalio Martina. 


Kako se porodila vatra, nije se nikada saznalo. Da | 


su ju cigani podmetnuli, kako je Martin u ludilu izlanuo, 
nije bilo vjerovatno, jer im u ono vrieme u cieloj okolici 
nije bilo traga. Naklapalo se, da ju je podmetnula neka 


osoba, koju je on upropastio; ni to nije se moglo dokazati. : 


Martina su odveli u bolnicu medju umobolne, gdje 
je do skora i umro. Posljednji dani njegova života bijahu 
zanj gotov pakao. Nemogavši naći valjane kućanice, 
kakova mu je bila Staza, mienjao je kućanice mal ne svaki 
mjesec, dok si nije iz grada doveo ljepušasto ali i ra- 
skalašeno čeljade, koje mu je tratilo imetak, te ga na 
posljedku okralo i nevidom pobjeglo. — Pred kakova 
tri dana prije požara dobio je iz Vranovine .pismo od 
Maksima, gdje mu ovaj valja, da su ga uhvatili, te za- 
htieva od njega, da mu pošalje 500 forinti ili da će ga 
izdati na preslušanju. Ovo ga pismo porazilo te mu 
pomelo pamet, koja ga kod požara posvema ostavila, 
a da mu se nije nikada više povratila. 

Iza njegove smrti, našlo se nekoliko rec JAKo), koji 
su se prijavili za baštinu. 

A Mijo pregnuo, da si u koliko mu sredstva do- 
puštahu: uredi stan, i podigne kovačnicu. 

Jedne nedjelje odveze se Mijo k župniku sa Jagom i 
Pavlom, da se upišu kao zaručnici. Poslije svršenih ozova 
vjenčaše se njih dvoje u Željkovačkoj kapelici, a svatbo- 
valo se u Pavlovoj kući. 

Pavao opremio je svoju pokćerku i kumče, kako 


bi to samo brižan i ljubeći otac mogao. Za svojim stolom - 


pogostio sretne mladence i svatove liepo i dostojno. 

Proteklo je deset godina, a za to doba, koliko se 
toga promienilo u našem Željkovcu. Tko je to selo prije 
vidio, danas ga ne bi prepoznao. Od nekadašnjih dva- 
deset i pet zadružnih kuća, nastalo ih je danas sto dva- 
deset i pet; u mjesto liepih velikih kuća na triem vidiš 
danas malene čedne potleušice sa gospodarskimi zgradami 
zbijenimi u tiesna dvorišta. U mjesto prostranih velikih 
oranica, opažaš ih danas pociepane, sićušne česti i po- 
sebnimi medjami omedjene. Sve ti to kaže, da u Željkovcu 
više nema zadruga, da su se one razvrgle. 

Nekako u sredini sela na obali Željkovačkoga po- 
toka, iztiče se svojom vanjštinom kuća prizemnica, nešto 
poviše podignuta, sa velikimi i širokimi prozori, po- 
bieljena i criepom pokrivena, Kuća, kao što i prostrano 
dvorište ogradjeno je hrastovimi letvicami. U dvorištu 
sa strane imade gospodarskih zgrada, takodjer liepo 
uredjenih; a do puta podigla se veća zidana kovačnica 
sa prostranom sušom, u kojoj se uviek nalazilo kola, 
plugova, brana i inog gospodarskog orudja. U kovačnici 
odjekivalo kladivo na željezu i nakovalu neprestano od 
jutra. do večera. Radila su po dva, po tri čovjeka, a 
posla. je uviek dosta bilo. Za dvorištem bio je vrt, 
uredjen da ga ni vrtlar ne bi bolje uredio. Bilo u njem 
svega, što se u dobru vrtu izvesti može: birana voća, 
krasna povrća i sočiva. Za vrtom prostrle se liepe ora- 
nice, zasijane raznovrstnimi usjevi. Tudier ne bi našao 
ni pedalj zemlje na ugaru: sve je to znao marni go- 
spodar u svoju korist upotrebiti. Sjenokoše bijahu gra- 
bami izpresjecane, te su se mogle po potrebi naplaviti 
i odvodniti. Bijaše u istinu liepo uzorno gospodarstvo ; 
a njegov vlastnik i gospodar bijaše Mijo Panić Željko- 
vački kovač. Neumornim radom i razboritom štedljivošću 

pokazao je on, da razborit i marljiv čovjek može i s ma- 
limi sredstvi gospodarstvo započeti i u njem napredovati. 

Neka nitko ne misli, da je Mijo Panićev samo za 
sebe živio i samo gledao, da se obogati. Mijo je imao 
savjestna i kršćanskim duhom proniknuta učitelja Josipa, 
koji ga je kroz tri i pol godine neprestano upućivao, 
da je čovjek stvoren da radi i privrjedjuje, al to da mu 
ne smije biti drugo nego sredstvo za više i plemenitije 
svrhe. On ga je učio, da čovjek ne živi sam za sebe, 
već u zajednici sa ostalimi ljudmi, pa mu je s toga po 
mogućnosti i njihove probitke unapredjivati; jer pravi 
čovjek može tek onda u svojoj sreći uživati, kad vidi da 
su i ostali sretni. On _mu je stavljao na srce onu veliku 
zapovied Kristovu o ljubavi k bližnjemu. 

Mijo si je dobro zapamtio Josipov nauk, te je po 
njemu 1 živio. 

On je svojim susjedom i seljanom savjetom, riečju 
i činom pritjecao u pomoć; s toga ga je cielo selo rado 
imalo i štovalo. Mnogi su seljani i seljanke, koje su Miju 
kao ubogo progonjeno siroče poznavali govorili: Glej, 
tko bi mislio, da će od onoga Mije postati takov čovjek. 


Kako je pametan! Kako je svakomu dobar! Nije ni 


najmanje ohol. Blago si ga Jagici! Na dobra se je muža 
namjerila ! 

Mijo je bio školski odbornik za školu Željkovačku. 
Mijo je primio odborničtvo, jer je bio u duši uvjeren o 
potrebi i koristi škole, pa s toga nastojao, da joj po- 
mogne, u koliko bude mogao. Često se učitelj tužio, da 
nema potrebitih učila. Mijo nije mirovao, dok mu ih 
nije obćina nabavila. Učitelj se tužio, da su mu djeca 
stala nemarno polaziti školu, a po gotovo da ženske 
djece ni nema u školi, 

Mijo je narod upućivao, da je škola koristna ne 
samo dječaku već i djevojci. Kad poodrastu djevojčice, 

govorio bi on, udat će se, postat će kućanice, redit će 
kuću. Mislite li, da će to neuka i zanemarena bolje 
znati, nego li ona, koja je polazila školu, i nešto na- 
učila? One će, postati danas sutra majke, te će morati 
uzgajati djecu, a to je u cielom životu ljudskom najteži 
posao. Vi mužkarci ni nemate vremena, da se toliko 
bavite svojom djecom; cieli dan ste u poslu i radu, a 
na večer, kad se umoreni vratite, jedva čekate, da le- 
gnete na počinak. Sva je dakle briga o uzgoj djece na 
materi. A kako će ona toj dužnosti zadovoljiti, ako ne 
bude sama ništa naučila? Kako će ona uciepiti u srce 
dječije one istine svete vjere, na kojih se sav kršćanski 
i društveni život osniva, ako ne bude toga sama znala? 
Zato šaljite djevojčice u školu, jer im nauke i te kako 
treba. 

Mijo je to tako oduševljeno govorio i razlagao, da 
su mu pod konac svi davali pravo. Malo po malo škola 
se punila i napredak postajao bolji. 

Mijo je bio i obćinski odbornik. Kod dioba bio je 
kadšto obranik, ali bez nagrade jedino zato, da se dioba 
valjano i do kraja provede, i da bude manje troška. 
Mijo zagovarao je u odboru obćinske puteve. da se po- 
prave i drže u redu, za koje se inače malo činilo. On 
je kao odbornik upozorivao narod, da valja gojiti osobito 
stočarstvo. Za to je i u obćinskom vieću i medju seljaci 
govorio, neka bi se nabavili bikovi plemenitije pasmine. 


Gledajte, govorio bi im, u našem selu ima dosta 
blaga, ali koliko vriedi. Podji na sajam, što ćeš dobiti 
za kravu? trideset, najviše četrdeset forinti; dočim drugdje 
dobivaju za svoje krave osamdeset forinti a 1 više. Pro- 
daješ li telad, dobivaš za komad, dva, tri forinta možda 
i manje, dočim će dobar gospodar dobiti za svoje petnaest 
i dvadeset forinti; a ipak ti moraš trošiti i paziti na 
svoje blago, kao što i onaj, komu trostruko više vriedi. 
Dignimo dakle stočarstvo. A prvi je tomu korak, da 
nabavimo bikova, a drugi da se pobrinemo za valjanu 
hranu; jer bez toga ne će nam nikad uspievati stoka. 
I tako Zeljkovčani nabavili bikove. 

Mijo Panić dobro se sjećao, kako mu je Josip pri- 
poviedao o raznih društvih, što već od davna postoje u 

Češkoj, Austriji i drugdje, gdje se ljudi sastaju i viećaju . 


o svojih poslovih. — Neka od tih društva bave se obrtom, 
neka opet gospodarstvom. Takova društva ako su na 
dobru temelju, mogu biti koristna po zemlju i narod. 
I u nas imade više takovih društva; a medju inimi i 
gospodarsko društvo, razgranjeno u više podružnica. I u 
Dugovcu postojala je takova podružnica već od g. 1852. 
Ali je narod slabo za nju mario. U društvu bili su 
župnici, učitelji, činovnici i vlastela; ali od seljaka skoro 
nitko, pa s toga nije ni društvo moglo onako i onoliko 
djelovati u narodu, koliko bi bilo djelovalo, da su seljaci 
bili njegovi članovi. 

Miji je bila gospodarska podružnica poznata, jer mu 
je o njoj toga više pripoviedao župnik, koji je bio njezin 
predsjednik, ali narod je tek onda u većem broju u nju 
stupio, kad se je članarina snizila, i od kad su se čla- 
novom stali dieliti razni predmeti za unapredjivanja nji- 
hova gospodarstva Mijo bi ovako nagovarao seljane : 
Stupimo u društo, koje će nam pomoći do boljega go- 
spodarenja. Forintu, što se na godinu u ime članarine 
plaća, možemo prištediti, a za ovu forintu dobivat ćemo 
liepu korist. Dobivat ćemo djetelinjeg sjemena, gospo- 
darskih strojeva za porabu, koje si sam ne bi mogao 
nabaviti; dobivat ćemo mjesečni list koji nas upućuje, 
što nam je svakoga mjeseca u gospodarstvu raditi i kako 
nam treba čuvati privredu. U društvu dolazit ćemo na 
sastanke. Želi li tko što znati, dobit će valjanu uputu, 
a kraj toga čut će gospodarske pouke dobrih i razboritih 
gospodara, iz kojih možeš i za svoju porabu koješta 
naučiti. Ovako su se dali ljudi nagovoriti. Tako broji 
danas ta podružnica stotinu članova seljaka. 


Po nedjeljah i blagdanih Mijina kuća bila je stje- 
cište Željkovačkih gospodara Poslije blagoslova pošlo 
bi ih mnogo k njemu, posjeli na dvorištu pod krošnatu 
krušku, te se razgovarali. Mijo bi sjeo k njima, te im 
stao pripoviedati ovo ili ono, što je znao, da će ih za- 
nimati. U prvom redu tekao razgovor o gospodarstvu 
i seoskih potrebah i prilikah; kad se to svršilo običavao 
bi pripoviedati, što se je u to vrieme znamenitije u do- 
movini i u svietu dogodilo. Svoje pripoviedanje popratio 

bi zgodnim naukom kao što je to nekoć činio i njegov 
učitelj Josip. 

Mijo se i u šalu razumio, znao je naime sijaset 
priča i dosjetaka, koje bi kadšto, kad je bio osobito 
dobre volje, znao pripoviedati. Kadšto bi opet odabrao 
kakovu manju ali pcučnu pripoviest, koju je našao u 
knjizi ili kojem listu, te jim ju glasno i razgovietno pro- 
čitao. Dobra knjiga zlata vriedi — znao bi Mijo reći — 
ona ti je najbolji prijatelj, koji te _ umije poučiti, tješiti, 
a i bodriti na uztrajnost, a ako je od potrebe i na str- 
pljivost. Znaš li čitati, služi se njome u časovih odmora; 
al ju čitaj sabrano i polagano, da budeš ono i razumio, 
što si pročitao. Ima vam liepih knjiga i u našem hr- 
vatskom jeziku, koje možete sa slašću i za zabavu i za 
pouku čitati. Takove knjige baš za nas seljake i maj- 
store, koji nismo išli u više škole, izdaje u Zagrebu 
društvo svetoga Jeronima. Gledajte da vas što više pri- 
stupi u to društvo. Ne stoji puno, pet forinti platiš jedan 
put za uviek, a za to dobivaš knjiga, od kojih svaka po- 
jedina vriedi više nego li kamate od uložene glavnice, 
a takovih knjiga dobivaš po tri četiri na godinu, pa 
i liepi koledar Danicu. Na te njegove rieči upisaše se 
za članove umah petorica; a on je sam svake godine 
za najboljega djaka ŽZeljkovačke škole platio članarinu. 
Ovako su Zeljkovčani stali napredovati, 

Što je dakle bio Mijo, kovač ili samo gospodar i 
ratar? — Mijo je bio kovač dušom i tielom, on je svomu 
poslu bio duša; on ga znao i gledao, da mu posao 
bude valjan, a ciena umjerena. Njegovo djelo bilo je na 
glasu,“ pa je s toga sa sviju strana dobivao posla i na- 
ručba. U kovačiju povukao je Janka brata Jagina. A kad 
ga je izučio, mogao se mirne duše u njega pouzdati, 
pa prigledati više svomu vanjskomu gospodarsiu, koje 
nije dosele zanemario. 


Ako si došao u sobe njegove kuće, iznenadio te je 
red i čistoća, što si ga našao. Bilo je svega što je u 
kući trebalo, ali nigdje ni u čemu nisi opazio kakove 
rasipnosti. 


A obitelj mu? — Kata jošte uvie&k krepka i jaka, 
zadovoljna i srećna sa svojom djecom. A Jaga? Znaš 

ju, kakova je bila, takova je i sada. U najboljoj je dob: ; 
lica joj cvatu zdravljem a oči sievaju srećom, koju uživa 
u svom mužu, i uz svoja dva dječaka, koji joj pristaju: 
k nogama, i skakuću za pregačom. Jednomu su tri a 
drugomu sedam godina. Kad bi se Mijo s polja ili posla 
vraćao, izašla bi mu Jaga na susret držeć mladjeg u na- 
ramku, a starijeg vodeć za ruku. Mijo se zadovoljno 
smiešio, te bi najprije poljubio i pogladio djecu a onda 
majku im, svoju dragu ženicu. 

U dva puta bila ih pohodila Staza. Stavljali su ju, 
da ostane za uviek kod njih, ali je nisu mogli sklonuti, 
Pred dvie godine, kako im se je javilo, umrla je u Va- 
raždinu, ostavivši ono, što je imala, Ankici koja ju je 
dvorila do smrti. 


Ali i život u Mijinoj kući bio je PN život. 
Rano se ustajalo; al se na molitvu nije smjelo zabo- 
raviti. Posao se počimao s Bogom i u njegovo se ime 
dovršivao ; isto tako bilo prije i poslije obroka, kao što 
i na večer, kad se išlo na počinak. U njegovoj kući ni' 
si čuo svadje niti kletve niti ružne nepristojne rieči; ali 
za to je u njoj i išlo sve od dobre volje bez zapoviedi. 
A Mijo bio je i sretan i zadovoljan. Kad bi ga zapitao, 
bi li se ma s kim na svietu zamienio, on bi ti za cielo 
odgovorio, da ne bi ni s kim. Da ga zapitaš, što mu je 
na svietu najveće blago, on bi ti pokazao svoju ženu i 
djecu. Uz pomoć Boga i dobrih ljudi, pa svojim po- 
štenjern i radom on si je osnovao sreću. Cesto bi obi- 
čavao reći: da bude čovjek sretan, ne treba tomu mnogo ; 
ali nesreća je to, što si čovjek toga ne zna naći, i ako 
nadje, ne zna upotrebiti. 

